(Návrh)
                                                                                                                                                                                                                                                                                                                                                                                                                                                                                        Zákon

z ..............2008

o premávke na pozemných komunikáciách, podmienkach vedenia vozidiel a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Článok I

PRVÁ ČASŤ
ÚVODNÉ USTANOVENIA

§ 1
Predmet úpravy                                                                                                                                                      

Tento zákon upravuje pravidlá premávky na pozemných komunikáciách) (ďalej len „cesta“), práva a povinnosti fyzických osôb a právnických osôb) a pôsobnosť orgánov štátnej správy a samosprávy na úseku organizácie riadenia premávky na cestách, plnenia úloh súvisiacich s premávkou vozidiel a vedenia evidencií. Tento zákon taktiež upravuje evidenciu vozidiel, práva a povinnosti fyzických osôb a právnických osôb, ako aj pôsobnosť orgánov štátnej správy na úseku evidencie vozidiel.

§ 2
Vymedzenie základných pojmov

(1) Na účely tohto zákona sa rozumie
a)	autobusom motorové vozidlo na dopravu osôb, ktoré má okrem miesta pre vodiča viac ako osem miest na sedenie, 
b)	cestičkou pre cyklistov cesta určená predovšetkým na jazdu na bicykli označená príslušnou dopravnou značkou,
c)	cestnou premávkou užívanie ciest jej účastníkmi,
d)	dať prednosť v jazde povinnosť účastníka cestnej premávky počínať si tak, aby ten, kto má prednosť v jazde nemusel zmeniť smer alebo rýchlosť jazdy,
e)	dieťaťom osoba mladšia ako 14 rokov,
f)	diaľnicou cesta označená príslušnou dopravnou značkou,
g)	držiteľom vozidla osoba zapísaná v osvedčení o evidencii ako držiteľ osvedčenia,
h)	električkou koľajový motorový vozeň mestskej dráhy alebo súprava zložená z viacerých motorových vozňov alebo z motorového vozňa a z jedného alebo z viacerých pripojených vlečných vozňov,
i)	električkovým pásom časť cesty určená predovšetkým na premávku električky,
j)	evidenčným úkonom činnosť orgánu Policajného zboru, ktorou vykoná zmenu v evidencii vozidiel,
k)	hranicou križovatky miesto vyznačené príslušnou vodorovnou dopravnou značkou; kde takáto vodorovná dopravná značka nie je, hranicu križovatky tvorí kolmica na os vozovky v mieste, kde sa pre križovatku začína zakrivenie vozovky,
l)	chodcom účastník cestnej premávky pohybujúci sa pešo; chodcom je aj osoba, ktorá napríklad tlačí alebo ťahá sánky, detský kočík, vozík pre zdravotne postihnuté osoby alebo ručný vozík s celkovou šírkou nepresahujúcou 600 mm, osoba, ktorá sa pohybuje na lyžiach, korčuliach, skejtborde alebo obdobnom športovom vybavení, pomocou ručného alebo motorového vozíka pre zdravotne postihnuté osoby a osoba ktorá tlačí bicykel alebo motocykel, alebo vedie zviera,
m)	chodníkom komunikácia alebo časť cesty určená pre chodcov, ktorá je spravidla oddelená od vozovky výškovo alebo iným spôsobom,
n)	jazdnou súpravou súprava zložená z jedného alebo z viacerých motorových vozidiel a z jedného alebo viacerých prípojných vozidiel,
o)	krajnicou časť cesty od kraja vozovky po kraj cesty,
p)	križovatkou miesto, v ktorom sa cesty pretínajú alebo spájajú,
q)	križovatkou s riadenou premávkou križovatka, na ktorej je premávka riadená svetelnými signálmi alebo príslušníkom Policajného zboru (ďalej len „policajt“)), prípadne inou oprávnenou osobou),
r)	miestom mimo cesty pozemok, ktorý je spojený s cestou,
s)	motocyklom dvojkolesové motorové vozidlo alebo dvojkolesové motorové vozidlo s postranným vozíkom vybavené motorom so zdvihovým objemom valcov väčším ako 50 cm3, ak ide o typ spaľovacieho motora alebo s najväčšou konštrukčnou rýchlosťou vyššou ako 45 km.h-1, 
t)	mopedom dvojkolesové motorové vozidlo, ktorého zdvihový objem valcov nepresahuje 50 cm3 v prípade spaľovacieho motora alebo najväčší  trvalý menovitý výkon nie je väčší ako 4 kW v prípade elektrického  motora a s najväčšou konštrukčnou rýchlosťou neprevyšujúcou 45 km.h-1,
u)	motorovým vozidlom nekoľajové vozidlo poháňané vlastným motorom s výnimkou prípadu podľa písmena l) a trolejbus,
v)	nemotorovým vozidlom vozidlo pohybujúce sa pomocou ľudskej sily alebo zvieracej sily s výnimkou prípadov uvedených v písmene l) a bicykel dodatočne vybavený pomocným motorom so zdvihovým objemom valcov nepresahujúcim 50 cm3 a s najväčšou konštrukčnou rýchlosťou neprevyšujúcou 30 km.h-1, alebo bicykel vybavený pomocným elektrickým motorom s maximálnym trvalým menovitým výkonom do 0,25 kW a najväčšou konštrukčnou rýchlosťou 30 km. h-1,
w)	neobmedzením povinnosť účastníka cestnej premávky počínať si tak, aby inému účastníkovi cestnej premávky nijako neprekážal,
x)	neohrozením povinnosť vodiča počínať si tak, aby inému účastníkovi cestnej premávky nevzniklo nijaké nebezpečenstvo,
y)	obcou zastavané územie, ktorého začiatok a koniec sú označené príslušnou dopravnou značkou,
z)	odbočovacím pruhom jazdný pruh určený na vychádzanie z priebežného jazdného pruhu,
aa)	obytnou zónou zastavané územie, ktorého začiatok a koniec sú označené príslušnou dopravnou značkou,
ab)	parkoviskom miesto určené na státie vozidiel spravidla označené príslušnou dopravnou značkou,
ac)	pešou zónou územie, ktorého začiatok a koniec sú označené príslušnou dopravnou značkou, 
ad)	prekážkou cestnej premávky všetko, čo môže ohroziť alebo obmedziť jazdu vozidiel a pohyb chodcov; za prekážku cestnej premávky sa nepovažuje vozidlo alebo vozidlá stojace alebo pomaly sa pohybujúce z dôvodov vyvolaných cestnou premávkou, spojených najmä s údržbou alebo opravou cesty, dopravnou nehodou alebo inou udalosťou,
ae)	prevádzkovateľom vozidla fyzická osoba alebo právnická osoba, ktorá je oprávnená rozhodovať o použití vozidla,
af)	 priebežným jazdným pruhom jazdný pruh prebiehajúci v pôvodnom smere v mieste, kde sa mení počet jazdných pruhov,
ag)	priechodom pre cyklistov miesto označené príslušnou dopravnou značkou,
ah)	 priechodom pre chodcov miesto označené príslušnou dopravnou značkou,
ai)	pripájacím jazdným pruhom jazdný pruh, určený na plynulé zaradenie do priebežného jazdného pruhu,
aj)	prípojným vozidlom každé vozidlo určené na pripojenie k motorovému vozidlu,
ak)	rýchlostnou cestou cesta označená príslušnou dopravnou značkou,
al)	státím uvedenie vozidla do pokoja na dlhšie, ako je čas dovolený na zastavenie,
am)	školskou zónou územie, ktorého začiatok a koniec sú označené príslušnou dopravnou značkou,
an)	trolejbusom motorové vozidlo určené na dopravu osôb poháňané elektrickým motorom napájaným elektrickým prúdom privádzaným z trolejového vedenia, ktoré má okrem miesta vodiča viac ako osem miest na sedenie,
ao)	účastníkom cestnej premávky osoba, ktorá sa priamo zúčastňuje cestnej premávky,
ap)	vodičom osoba, ktorá vedie vozidlo,
aq)	vozidlom motorové vozidlo, nemotorové vozidlo a električka,
ar)	vozidlom hromadnej dopravy osôb autobus, trolejbus alebo električka,
as)	vozovkou časť cesty určená predovšetkým na premávku motorových vozidiel,
at)	zastavením uvedenie vozidla do pokoja na čas nevyhnutne potrebný na urýchlené nastúpenie alebo na vystúpenie prepravovaných osôb alebo na urýchlené naloženie alebo na zloženie nákladu,
au)	zastavením vozidla prerušenie jazdy z dôvodu nezávislého od vôle vodiča,
av)	zníženou viditeľnosťou taká viditeľnosť, keď sa účastníci cestnej premávky dostatočne  zreteľne navzájom nevidia, ani keď nevidia predmety na ceste, najmä od súmraku do svitania, za hmly, sneženia, dažďa a v tuneli,
aw)	zvláštnym motorovým vozidlom najmä poľnohospodársky traktor a lesný traktor, jednonápravový kultivačný traktor a jeho príves, samohybný poľnohospodársky stroj a lesný stroj, pojazdný pracovný stroj alebo motorový ručný vozík,
ax)	 železničným priecestím úrovňové kríženie cesty so železnicou, prípadne s inou dráhou, označené príslušnou dopravnou značkou,
ay)	zvyčajným bydliskom miesto v Slovenskej republike, kde sa osoba zvyčajne zdržuje najmenej 185 dní v kalendárnom roku z dôvodu osobných, rodinných alebo zamestnaneckých väzieb. 

 (2) Porušením pravidiel cestnej premávky závažným spôsobom sa rozumie nasledovné porušenie dôležitej povinnosti 
a)	jazda pod vplyvom alkoholu alebo iných návykových látok
b)	odmietnutie podrobiť sa vyšetreniu na zistenie požitia alkoholu alebo iných návykových látok,
c)	také porušenie pravidiel cestnej premávky v ktorého dôsledku dôjde k dopravnej nehode alebo nesplnenie si povinností účastníka dopravnej nehody alebo škodovej udalosti,
d)	prekročenie rýchlosti jazdy vozidiel ustanovenej týmto zákonom alebo vyplývajúcej z dopravnej značky alebo dopravného zariadenia,
e)	jazda po požití liekov, ktoré môžu znížiť schopnosť vodiča bezpečne viesť vozidlo,
f)	prejazd cez križovatku na signál STOJ! dávaný policajtom alebo inou oprávnenou osobou, alebo vyplývajúci z dopravnej značky alebo dopravného zariadenia,
g)	prejazd cez železničné priecestie v čase kedy je to zakázané,
h)	nedanie prednosti v jazde,
i)	neuposlúchnutie pokynu, výzvy alebo požiadavky policajta,
j)	neumožnenie bezpečného a plynulého prejazdu vozidlám s právom prednostnej jazdy,
k)	vedenie vozidla bez tabuľky s evidenčným číslom alebo s tabuľkou s evidenčným číslom ktorá nezodpovedá svojim vyhotovením a umiestnením na vozidle tomuto zákonu, 
l)	 vedenie vozidla vyradeného z cestnej premávky alebo vozidla, ktoré nebolo schválené na premávku na cestách, alebo vozidla vyradeného z evidencie,
m)	predchádzanie iného vozidla v mieste, kde je to zakázané,
n)	vedenie motorového vozidla bez príslušného vodičského oprávnenia alebo počas zadržania vodičského preukazu; to neplatí, ak sa učí viesť motorové vozidlo v autoškole, podrobuje skúške z vedenia motorového vozidla alebo má povolenú jazdu podľa § 70 ods. 3,
o)	porušenie povinnosti podľa § 4 ods. 3,
p)	porušenie povinnosti podľa § 9 ods. 2,
q)	vybavenie motorového vozidla a používanie technických prostriedkov a zariadení, ktorých činnosť umožňuje odhalenie alebo ovplyvňovanie funkcií technických prostriedkov používaných policajtom pri plnení úloh na úseku výkonu dohľadu nad bezpečnosťou a plynulosťou cestnej premávky. 

DRUHÁ ČASŤ
PRAVIDLÁ CESTNEJ PREMÁVKY 

PRVÁ HLAVA
ZÁKLADNÉ POVINNOSTI

§ 3
Všeobecné povinnosti účastníka cestnej premávky

(1)	Účastník cestnej premávky je povinný dodržiavať pravidlá cestnej premávky ustanovené v tomto zákone a všeobecne záväznom právnom predpise vydanom na jeho vykonanie.

(2)	Účastník cestnej premávky je ďalej povinný
a)  správať sa disciplinovane a ohľaduplne tak, aby neohrozil bezpečnosť alebo plynulosť cestnej premávky, pritom je povinný prispôsobiť svoje správanie najmä stavebnému, dopravno – technickému stavu cesty, situácii v cestnej premávke, poveternostným podmienkam a svojim schopnostiam,
b) dbať na dopravné značky a dopravné zariadenia, 
c) poslúchnuť pokyn, výzvu alebo príkaz policajta súvisiace s výkonom jeho oprávnení v cestnej premávke, strpieť výkon jeho oprávnení, ako aj pokyny iných osôb, ktoré na to oprávňuje tento zákon alebo iný osobitný predpis.) 

(3) Vybavenie motorového vozidla a používanie technických prostriedkov a zariadení, ktorých činnosť umožňuje odhalenie alebo ovplyvňovanie funkcií technických prostriedkov používaných policajtom pri plnení úloh na úseku výkonu dohľadu nad bezpečnosťou a plynulosťou cestnej premávky je zakázané. Tento zákaz platí aj v prípade, ak také technické prostriedky používajú iné oprávnené osoby. 4)

§ 4
Povinnosti vodiča

(1)	Vodič je povinný
a)	použiť na jazdu len vozidlo, ktoré možno prevádzkovať na cestách podľa osobitného predpisu,)
b)	mať pri sebe doklady predpísané týmto zákonom alebo osobitnými predpismi,)
c)	venovať sa plne vedeniu vozidla a sledovať situáciu v cestnej premávke,
d)	brať ohľad na vozidlá označené osobitným označením a na výcvikové vozidlá autoškôl, na ktorých sa vykonáva výcvik podľa osobitných predpisov,)
e)	dbať na zvýšenú opatrnosť voči cyklistom, chodcom, najmä deťom, zdravotne postihnutým osobám, osobitne voči osobám, ktoré používajú bielu palicu a starým osobám,
f)	dať prednosť chodcom, ktorí vstúpili na vozovku a prechádzajú cez priechod pre chodcov; to neplatí pre vodiča vozidla používajúceho zvláštne výstražné znamenia podľa tohto zákona, ktorý takýchto chodcov nesmie ohroziť,
g)	pribrať potrebný počet spôsobilých osôb, ak to vyžaduje bezpečnosť cestnej premávky, a na ten účel ich náležite poučiť,
h)	zabezpečiť vozidlo a prepravované veci proti odcudzeniu prostriedkami montovanými do vozidla jeho výrobcom, ak sa vzdiali od vozidla,
i)	zabezpečiť pred jazdou a počas jazdy, aby sa vo výhľadovom poli vodiča nenachádzali žiadne predmety, ktoré môžu odvádzať pozornosť od bezpečného vedenia vozidla; to neplatí, ak sú na čelnom skle vozidla nalepené platné nálepky preukazujúce zaplatenie úhrady za užívanie ciest, pričom neplatné nálepky je vodič povinný pred jazdou z čelného skla odstrániť.

(2)	Vodič nesmie
a)	viesť motorové vozidlo bez príslušného vodičského oprávnenia, v čase jeho odobratia alebo počas zadržania vodičského preukazu; to neplatí, ak sa učí viesť motorové vozidlo v autoškole, podrobuje skúške z vedenia motorového vozidla alebo má povolenú jazdu podľa § 70 ods. 3,
b)	požiť počas vedenia vozidla alkoholický nápoj ani užiť inú návykovú látku,)
c)	viesť vozidlo v takom čase po požití alkoholického nápoja alebo užití inej návykovej látky, keď sa alkohol alebo iná návyková látka ešte môžu nachádzať v jeho organizme,
d)	viesť vozidlo po požití lieku v čase, keď tento môže znížiť jeho schopnosť viesť vozidlo,
e)	viesť vozidlo, ak jeho schopnosť viesť vozidlo je znížená najmä úrazom, chorobou, nevoľnosťou alebo únavou,
f)	odovzdať vedenie vozidla osobe, ktorá nespĺňa podmienky na vedenie vozidla ustanovené týmto zákonom alebo je pod vplyvom alkoholu, alebo inej návykovej látky, alebo ktorej schopnosť viesť vozidlo je inak znížená,
g)	prekážať v jazde rýchlejšie idúcim vozidlám a obmedzovať plynulosť cestnej premávky najmä bezdôvodne pomalou jazdou,
h)	znížiť rýchlosť jazdy alebo zastaviť, ak tým ohrozí bezpečnosť alebo plynulosť cestnej premávky,
i)	počas vedenia vozidla používať telefónny prístroj okrem telefonovania s použitím systému „voľné ruky“ alebo vykonávať inú činnosť, ktorá nesúvisí s vedením vozidla; to neplatí pre vodiča vozidla ozbrojených síl, ozbrojených bezpečnostných zborov, Hasičského a záchranného zboru, záchrannej zdravotnej služby, horskej záchrannej služby, banskej záchrannej služby a Slovenskej informačnej služby pri plnení svojich úloh,
j)	používať hanlivé gestá voči ostatným účastníkom cestnej premávky, vyhadzovať z vozidla predmety a obťažovať ostatných účastníkov cestnej premávky ani iné osoby najmä nadmerným hlukom, prachom, znečisťovaním ovzdušia, rozstrekovaním kaluží, blata alebo zbytočným ponechaním motora stojaceho vozidla v chode, 
k)	používať technické prostriedky a zariadenia, ktorých činnosť umožňuje odhalenie alebo ovplyvňovanie funkcií technických prostriedkov používaných policajtom pri plnení úloh na úseku výkonu dohľadu nad bezpečnosťou a plynulosťou cestnej premávky,
l)	použiť na jazdu vozidlo, ktoré svojim farebným vyhotovením a označením sa dá zameniť s vozidlom Policajného zboru, vojenskej polície, Hasičského a záchranného zboru alebo hasičských jednotiek a obecnej polície,
m)	ohroziť chodcov prechádzajúcich cez cestu, na ktorú vodič odbočuje, pri odbočovaní na miesto mimo cesty, pri vchádzaní na cestu a pri otáčaní alebo pri cúvaní,
n)	ohroziť cyklistov prechádzajúcich cez priechod pre cyklistov.

(3) Vodič smie motorové vozidlo použiť len na cestách1); to neplatí, ak je motorové vozidlo použité 
a)	v súvislosti s organizovaným športovým, spoločenským alebo iným verejným podujatím, 
b)	na pôdohospodárske, lesné, údržbárske, stavebné alebo priemyselné práce, 
c)	v súvislosti s výkonom poľovníckeho práva a rybárskeho práva alebo ich kontrolou,
d)	na záchranné práce, 
e)	na práce vo verejnom záujme, 
f)	na plnenie úloh spojených s ochranou životného prostredia, verejného poriadku, bezpečnosťou a obranou štátu,
g)	na prepravu do obytného alebo rekreačného zariadenia,
h)	v súvislosti s kontrolnou, inšpekčnou alebo prieskumnou činnosťou alebo
i)	v priestore, ktorý nie je verejne prístupný, so súhlasom jeho vlastníka. 

(4) Použitie vozidla podľa odseku 3 je vodič motorového vozidla povinný na výzvu policajta preukázať.  

(5) Ak vodič zníži rýchlosť jazdy alebo ak zastaví vozidlo pred priechodom pre chodcov alebo pred priechodom pre cyklistov, aby umožnil prejsť cez cestu chodcom alebo cyklistom, vodiči ostatných vozidiel idúcich rovnakým smerom sú takisto povinní znížiť rýchlosť jazdy alebo zastaviť vozidlo; to neplatí pre vodiča vozidla používajúceho zvláštne výstražné znamenia podľa tohto zákona a pre vodiča električky.

(6) Ak vodič počas jazdy zistí, že vozidlo alebo náklad nespĺňa ustanovené podmienky, je povinný chybu odstrániť na mieste. Ak to nemôže urobiť, smie v jazde pokračovať primeranou rýchlosťou len do najbližšieho miesta, kde možno chybu odstrániť; pritom musí urobiť také opatrenia, aby sa počas jazdy na takéto miesto neohrozila bezpečnosť ani plynulosť cestnej premávky a aby sa nepoškodila cesta.

§ 5
Povinnosti niektorých vodičov a spolujazdcov 

(1)Vodič motorového vozidla kategórie L) je počas jazdy povinný vhodným spôsobom chrániť si zrak najmä okuliarmi alebo ochranným štítom, ak sa tým nezníži bezpečnosť jazdy, najmä v hmle, pri snežení alebo v daždi. Je tiež povinný počas jazdy oboma rukami držať riadidlá okrem prípadu, keď dáva znamenie podľa tohto zákona alebo všeobecne záväzného právneho predpisu vydaného na jeho vykonanie. 

(2)Vodič motorového vozidla podľa odseku 1 a jeho spolujazdec sú tiež povinní počas jazdy používať na hlave riadne upevnenú schválenú ochrannú prilbu; to neplatí, ak je také vozidlo vybavené bezpečnostnou kabínou alebo ochranným bezpečnostným rámom, ktoré sú vybavené bezpečnostnými pásmi. Počas jazdy na motocykli nesmie vodič a jeho spolujazdec jesť, piť, telefonovať, používať telefónny prístroj, fajčiť ani vykonávať iné obdobné činnosti, ktoré môžu ohroziť bezpečné vedenie motocykla. 

(3)Vodič motorového vozidla kategórie M, N, T, C a P10) je povinný mať oblečený bezpečnostný odev podľa osobitného predpisu,) ak sa zdržiava na vozovke mimo vozidla počas núdzového státia, najmä pri prerušení jazdy pre chybu na vozidle alebo v dôsledku dopravnej nehody. Pritom nemožno použiť taký bezpečnostný odev, ktorý by bol zameniteľný s bezpečnostnými odevmi používanými Policajným zborom).

(4)	Vodič motorového vozidla s najväčšou prípustnou celkovou hmotnosťou prevyšujúcou 3 500 kg a vodič jazdnej súpravy alebo zvláštneho motorového vozidla sú povinní jazdiť zo svahu vždy so zaradeným rýchlostným stupňom; vodič iného motorového vozidla je povinný jazdiť so zaradeným rýchlostným stupňom, ak to vyžaduje bezpečnosť jazdy.

(5)	Vodič motorového vozidla s najväčšou prípustnou celkovou hmotnosťou prevyšujúcou 3 500 kg je pri jazde do svahu povinný uvoľniť prejazd rýchlejších vozidiel idúcich za ním; ak si to situácia vyžaduje, je povinný aj odstaviť vozidlo na najbližšom parkovisku a to až do prejazdu týchto vozidiel.

§ 6
Povinnosti prevádzkovateľa vozidla a držiteľa vozidla

(1)	Prevádzkovateľ vozidla nesmie zveriť vedenie vozidla osobe, ktorá nespĺňa podmienky na jeho vedenie ustanovené týmto zákonom alebo osobitným predpisom,) nemá pri sebe platné doklady ustanovené na vedenie vozidla, je pod vplyvom alkoholu alebo inej návykovej látky,  alebo osobe, ktorej schopnosť na vedenie je inak znížená alebo osobe ktorej totožnosť nepozná.

(2)	Prevádzkovateľ vozidla nesmie
a)	prikázať ani dovoliť, aby sa na jazdu použilo vozidlo, ktoré vrátane nákladu nespĺňa  ustanovené podmienky,
b)	prikázať ani dovoliť, aby sa na jazdu použilo vozidlo na takej ceste, na ktorej má takéto vozidlo obmedzenú alebo zakázanú jazdu,
c)	prikázať ani dovoliť, aby sa na jazdu použilo vozidlo vybavené technickými prostriedkami a zariadeniami, ktorých činnosť umožňuje odhalenie alebo ovplyvňovanie funkcií technických prostriedkov používaných policajtom pri plnení úloh na úseku výkonu dohľadu nad bezpečnosťou a plynulosťou cestnej premávky,

(3)	Prevádzkovateľ vozidla je povinný zabezpečiť, aby sa na jazdu pribral potrebný počet spôsobilých a náležite poučených osôb, ak je mu vopred známe, že to bude vyžadovať bezpečnosť cestnej premávky.

(4)	Prevádzkovateľ vozidla zodpovedá za to, že farebné vyhotovenie a označenie vozidla bude také, aby sa nedalo zameniť s farebným vyhotovením a označením vozidiel Policajného zboru, vojenskej polície a obecnej polície.

(5)	Prevádzkovateľ vozidla a držiteľ vozidla sú povinní v súvislosti s konaním o priestupku proti bezpečnosti a plynulosti cestnej premávky orgánu oprávnenému objasňovať alebo prejednať priestupok oznámiť osobné údaje osoby, ktorej zveril vedenie vozidla, v rozsahu meno, priezvisko a adresa.

(6)	Ak je prevádzkovateľom vozidla právnická osoba, ktorá v rámci svojej činnosti zveruje motorové vozidlo inej osobe, je povinná viesť o prevádzke motorového vozidla a jeho vodičovi evidenciu s údajmi o mene a priezvisku vodiča, dátume a čase vedenia motorového vozidla, evidenčnom čísle motorového vozidla a adrese pobytu vodiča a na výzvu policajta túto predložiť v súvislosti s výkonom jeho oprávnení na úseku bezpečnosti a plynulosti cestnej premávky.

§ 7
Povinnosti inštruktora autoškoly

Inštruktor autoškoly má postavenie vodiča motorového vozidla a pri vykonávaní výcviku vedenia motorového vozidla,) alebo pri vykonávaní skúšky z odbornej spôsobilosti žiadateľa o udelenie vodičského oprávnenia sa na neho vzťahujú povinnosti vodiča motorového vozidla podľa tohto zákona alebo všeobecne záväzného právneho predpisu vydaného na jeho vykonanie.

§ 8 
Používanie bezpečnostných pásov a iných zadržiavacích zariadení

(1)	Osoba sediaca na sedadle povinne vybavenom bezpečnostným pásom alebo iným zadržiavacím zariadením je povinná toto zariadenie použiť; to neplatí pre 
a)	vodiča vozidla ozbrojených síl, ozbrojených bezpečnostných zborov, Slovenskej informačnej služby, obecnej polície, Hasičského a záchranného zboru, záchrannej zdravotnej služby, Horskej záchrannej služby, banskej záchrannej služby a prepravované osoby, ak si to vyžaduje plnenie úloh podľa osobitného predpisu),
b)	osoby prepravované vo vozidlách podľa písmena a), ak si to situácia spojená s ich prepravou vyžaduje, 
c)	inštruktor autoškoly, ktorý vykonáva výcvik podľa osobitného predpisu14) alebo pri vykonávaní skúšky z odbornej spôsobilosti žiadateľa o udelenie vodičského oprávnenia,
d)	osobu s telesnou výškou menšou ako 150 cm; s výnimkou dieťaťa, ktoré je povinné používať schválené a preň určené zadržiavacie zariadenie podľa podmienok ustanovených v osobitnom predpise,)
e)	vodiča vozidla taxi služby pri zmluvnej preprave osôb v obci,
f)	osobu, ktorá nemôže byť pripútaná zo zdravotných dôvodov; takáto osoba musí preukázať oslobodenie od použitia bezpečnostných systémov osvedčením podľa osobitného predpisu.)

(2)	Výnimka podľa odseku 1 písm. c) a d) sa nevzťahuje na osobu, ktorá sa prepravuje na mieste, ktoré je chránené pred účinkami nárazu vozidla airbagom. Podrobnosti o používaní bezpečnostných pásov a iných zadržiavacích zariadení  upravuje osobitný predpis.16)

DRUHÁ HLAVA
JAZDA VOZIDLAMI

§ 9 
Spôsob jazdy

(1)	Na ceste sa jazdí vpravo, pri pravom okraji vozovky.

(2)	Na krajnicu smie vodič motorového vozidla vojsť len pri zastavení a státí alebo pri obchádzaní a vyhýbaní sa prekážke cestnej premávky; pritom je povinný dbať na zvýšenú opatrnosť. 

(3)	Vodič mopeda alebo bicykla, smie jazdiť po pravej krajnici len, ak tým neohrozí a neobmedzí pohyb chodcov a ani vodičov vozidiel idúcich v jazdnom pruhu vedľa krajnice. 

§ 10
Jazda v jazdných pruhoch

(1)	Na ceste s dvoma alebo s viacerými jazdnými pruhmi vyznačenými na vozovke v jednom smere jazdy sa jazdí v pravom jazdnom pruhu pri pravom okraji vozovky. V ostatných jazdných pruhoch sa smie jazdiť, ak je to potrebné na obchádzanie, predchádzanie, otáčanie alebo na odbočovanie, alebo pri súbežnej jazde podľa odseku 2.

(2)	Ak je na ceste s dvoma alebo s viacerými jazdnými pruhmi v jednom smere jazdy taká hustá premávka, že sa utvoria súvislé prúdy vozidiel, v ktorých vodič motorového vozidla môže jazdiť len takou rýchlosťou, ktorá závisí od rýchlosti vozidiel idúcich pred ním, vozidlá môžu ísť súbežne. Pritom sa nepovažuje za predchádzanie, ak vozidlá idú v jednom z jazdných pruhov rýchlejšie ako vozidlá v inom jazdnom pruhu (ďalej len „súbežná jazda“).
 
(3)	Na ceste s troma alebo s viacerými jazdnými pruhmi vyznačenými na vozovke v jednom smere jazdy smie vodič nákladného automobilu s najväčšou prípustnou celkovou hmotnosťou prevyšujúcou 3 500 kg jazdnej súpravy, ktorej celková dĺžka presahuje 7 m, vodič zvláštneho motorového vozidla a vodič motocykla s najväčšou konštrukčnou rýchlosťou do 45 km.h-1 použiť na jazdu výhradne dva jazdné pruhy najbližšie k pravému okraju vozovky. V ostatných jazdných pruhoch vodič nákladného automobilu s najväčšou prípustnou celkovou hmotnosťou prevyšujúcou 3 500 kg jazdnej súpravy, ktorej celková dĺžka presahuje 7 m, vodič zvláštneho motorového vozidla a vodič motocykla s najväčšou konštrukčnou rýchlosťou do 45 km.h-1smie jazdiť, ak je to potrebné na obchádzanie, otáčanie alebo na odbočovanie.

(4)	Vodič pri prechádzaní z jedného jazdného pruhu do druhého jazdného pruhu je povinný dať prednosť v jazde vodičovi jazdiaceho v jazdnom pruhu, do ktorého prechádza; pritom je povinný dávať znamenie o zmene smeru jazdy. Tam, kde sa dva jazdné pruhy zbiehajú do jedného jazdného pruhu tak, že nie je zrejmé, ktorý z nich je priebežný, vodič jazdiaci v ľavom jazdnom pruhu je povinný dať prednosť v jazde vodičovi v pravom jazdnom pruhu; to neplatí, ak ide o striedavé radenie upravené príslušnou dopravnou značkou. 

(5)	Na ceste s tromi jazdnými pruhmi vyznačenými na vozovke v jednom smere jazdy je  vodič prechádzajúci z ľavého jazdného pruhu do stredného jazdného pruhu povinný dať prednosť v jazde vodičovi prechádzajúceho do stredného jazdného pruhu z pravého jazdného pruhu; takýto postup sa vzťahuje primerane pri prechádzaní z ľavých jazdných pruhov do stredných jazdných pruhov na ceste so štyrmi alebo viacerými jazdnými pruhmi vyznačenými na vozovke.

(6)	Ak je pre zaraďovanie do priebežného jazdného pruhu zriadený pripájací pruh, je vodič povinný pred zaradením sa do priebežného jazdného pruhu použiť pripájací pruh. Vodič pri zaraďovaní z pripájacieho pruhu do priebežného pruhu je povinný dať prednosť v jazde vodičovi idúcemu v priebežnom pruhu. 

(7)	Ak je pri súbežnej jazde v niektorom jazdnom pruhu prekážka cestnej premávky, vodič vozidla idúceho vo voľnom jazdnom pruhu je povinný umožniť vodičovi prvého vozidla nachádzajúceho sa v jazdnom pruhu, v ktorom je prekážka, jej obídenie, ak ten dáva znamenie o zmene smeru jazdy. Vodič obchádzajúci prekážku pritom nesmie ohroziť vodiča jazdiaceho vo voľnom jazdnom pruhu.

(8)	Ak jazdné pruhy nie sú na vozovke vyznačené, jazdným pruhom sa rozumie časť vozovky dovoľujúca jazdu vozidiel s troma a viacerými kolesami v jazdnom prúde za sebou.

Jazda v mimoriadnych prípadoch 
§ 11

(1)	Pozdĺž nástupného ostrovčeka alebo ochranného ostrovčeka sa jazdí vpravo. Vľavo sa smie jazdiť len vtedy, ak jazde vpravo bráni prekážka alebo ak je to bezpečnejšie s ohľadom na rozmery vozidla alebo nákladu. Pozdĺž električky sa jazdí vpravo, ak nie je dopravnou značkou povolená jazda vľavo.

(2)	Na električkový pás v úrovni vozovky sa smie v pozdĺžnom smere vojsť len pri obchádzaní, predchádzaní, odbočovaní, otáčaní, vchádzaní na cestu, alebo ak to dovoľuje dopravná značka alebo ak to vyžadujú mimoriadne okolnosti, najmä ak nie je medzi električkovým pásom a okrajom vozovky dostatok miesta. Električkový pás zvýšený nad úroveň vozovky alebo znížený pod jej úroveň, alebo ktorý je od vozovky inak oddelený, najmä obrubníkom, sa smie prechádzať len priečne, a to na mieste na to prispôsobenom. Pritom vodič nesmie ohroziť ani obmedziť električku v jazde.

§ 12

(1)	Ak je vyznačený vyhradený jazdný pruh pre autobusy mestskej hromadnej dopravy osôb alebo pre trolejbusy, platia pre vodičov ostatných vozidiel primerane ustanovenia § 11 ods. 2 a § 19 ods. 4, a ak je vyhradený jazdný pruh vyznačený na električkovom páse, platí primerane aj ustanovenie § 19 ods. 5.

(2)	Vodiči motorových vozidiel uvedených v odseku 1 sú povinní vyhradený jazdný pruh použiť prednostne.

(3)	Ak vodič autobusu mestskej hromadnej dopravy osôb alebo trolejbusu prechádza z vyhradeného jazdného pruhu do priľahlého jazdného pruhu, vodič jazdiaci v tomto pruhu je povinný mu dať prednosť v jazde. Vodič autobusu alebo trolejbusu je pritom povinný dávať znamenie o zmene smeru jazdy a nesmie ohroziť vodičov ostatných vozidiel.

(4)	Ak ide autobus mestskej hromadnej dopravy osôb alebo trolejbus vo vyhradenom jazdnom pruhu, alebo električka inou rýchlosťou ako ostatné vozidlá idúce rovnakým smerom, nejde o vzájomné predchádzanie.

(5)	Ak sa premávka vo vyhradenom jazdnom pruhu riadi osobitnými svetelnými signálmi, riadi sa nimi len vodič jazdiaci v tomto jazdnom pruhu.

§ 13

     (1) Za vozidlom verejnej hromadnej dopravy osôb, ktoré zastavilo v obci na zastávke bez nástupného ostrovčeka alebo bez nástupišťa na zvýšenom električkovom páse, vodič iného vozidla je povinný zastaviť vozidlo. Ak je na zastávke viac vozidiel, vodič je povinný zastaviť vozidlo za posledným z nich. Vodič smie pokračovať v jazde až vtedy, ak neohrozí cestujúcich, ktorí nastupujú alebo vystupujú. To neplatí, ak autobus, prípadne trolejbus zastaví pri okraji vozovky.

(2) Vodič je povinný v úseku  zástavky verejnej hromadnej dopravy osôb dbať na zvýšenú opatrnosť a jazdiť primeranou rýchlosťou tak, aby osobám vystupujúcim z vozidla hromadnej dopravy osôb alebo nastupujúcim do vozidla hromadnej dopravy osôb nevzniklo žiadne nebezpečenstvo.

§ 14
Obchádzanie 

(1)	Vodič, ktorý pri obchádzaní vozidla, ktoré zastavilo alebo stojí, alebo pri obchádzaní prekážky cestnej premávky alebo chodca vybočuje zo smeru svojej jazdy, nesmie ohroziť ani obmedziť protiidúcich vodičov; nesmie ohroziť ani vodičov idúcich za ním, ani iných účastníkov cestnej premávky. Vodič je pritom povinný dávať znamenie o zmene smeru jazdy.

(2)	Vodič musí pri obchádzaní stojaceho autobusu, ktorý je označený ako autobus prepravujúci deti, prihliadnuť na možnosť vbehnutia detí na vozovku a jazdu prispôsobiť tak, aby neboli ohrozené; to platí aj pre protijazdiaceho vodiča vozidla.

§ 15
Predchádzanie 

(1)	Predchádza sa vľavo. Vpravo sa predchádza vozidlo, ktoré mení smer jazdy vľavo a ak už nie je pochybnosť o ďalšom smere jeho jazdy. Pri jazde v pripájacom jazdnom pruhu alebo v odbočovacom jazdnom pruhu sa smie vpravo predchádzať aj vozidlo idúce v priebežnom jazdnom pruhu.

(2)	Vodič, ktorý pri predchádzaní vybočuje zo smeru svojej jazdy, je povinný dávať znamenie o zmene smeru jazdy, pričom nesmie ohroziť vodičov jazdiacich za ním. 

(3)	Vodič nesmie ohroziť ani obmedziť vodičov vozidiel pri predchádzaní, pred ktoré sa po predídení zaraďuje; pritom je povinný včas a zreteľne dávať znamenie o zmene smeru jazdy. Pri predchádzaní musí zachovávať dostatočný bočný odstup od predchádzaného vozidla. 

(4)	Vodič predchádzaného vozidla nesmie zvyšovať rýchlosť jazdy ani inak brániť predchádzaniu.

(5)	Vodič nesmie predchádzať
a)	ak nemá pred sebou rozhľad na takú vzdialenosť, ktorá je potrebná na bezpečné predchádzanie,
b)	ak by sa nemohol bezpečne zaradiť pred vozidlo alebo pred vozidlá, ktoré chce predísť,
c)	ak by ohrozil alebo obmedzil protijazdiacich vodičov alebo ohrozil iných účastníkov cestnej premávky,
d)	ak vodič pred ním idúceho vozidla dáva znamenie o zmene smeru jazdy vľavo a ak ho nemožno predísť vpravo podľa odseku 1, prípadne ak ho nemožno predísť v ďalšom voľnom jazdnom pruhu v tom istom smere jazdy vyznačenom na vozovke, 
e)	cez pripájací alebo odbočovací jazdný pruh; to neplatí pre prípad uvedený v odseku 1,
f)	po krajnici; to neplatí pri predchádzaní vpravo podľa odseku 1, pritom nesmie ohroziť ani obmedziť chodcov, cyklistov a ostatné nim na roveň postavené osoby užívajúce krajnicu,
g)	pri jazde cez križovatku a v takej vzdialenosti pred križovatkou, ktorá nie je dostatočná pre bezpečné dokončenie predchádzania pred úrovňou križovatky; to neplatí pri predchádzaní motocykla bez postranného vozíka alebo nemotorového vozidla,
h)	pri jazde cez železničné priecestie,
i)	ak by pri predchádzaní svojou výrazne nižšou rýchlosťou obmedzil za ním idúce vozidlo, ktoré započalo úkon predchádzania skôr.

§ 16
Rýchlosť jazdy 

(1)	Vodič je povinný rýchlosť jazdy prispôsobiť najmä svojim schopnostiam, vlastnostiam vozidla a nákladu, poveternostným podmienkam a iným okolnostiam, ktoré možno predvídať. Vodič smie jazdiť len primeranou rýchlosťou, aby bol schopný zastaviť vozidlo na vzdialenosť, na ktorú má rozhľad. 

(2)	Vodič autobusu a vodič motorového vozidla s najväčšou prípustnou celkovou hmotnosťou neprevyšujúcou  3 500 kg smie jazdiť rýchlosťou najviac 90 km.h-l. Na diaľnici a na rýchlostnej ceste vodič autobusu smie jazdiť rýchlosťou najviac 100 km.h-l a vodič motorového vozidla s najväčšou prípustnou celkovou hmotnosťou neprevyšujúcou 3 500 kg rýchlosťou najviac 130 km.h-l.

(3)	Vodič iného motorového vozidla, než je uvedené v odseku 2, ako aj vodič autobusu s prípojným vozidlom, ktorého najväčšia prípustná hmotnosť prevyšuje 750 kg, a vodič motorového vozidla s najväčšou prípustnou celkovou hmotnosťou neprevyšujúcou 3 500 kg s prípojným vozidlom, ktorého najväčšia prípustná hmotnosť prevyšuje 750 kg, smú jazdiť rýchlosťou najviac 90 km.h-1.

(4)	Vodič smie v obci jazdiť rýchlosťou najviac 50 km.h-1, a ak ide po diaľnici v obci alebo po rýchlostnej ceste v obci, najviac 80 km.h-1.

(5)	Vodič nesmie prekročiť najvyššiu dovolenú rýchlosť jazdy vozidiel, stanovenú príslušnou dopravnou značkou.

(6)	Najvyššie dovolené rýchlosti ustanovené v odsekoch 2 až 4 nemožno prekročiť ani, ak je dopravnou značkou alebo dopravným zariadením dovolená vyššia rýchlosť; to neplatí pre vodiča motorového vozidla s najväčšou prípustnou celkovou hmotnosťou neprevyšujúcou 3 500 kg bez prípojného vozidla.
(7)	Vodič nesmie prekročiť najväčšiu konštrukčnú rýchlosť vozidla, a ak ide o jazdnú súpravu, ani najväčšiu konštrukčnú rýchlosť žiadneho z vozidiel súpravy.

(8)	Najvyššie dovolené rýchlosti ustanovené v odsekoch 2 až 4 nie sú povinní dodržiavať vodiči vozidiel ozbrojených síl, ozbrojených bezpečnostných zborov a Slovenskej informačnej služby, ak to vyžaduje plnenie osobitných úloh, ktorých okruh určí príslušný minister a riaditeľ Slovenskej informačnej služby. 

§ 17
Vzdialenosť medzi vozidlami 

(1)	Vodič je povinný za vozidlom idúcim pred ním dodržiavať takú vzdialenosť, aby mohol včas znížiť rýchlosť jazdy, prípadne zastaviť vozidlo, ak vodič vozidla jazdiaceho pred ním zníži rýchlosť jazdy alebo zastaví.

(2)	Vodič motorového vozidla je povinný dodržiavať za vozidlom idúcim pred ním takú vzdialenosť, aby sa predchádzajúce vozidlo mohlo pred neho bezpečne zaradiť. 

(3)	Vodič, ktorý nechce alebo nemôže prejsť pozdĺž električky vpravo, je povinný jazdiť za ňou v takej vzdialenosti, aby umožnil prejazd pozdĺž električky ostatným vodičom.

§ 18
Vyhýbanie 

      Vodiči protiidúcich vozidiel sa vyhýbajú vpravo, včas a v dostatočnej miere. Ak sa nemôžu bezpečne vyhnúť, prednosť v jazde je povinný dať ten vodič, na ktorého strane jazdy je prekážka alebo zúžená vozovka. Ak jeden z nich musí cúvať, urobí to ten, pre ktorého je to ľahšie alebo menej nebezpečné. Ak sa nemôže vyhnúť protiidúcej električke vpravo, vyhýba sa jej vľavo.

§ 19
Odbočovanie 

(1)	Pri odbočovaní je vodič povinný dávať znamenie o zmene smeru jazdy. Vodič pri odbočovaní nesmie ohroziť vodičov idúcich za ním. Vodič je povinný pri odbočovaní dbať na zvýšenú opatrnosť. Vodič vozidla idúceho za vozidlom, ktoré odbočuje musí dbať na zvýšenú opatrnosť a svojou jazdou nesmie ohroziť vodiča odbočujúceho vozidla.

(2)	Ak to vyžadujú okolnosti, najmä pri preprave dlhého nákladu, vodič musí zaistiť bezpečné odbočenie pomocou spôsobilej a náležite poučenej osoby.

(3)	Pred odbočovaním vpravo vodič je povinný zaradiť sa čo najbližšie k pravému okraju vozovky. Ak pritom musí s ohľadom na rozmery vozidla alebo nákladu vybočiť zo smeru svojej jazdy vľavo, vždy dáva len znamenie o zmene smeru jazdy vpravo. Pred odbočovaním vľavo vodič je povinný zaradiť sa čo najďalej vľavo v časti vozovky určenej pre jeho smer jazdy s ohľadom na rozmery vozidla alebo nákladu a šírku vozovky. Ak vodiči protiidúcich vozidiel odbočujú vľavo, vyhýbajú sa vľavo.

(4)	Vodič odbočujúci vľavo je povinný dať prednosť v jazde protiidúcim motorovým vozidlám i nemotorovým vozidlám a električkám idúcim v oboch smeroch a chodcom prechádzajúcim cez vozovku. Vodič motorového vozidla i nemotorového vozidla odbočujúci vpravo je povinný dať prednosť v jazde cyklistom idúcim po cestičke pre cyklistov vyznačenej na tej istej ceste, a tam, kde je povolená jazda pozdĺž električky vľavo, aj električke.

(5)	Električka, ktorá pri odbočovaní alebo pri inej zmene smeru jazdy križuje smer jazdy vozidla idúceho po jej pravej alebo po jej ľavej strane a dáva znamenie o zmene smeru jazdy, má prednosť v jazde.

§ 20
Jazda cez križovatku 

(1)	Vodič, ktorý prichádza na križovatku po ceste označenej dopravnou značkou ako vedľajšia cesta, je povinný dať prednosť v jazde vozidlám prichádzajúcim po ceste označenej dopravnou značkou ako hlavná cesta.

(2)	Ak prednosť v jazde nevyplýva z odseku 1, vodič je povinný dať prednosť v jazde vozidlám prichádzajúcim sprava.

(3)	Vodič nesmie vojsť na križovatku, ak mu situácia nedovoľuje pokračovať za križovatkou v jazde, takže by bol nútený zastaviť vozidlo na križovatke; to neplatí, ak vodič zastavuje vozidlo v križovatke z dôvodu dávania prednosti chodcom prechádzajúcim cez vozovku  alebo pri odbočovaní doľava,

(4)	Na príkaz dopravnej značky „Stoj, daj prednosť v jazde!“ vodič je povinný zastaviť vozidlo na takom mieste, odkiaľ má na križovatku náležitý rozhľad.

(5)	Vodič vchádzajúci do kruhového objazdu označenom príslušnou dopravnou značkou je povinný dodržať smer na kruhovom objazde vyznačený šípkami. Vodiči vchádzajúci do kruhového objazdu majú prednosť v jazde, ak dopravnou značkou nie je ustanovené inak.

(6)	Jazdiť cez stredový ostrovček kruhového objazdu môžu len vodiči s vozidlami, ktoré s ohľadom na rozmery a rozmery prepravovaného nákladu, by križovatku inak prejsť nemohli. Svojou jazdou však nesmú poškodiť ostrovček a veci umiestnené na ňom a ohroziť ostatných účastníkov cestnej premávky.

§ 21
Vchádzanie na cestu 

(1)	Pri vchádzaní z miesta mimo cesty, z poľnej cesty alebo z lesnej cesty, z cestičky pre cyklistov, z obytnej zóny alebo z pešej zóny na cestu vodič je povinný dať prednosť v jazde vozidlám idúcim po ceste. 

(2)	Ak to vyžadujú okolnosti, najmä nedostatočný rozhľad, vodič je povinný zaistiť bezpečný vjazd na cestu pomocou spôsobilej a náležite poučenej osoby.

(3)	Vozidlo vchádzajúce na cestu musí byť vopred očistené, aby neznečisťovalo cestu.

§ 22
Otáčanie a cúvanie 

(1)	Pri otáčaní platia obdobne ustanovenia § 19 a pri otáčaní na križovatke aj ustanovenia § 20.

(2)	Vodič nesmie pri cúvaní ohroziť ostatných účastníkov cestnej premávky.

(3)	Ak to vyžadujú okolnosti, najmä nedostatočný rozhľad, vodič je povinný zaistiť bezpečné otáčanie alebo cúvanie pomocou spôsobilej a náležite poučenej osoby.

(4)	Vodič sa nesmie otáčať a cúvať
a)	na neprehľadných alebo na inak nebezpečných miestach, najmä v neprehľadnej zákrute a v jej tesnej blízkosti, pred neprehľadným vrcholom stúpania cesty, na ňom a za ním,
b)	na križovatke; otáčať sa smie, ak to dovoľuje dopravná značka alebo dopravné zariadenie,
c)	na priechode pre chodcov alebo na priechode pre cyklistov,
d)	na železničnom priecestí a v jeho tesnej blízkosti,
e)	v tuneli a v jeho tesnej blízkosti,
f)	na jednosmernej ceste; vodič však smie cúvať, ak je to nevyhnutne potrebné najmä na zaradenie do radu stojacich vozidiel alebo na vyjdenie z neho.

Zastavenie a státie 
§ 23

(1)	Vodič smie zastaviť a stáť len vpravo v smere jazdy v jednom rade a rovnobežne s okrajom cesty, čo najbližšie k okraju cesty a na jednosmernej ceste vpravo i vľavo. Ak nie je ohrozená bezpečnosť a plynulosť cestnej premávky, vodič smie v obci zastaviť a stáť kolmo, prípadne šikmo na okraj cesty alebo zastaviť v druhom rade. Pri státí musí zostať voľný aspoň jeden jazdný pruh široký najmenej 3 m pre každý smer jazdy. Pri zastavení musí zostať voľný aspoň jeden jazdný pruh široký najmenej 3 m pre oba smery jazdy.

(2)	Pri zastavení a státí vodič je povinný čo najlepšie využiť parkovacie miesto a nesmie znemožniť ostatným vodičom vyjdenie z parkovacieho miesta. Rovnako nesmie zastaviť a stáť na mieste, kde by znemožnil vjazd a výjazd vozidiel. Pri zastavení a státí vedľa vozidla s osobitným označením pre prepravu ťažko zdravotne alebo ťažko pohybovo postihnutej osoby odkázanej na individuálnu prepravu je povinný ponechať bočný odstup najmenej l, 2 m.

(3)	Ak vodič, ktorý chce zastaviť alebo stáť, zachádza na okraj cesty alebo chodníka, je povinný dávať znamenie o zmene smeru jazdy.

(4)	Vodič vozidla, ktoré zastavilo alebo stálo a opäť vychádza od okraja cesty alebo od chodníka, nesmie ohroziť ostatných účastníkov cestnej premávky. Pritom je povinný dávať znamenie o zmene smeru jazdy. Vodičovi autobusu verejnej hromadnej dopravy osôb alebo trolejbusu sú v obci vodiči ostatných vozidiel povinní umožniť vyjdenie zo zastávky alebo zo zastávkového pruhu, a to znížením rýchlosti jazdy, prípadne i zastavením vozidla. Vodič autobusu alebo trolejbusu pritom nesmie ohroziť najmä vodičov vozidiel idúcich rovnakým smerom.

(5)	Pri zastavení a státí je vodič povinný prednostne použiť parkovisko tak, aby neobmedzoval ostatných účastníkov cestnej premávky. Pri parkovaní je vodič povinný čo najlepšie využiť parkovacie miesto a nesmie znemožniť ostatným vodičom vjazd na parkovisko a výjazd z neho. 

§ 24

(1)	Otvárať dvere alebo bočné steny vozidla, ako aj nastupovať do vozidla alebo vystupovať z neho sa smie len vtedy, ak tým nie je ohrozená bezpečnosť nastupujúcich osôb alebo vystupujúcich osôb, ani iných účastníkov cestnej premávky.

(2)	Vodič, ktorý sa chce vzdialiť od vozidla tak, že v prípade potreby nebude môcť okamžite zasiahnuť, je povinný urobiť také opatrenia, aby vozidlo nemohlo ohroziť bezpečnosť a plynulosť cestnej premávky a aby ho nemohla neoprávnene použiť iná osoba. Ak je vozidlo povinne vybavené zariadením proti neoprávnenému použitiu, vodič je povinný ho použiť. Vodič motorového vozidla alebo jazdnej súpravy povinne vybavených zakladacími klinmi je povinný ich použiť, ak treba zabezpečiť vozidlo alebo súpravu proti pohybu.

(3)	Vodič vozidla, ktoré je povinne vybavené prenosným výstražným trojuholníkom, je povinný tento trojuholník použiť počas núdzového státia, najmä pri prerušení jazdy pre chybu na vozidle alebo na náklade, v dôsledku dopravnej nehody, ak také vozidlo tvorí prekážku cestnej premávky. Vodič je povinný trojuholník umiestniť na okraji vozovky tak, aby ho prichádzajúci vodiči včas a zreteľne videli, a to vo vzdialenosti najmenej 50 m za vozidlom. V obci môže byť táto vzdialenosť, ak to vyžadujú okolnosti, kratšia. Ak je vozidlo vybavené osobitným zariadením, ktoré umožňuje výstražnú funkciu smerových svetiel, vodič je povinný ho použiť.

§ 25

(1)	Vodič nesmie zastaviť a stáť
a)	v neprehľadnej zákrute a v jej tesnej blízkosti,
b)	pred neprehľadným vrcholom stúpania cesty, na ňom a za ním,
c)	na priechode pre chodcov alebo na priechode pre cyklistov a vo vzdialenosti kratšej ako 5 m pred nimi,
d)	na križovatke a vo vzdialenosti kratšej ako 5 m pred hranicou križovatky a 5 m za ňou,
e)	na pripájacom alebo na odbočovacom pruhu, ak tým nie je ohrozená bezpečnosť a plynulosť cestnej premávky,
f)	na zastávke električky, autobusu alebo trolejbusu v úseku, ktorý sa začína  dopravnou značkou pre zastávku a končí sa 5 m za označníkom zastávky, a tam, kde taká dopravná značka nie je, vo vzdialenosti kratšej ako 30 m pred označníkom zastávky a 5 m za ním; ak je priestor zastávky vyznačený príslušnou vodorovnou dopravnou značkou, platí tento zákaz len pre nástupište a vyznačený priestor, 
g)	na železničnom priecestí, v podjazde a v tuneli a vo vzdialenosti kratšej ako 15 m pred nimi a 15 m za nimi,
h)	na mieste, kde by vozidlo zakrývalo zvislú dopravnú značku, vodorovnú dopravnú značku vyznačujúcu spôsob radenia do jazdných pruhov a určený smer jazdy cez križovatku alebo vyjadrujúcu doplňujúci údaj nápisom alebo svetelné signály,
i)	na vnútorných jazdných pruhoch vyznačených na vozovke a na vyhradených jazdných pruhoch,
j)	vo vzdialenosti kratšej ako 5 m od začiatku a 5 m od konca pozdĺžnej súvislej čiary alebo nástupného ostrovčeka tam, kde by medzi touto čiarou alebo nástupným ostrovčekom a vozidlom nezostal voľný aspoň jeden jazdný pruh široký najmenej 3 m,
k)	na moste,
l)	pred vjazdom na cestu z miesta mimo cesty, alebo na vyhradenom parkovisku, ak nejde o vozidlo, pre ktoré je parkovisko vyhradené,
m)	na električkovom páse, 
n)	na chodníku; okrem prípadu uvedenom v § 52 ods. 2,
o)	na kruhovom objazde,
p)	na cestnej zeleni, ostrovčekoch a deliacich pásoch, pokiaľ to nie je dovolené dopravnou značkou,
q)	na mieste, kde by medzi vozidlom a najbližšou električkovou koľajnicou nezostal voľný jazdný pruh široký najmenej 3, 5 m,
r)	na iných miestach, kde zastavenie alebo státie môže ohroziť bezpečnosť a plynulosť cestnej premávky alebo obmedziť jazdu vozidiel; osobitne na miestach vjazdov alebo výjazdov z pozemkov, vjazdov a výjazdov z objektov alebo parkovacích miest.
 
(2)	Na cestách I. triedy1) a za zníženej viditeľnosti aj na ostatných cestách s výnimkou účelových komunikácií je mimo obce zakázané zastavenie a státie na inom mieste než na mieste označenom ako parkovisko. 

§ 26
Zastavenie vozidla v tuneli 

(1)	Ak došlo pri jazde vozidla v tuneli k poruche vozidla, pre ktorú sa toto vozidlo stalo nepojazdným, alebo ak došlo k dopravnej nehode vrátane požiaru, je vodič po zastavení vozidla povinný bezodkladne
a)	vypnúť motor, a ak je na vykurovanie vozidla použité nezávislé kúrenie, vypnúť aj toto kúrenie, 
b)	vykonať vhodné opatrenia, aby nebola ohrozená bezpečnosť cestnej premávky v tuneli; ak to okolnosti vyžadujú, je oprávnený zastavovať iné vozidlá,
c)	oznámiť telefonicky alebo iným vhodným spôsobom zastavenie vozidla v tuneli osobe vykonávajúcej dohľad nad prevádzkou tunela.

(2)	V prípadoch uvedených v odseku 1 nesmie vodič a prepravovaná osoba fajčiť alebo manipulovať s otvoreným ohňom.

(3)	Vodič alebo prepravovaná osoba sú v prípadoch uvedených v odseku 1 povinní na pokyn osoby vykonávajúcej dohľad nad prevádzkou tunela opustiť vozidlo a sústrediť sa do miest na to určených, prípadne tunel opustiť.

(4)	Ak to nie je nevyhnutné prepravované osoby nesmú z vozidla vystupovať a pohybovať sa po vozovke. Také osoby sa môžu pohybovať po vozovke v tuneli len v súvislosti so zaisťovaním bezpečnosti cestnej premávky, ak majú na sebe bezpečnostný odev.11) 

(5)	Ustanovenia odseku 1 písm. a) a b) a odsekov 2, 3 a 4 sa vzťahujú aj na ostatných vodičov a prepravované osoby.

Železničné priecestia 
§ 27

(1)	Pred železničným priecestím vodič je povinný počínať si mimoriadne opatrne, najmä sa presvedčiť, či môže bezpečne prejsť cez železničné priecestie.

(2)	Vozidlá pred železničným priecestím sa radia za sebou v poradí, v ktorom prišli. Ak nejde o súbežnú jazdu, smú vozidlá prechádzať cez železničné priecestie len v jednom jazdnom prúde.

(3)	Vo vzdialenosti 50 m pred železničným priecestím a pri jeho prechádzaní vodič je povinný jazdiť rýchlosťou najviac 30 km.h-1; ak svieti prerušované biele svetlo,)  vodič je povinný 50 m pred železničným priecestím a pri jeho prechádzaní jazdiť rýchlosťou najviac 50 km.h-1. Pritom nesmie zbytočne predlžovať čas jeho prechádzania.

(4)	Ak dôjde k zastaveniu vozidla na železničnom prejazde, je vodič povinný odstrániť vozidlo zo železničnej trate, ak tak nemôže urobiť musí bezodkladne vykonať také opatrenia, aby vodiči koľajových vozidiel boli pred nebezpečenstvom včas varovaní.

(5)	Pred železničným priecestím, pri ktorom je umiestnená dopravná značka „Stoj, daj prednosť v jazde!“, vodič je povinný zastaviť vozidlo na takom mieste, z ktorého má náležitý rozhľad na trať.

§ 28

      Vodič nesmie vchádzať na železničné priecestie, ak
a)	sa dáva výstraha dvoma červenými striedavo prerušovanými svetlami priecestného  zabezpečovacieho zariadenia,
b)	sa dáva výstraha prerušovaným zvukom húkačky alebo zvončeka priecestného zabezpečovacieho zariadenia,
c)	sa spúšťajú, ak sú spustené alebo ak sa zdvíhajú závory,
d)	je už vidieť alebo počuť prichádzajúci vlak alebo iné dráhové vozidlo, alebo ak je počuť najmä jeho húkanie alebo pískanie,
e)	osoba pribratá na zaistenie bezpečnej prevádzky železničného priecestia dáva znamenie na zastavenie vozidla krúžením červenou alebo žltou zástavkou a za zníženej viditeľnosti krúžením červeným svetlom,
f)	situácia za železničným priecestím nedovoľuje, aby ho bezpečne prešiel a pokračoval v jazde. 

§ 29

(1)	Ak  osoba pribratá na zaistenie bezpečnej prevádzky železničného priecestia dáva pokyn na jazdu cez železničné priecestie vodorovným kývaním ruky s červenou alebo so žltou zástavkou a za zníženej viditeľnosti bielym svetlom cez stred tela, vodič je povinný ho poslúchnuť. Pritom neplatia ustanovenia § 28 písm. a) až d).

(2)	Ustanovenia odseku 1 a § 27 a 28 sa primerane vzťahujú aj na chodca. 

§ 30
Znamenie o zmene smeru jazdy 

(1)	Znamenie o zmene smeru jazdy vodič je povinný dávať okrem prípadov uvedených v tomto zákone vždy aj pri zmene smeru jazdy, vybočovaní z neho alebo ak to vyžaduje bezpečnosť alebo plynulosť cestnej premávky.

(2)	Vodič je povinný dávať pred začatím jazdného úkonu podľa odseku 1 znamenie včas, a to s ohľadom na okolnosti cestnej premávky, najmä na vozidlá idúce za ním a na povahu jazdy.

(3)	Znamenie sa dáva smerovými svetlami. Ak nimi vozidlo nie je vybavené alebo ak majú poruchu, dáva sa znamenie upažením. Rukou ohnutou v lakti hore sa dáva znamenie o zmene smeru jazdy na opačnú stranu. Ak to vyžadujú okolnosti, najmä ak znamenie dávané smerovými svetlami alebo rukou nie je dostatočne viditeľné najmä pre šírku nákladu alebo za zníženej viditeľnosti, musí dávať znamenie spôsobilá a náležite poučená osoba alebo sa musí použiť iný zreteľný spôsob. Inak vodič smie zamýšľaný jazdný úkon uskutočniť len vtedy a takým spôsobom, aby neboli ohrození ani obmedzení iní účastníci cestnej premávky.

(4)	Znamenie dávané smerovými svetlami vodič ponechá len v čase, pokým mení smer jazdy, vybočuje z neho alebo ak vozidlo nezaujme miesto v jazdnom pruhu, do ktorého prechádza. Znamenie rukou sa dáva len pred začatím jazdného úkonu.

(5)	Znamenie o zmene smeru jazdy vodič nedáva pri vjazde do kruhového objazdu. Pri jazde po kruhovom objazde vodič dáva znamenie o zmene smeru jazdy, ak z takej križovatky vychádza a v prípadoch uvedených v § 10 ods. 4.

§ 31
Výstražné znamenia 

(1)	Vodič smie dávať zvukové výstražné znamenie len vtedy, ak je to potrebné na odvrátenie hroziaceho nebezpečenstva, a mimo obce aj na upozornenie vodiča predchádzaného vozidla. 

(2)	Vodič smie namiesto zvukového výstražného znamenia dávať svetelné výstražné znamenie  prerušovaným zapínaním stretávacích svetiel alebo diaľkových svetiel; na upozornenie vodiča predchádzaného vozidla ho smie dávať aj v obci.

(3)	Ak je nevyhnutné upozorniť ostatných účastníkov cestnej premávky na hroziace nebezpečenstvo, najmä v prípadoch, keď je nutné náhle znížiť rýchlosť jazdy alebo zastaviť vozidlo, dáva vodič svetelné výstražné znamenie zapnutím výstražnej funkcie smerových svetiel. Funkciu výstražných smerových svetiel možno v iných prípadoch použiť len za podmienok podľa odseku 1.

(4)	Výstražné znamenie sa smie použiť len v nevyhnutne potrebnom čase.

Osvetlenie vozidiel 
§ 32

(1)	Vozidlo musí mať okrem prípadu uvedeného v § 34 ods. 3 počas jazdy rozsvietené stretávacie svetlá alebo im na roveň postavené osvetlenie; to neplatí pre nemotorové vozidlo, ktoré musí mať rozsvietené svetlá počas zníženej viditeľnosti. Za nezníženej viditeľnosti môžu byť na vozidle rozsvietené svetlá pre denné svietenie, ak je nimi vozidlo vybavené. Vodič smie jazdiť aj s obrysovými svetlami, ak má súčasne rozsvietené stretávacie svetlá alebo diaľkové svetlá, alebo predné svetlá do hmly, ak je nimi vozidlo vybavené. Činná plocha svetiel nesmie byť zakrytá alebo nadmerne znečistená s výnimkou svetiel, ktoré nie sú predpísané.

(2)	Vodič nesmie použiť diaľkové svetlá, ak je vozovka dostatočne a súvisle osvetlená alebo ak by mohol byť oslnený vodič protiidúceho vozidla, vodič vozidla idúceho pred ním alebo iný účastník cestnej premávky, strojvedúci vlaku alebo vodič iného dráhového vozidla, alebo vodič plavidla. Pri zastavení vozidla pred železničným priecestím vodič nesmie použiť ani stretávacie svetlá, ak by nimi mohol oslniť vodiča vozidla v protismere.

(3)	Predné svetlá a zadné svetlá do hmly vodič smie použiť len za hmly, sneženia alebo za dažďa. 

§ 33

      Vozidlo stojace za zníženej viditeľnosti v obci na mieste, kde tvorí prekážku cestnej premávky, alebo na ceste mimo obce musí mať aspoň na strane privrátenej k stredu cesty rozsvietené obrysové svetlá alebo parkovacie svetlá, prípadne musí byť osvetlené na strane privrátenej k stredu cesty aspoň jedným svetlom viditeľným spredu i zozadu. Toto svetlo nesmie byť umiestnené ďalej ako 400 mm od bočného obrysu vozidla. To neplatí na  parkovisku.

§ 34
Vlečenie motorového vozidla

(1)	Pri vlečení motorového vozidla sa smie jazdiť rýchlosťou najviac 60 km.h-1.

(2)	Motorové vozidlo sa smie vliecť len vtedy, ak má riadenie bez chýb; povinnosti podľa § 4 ods. 1 a 2 sa vzťahujú aj na vodiča vlečeného vozidla. Motorové vozidlo vlečené na lane musí mať aj účinné brzdy. Vodiči vlečeného a vlečného vozidla sú povinní vopred sa dohodnúť na spôsobe dorozumievania počas jazdy. Ustanovenie tohto odseku neplatí, ak je motorové vozidlo vlečené pomocou osobitného zariadenia, najmä vyslobodzovacím podvozkom alebo žeriavom.

(3)	Pri poruche osvetlenia alebo inej závady nedovoľujúcej použitie osvetlenia, musia byť na vlečenom vozidle za zníženej viditeľnosti rozsvietené svetlá na strane k stredu vozovky vpredu bielym neoslňujúcim svetlom a vzadu aspoň jedným červeným svetlom. Tieto svetlá musia byť dobre viditeľné a nesmú byť umiestnené ďalej ako 400 mm od bočného obrysu vozidla. 

(4)	Vlečenie viacerých motorových vozidiel ako jedného motorového vozidla alebo vlečenie motorového vozidla s prívesom je zakázané. Smie sa však vliecť motorové vozidlo s návesom. Za motorovým vozidlom s prívesom sa nesmie vliecť iné motorové vozidlo. Motorové vozidlo vlečené pomocou osobitného zariadenia a autobus sa smú vliecť len bez prepravovaných osôb; nákladný automobil sa smie vliecť len bez osôb prepravovaných v jeho ložnom priestore. Motocykel bez postranného vozíka sa nesmie vliecť ani použiť ako vlečné vozidlo.

(5)	Označenie spojnice a jej dĺžku pri vlečení motorových vozidiel ustanoví všeobecne záväzný právny predpis, ktorý vydá Ministerstvo vnútra Slovenskej republiky (ďalej len „ministerstvo vnútra“).

Osobitosti premávky na diaľnici a rýchlostnej ceste 
§ 35

(1)	Diaľnicu môžu používať len vodiči motorových vozidiel. Na diaľnici smie vodič motorového vozidla jazdiť rýchlosťou najmenej 80 km.h-1. V úseku diaľnice prechádzajúcom cez obec smie vodič motorového vozidla jazdiť rýchlosťou najmenej 65 km.h-1.

(2)	 Iným účastníkom cestnej premávky je používanie diaľnice zakázané. 

(3)	Vodič smie na diaľnicu vchádzať a z diaľnice vychádzať len na miestach na to určených. Pred vjazdom do priebežných jazdných pruhov na diaľnici sa musí použiť pripájací jazdný pruh. Tam, kde pripájací jazdný pruh nie je, vodič musí dať prednosť v jazde vozidlám idúcim v priebežných jazdných pruhoch.

(4)	Rýchlosť jazdy podľa odseku 1 sa nevzťahuje na vodiča vozidla vchádzajúceho na diaľnicu, vychádzajúceho z diaľnice, pri súbežnej jazde a v iných prípadoch, ak je to potrebné z hľadiska bezpečnosti a plynulosti cestnej premávky. Odsek 1 sa tiež nevzťahuje na vodičov vozidiel použitých pri vykonávaní činností spojených so správou diaľnic, údržbou diaľnic,  s odťahovaním vozidiel a s činnosťou spojenou so záchranou života, zdravia a majetku; pritom je vodič povinný na výzvu policajta hodnoverným spôsobom preukázať, že vozidlo bolo použité na vykonávanie takýchto činností.

§ 36

(1)	Vodičovi je na diaľnici zakázané
a)	zastavenie a státie na inom mieste než na mieste označenom ako parkovisko s výnimkou núdzového státia, kedy vozidlo musí stáť na krajnici, a ak to nie je možné, na vozovke pričom také vozidlo musí vodič vždy označiť ako prekážku cestnej premávky; ak ide o motorové vozidlo povinne vybavené prenosným výstražným trojuholníkom, vodič musí trojuholník umiestniť vo vzdialenosti najmenej l00 m za vozidlom,
b)	otáčanie, cúvanie a vchádzanie na stredný deliaci pás vrátane miest, kde je pás prerušený.

(2)	Ak vodič počas jazdy zistí na vozidle alebo na náklade chybu, pre ktorú nemožno dosiahnuť na rovine rýchlosť ustanovenú v § 35 ods. 1 musí diaľnicu opustiť na najbližšom výjazde; to neplatí v prípade, ak sa pred výjazdom z diaľnice  nachádza parkovisko, kde musí vozidlo odstaviť.  

(3)	Vlečenie motorového vozidla je dovolené len vtedy, ak je to nevyhnutné na jeho odstránenie z diaľnice. Vozidlo sa smie vliecť len k najbližšiemu parkovisku alebo výjazdu, kde musí diaľnicu opustiť.

(4)	Vodič nesmie predchádzať iné vozidlo, ak by pri predchádzaní svojou výrazne nižšou rýchlosťou obmedzil iné vozidlo idúce po diaľnici.

§ 37

(1)	Ustanovenia o premávke na diaľnici platia aj na rýchlostnej ceste.

(2)	Ak nie je v § 35 a 36 ustanovené inak, platia pre premávku na diaľnici a na rýchlostnej ceste ostatné ustanovenia tohto zákona.

§ 38
Osobitosti premávky v zimnom období

(1)	Ak sa na vozovke nachádza súvislá snehová vrstva, ľad alebo námraza vodič motorového vozidla kategórie M a N10) môže také vozidlo použiť v cestnej premávke len ak, je toto na všetkých nápravách  vybavené pneumatikami so zimným dezénom. 

(2) Povinnosť podľa odseku 1 neplatí  
a) pri núdzovom dojazde, ak je na náprave namontovaná náhradná pneumatika alebo pneumatika pre núdzový dojazd,
b) pre terénne motorové vozidlo označené symbolom G10),
c) pre vozidlo používané v obci v súvislosti s plnením úloh na základe zmluvy o výkone prác vo verejnom záujme podľa osobitného predpisu.13)
 
(3) Plnenie úloh podľa odseku 2 písm. c) je vodič povinný na výzvu policajta preukázať.

(4)Vodič motorového vozidla je povinný zabezpečiť splnenie podmienky podľa odseku 1, ak vzhľadom na ročné obdobie možno predpokladať, že na trase, ktorou bude s motorovým vozidlom prechádzať sa bude na vozovke nachádzať súvislá snehová vrstva, ľad alebo námraza.

(5)Policajt je v súvislosti s premávkou v zimnom období oprávnený zakázať vodičovi jazdu alebo prikázať smer jazdy, ak vozidlo nie je vybavené pneumatikami podľa odseku 1. Takéto oprávnenie sa vzťahuje aj na vodičov vozidiel iných kategórií než tých, ktoré sú uvedené v odseku 1.

§ 39
Obmedzenie jazdy niektorých druhov vozidiel 

(1)	Na diaľnici, na rýchlostnej ceste a na ceste I. triedy je zakázaná jazda motorovým vozidlám s najväčšou prípustnou celkovou hmotnosťou prevyšujúcou 7 500 kg a motorovým vozidlám s najväčšou prípustnou celkovou hmotnosťou prevyšujúcou  3 500 kg s prípojným vozidlom, 
a)	v piatok alebo v posledný pracovný deň pred dňom pracovného pokoja) v čase od 15.00 hod. do 20.00 hod.,
b)	v prvý deň pracovného pokoja a v sobotu, ak nasleduje po pracovnom dni, v čase od 07.00 hod. do 11.00 hod. a v období od 1.júla do 31. augusta  v čase od 07.00 hod. do 19.00 hod.,
c)	v posledný deň pracovného pokoja v čase od 15.00 hod. do 20.00 hod.

(2)	Ak ide o jeden deň pracovného pokoja, ktorý nasleduje po pracovnom dni, zákaz jazdy podľa odseku 1 platí v čase od 07.00 hod. do 11.00 hod. a v čase od 15.00 hod. do 20.00 hod.

(3)	Zákaz jazdy podľa odseku 1 a 2 neplatí pre
a)	autobusy, obytné automobily, vozidlá ozbrojených síl, ozbrojených bezpečnostných zborov, Hasičského a záchranného zboru, ostatných hasičských jednotiek20) a Slovenskej informačnej služby,
b)	vozidlá použité na prepravu zdravotníckeho materiálu, liečiv a biologického materiálu do zdravotníckeho zariadenia alebo na zabezpečenie prevádzky zdravotníckych prístrojov v zdravotníckych zariadeniach, 
c)	vozidlá použité v kombinovanej doprave, na nakládku a vykládku lodí alebo železničných vagónov,
d)	vozidlá použité na zabezpečovanie športových a kultúrnych podujatí, 
e)	vozidlá použité na prepravu humanitárnej pomoci,
f)	vozidlá použité na odstraňovanie havárií a ich následkov, ako aj pri živelných pohromách, 
g)	vozidlá použité pri výkone činnosti spojenej s údržbou, opravami a výstavbou ciest,
h)	vozidlá použité na prepravu potravín alebo na prepravu živých zvierat.

       (4) Neplatnosť zákazu podľa odseku 3 sa vzťahuje aj na prepravu, ktorá s použitím vozidiel uvedených v písmenách b) až h) súvisí. Vodič je povinný na výzvu policajta hodnoverným spôsobom preukázať použitie vozidla na účely uvedené v odseku 3.

(5)	Používanie zvláštnych motorových vozidiel na cestách je s výnimkou ciest III. triedy, miestnych komunikácií  a účelových komunikácií zakázané; to neplatí 
a)	pre zvláštne motorové vozidlá  ozbrojených síl, ozbrojených bezpečnostných zborov a Slovenskej informačnej služby a zvláštne motorové vozidlá použité na odstraňovanie havárií a ich následkov, pri živelných pohromách, pri výkone činnosti spojenej s údržbou, opravami a výstavbou ciest,
b)	ak je používanie zvláštnych motorových vozidiel dovolené na základe povolenia na zvláštne užívanie ciest.1) 

       (6) Na ceste I., II. a III. triedy je zakázaná jazda záprahovým vozidlám a ručným vozíkom s celkovou šírkou väčšou ako 600 mm
a) vždy v čase od 23.00 hod. do 04.00 hod., od 06.00 hod. do 09.30 hod. a od 14.30 hod. do 18.30 hod.
b) v čase zákazu jazdy niektorých druhov vozidiel podľa odseku 1 a 2, ak tento čas nie je rovnaký s časmi podľa písmena a).

Vozidlá s právom prednostnej jazdy 
§ 40

(1)	Vodič vozidla, ktorý pri plnení špeciálnych úloh používa typické zvukové znamenie doplnené zvláštnym výstražným modrým svetlom alebo červeným svetlom, prípadne ich kombináciou (ďalej len „zvláštne výstražné znamenie“), nie je povinný dodržiavať povinnosti ustanovené týmto zákonom a všeobecne záväznými právnymi predpismi vydanými na jeho vykonanie, okrem povinnosti ustanovenej v § 3 ods. 2 písm. c) a v § 4 ods. 2 písm. a) až e). Vodič vozidla s právom prednostnej jazdy je povinný dbať na potrebnú opatrnosť tak, aby iným účastníkom cestnej premávky nevzniklo nebezpečenstvo.

(2)	 Vozidlá s právom prednostnej jazdy sú vozidlá
a)	ozbrojených síl, ozbrojených bezpečnostných zborov, vojenskej polície a civilnej ochrany obyvateľstva, ktoré určí príslušný minister,
b)	Hasičského a záchranného zboru, ostatných hasičských jednotiek,) záchrannej zdravotnej služby, Horskej záchrannej služby, banskej záchrannej služby pri plnení úloh spojených so záchranou života a zdravia osôb alebo materiálnych hodnôt,
c)	Slovenskej informačnej služby, ktoré určí riaditeľ Slovenskej informačnej služby, 
d)	Národnej rady Slovenskej republiky pri preprave ústavných činiteľov alebo členov zahraničných delegácií a pri plnení úloh spojených s takou prepravou, 
e)	vlády Slovenskej republiky pri preprave ústavných činiteľov alebo členov zahraničných delegácií a pri plnení úloh spojených s takou prepravou,
f)	Kancelárie prezidenta Slovenskej republiky pri preprave ústavných činiteľov alebo členov zahraničných delegácií a pri plnení úloh spojených s takou prepravou,
g)	Ústavného súdu Slovenskej republiky pri preprave jeho predsedu,
h)	Najvyššieho súdu Slovenskej republiky pri preprave jeho predsedu,
i)	Generálnej prokuratúry Slovenskej republiky pri preprave generálneho prokurátora a krajskej prokuratúry pri preprave krajského prokurátora,
j)	samosprávneho kraja, pri preprave jeho predsedu,
k)	obecnej polície, ktoré určí obec.

(3)	Ministerstvo vnútra môže v mimoriadnych a nevyhnutných prípadoch povoliť používanie zvláštnych výstražných znamení podľa odseku 1 aj na iných vozidlách. 

(4)	Povolenie podľa odseku 3 môže ministerstvo vnútra vydať na základe písomnej žiadosti, ktorá musí obsahovať
a) názov a sídlo organizácie, ktorá o povolenie žiada,
b) účel a zdôvodnenie nevyhnutnosti používania zvláštnych výstražných znamení,
c) zoznam vozidiel, ktoré budú zvláštne výstražné znamenie používať.
d) územný a časový rozsah používania zvláštnych výstražných znamení.

(5) Rozsah a podmienky používania zvláštnych výstražných znamení, ako i ich umiestnenie na vozidlách podľa odseku 3 určí ministerstvo vnútra vo vydanom povolení. Ministerstvo vnútra môže povolenie kedykoľvek zrušiť a to i bez udania dôvodu, o čom vyrozumie jeho držiteľa.

(6) Vozidlo s právom prednostnej jazdy smie viesť len vodič starší ako 21 rokov, ak preukáže prax vo vedení príslušnej skupiny alebo podskupiny motorových vozidiel v posledných dvoch rokoch.

(7) Ustanovenia odsekov 1 a 6 platia obdobne aj pre vodičov vozidiel sprevádzaných vpredu, a ak ide o viac ako tri vozidlá, aj vzadu vozidlami ozbrojených síl, ozbrojených bezpečnostných zborov a Slovenskej informačnej služby s právom prednostnej jazdy. Na sprevádzaných vozidlách musia byť vždy použité aj zvláštne výstražné modré svetlo alebo červené svetlo, prípadne ich kombinácia alebo osobitné zariadenia umožňujúce výstražnú funkciu smerových svetiel, ak je nimi vozidlo vybavené.

(8)Vodič iného vozidla je povinný vozidlám s právom prednostnej jazdy a vozidlám, ktoré sprevádzajú, umožniť bezpečný a plynulý prejazd, a ak je to potrebné, aj zastaviť vozidlo na takom mieste, aby im neprekážalo. Do skupiny tvorenej vozidlami s právom prednostnej jazdy a vozidlami, ktoré sprevádzajú, sa vodič iného vozidla nesmie zaraďovať. 

(9)	Ak hustota cestnej premávky v jednom smere jazdy vyvolá vznik kolón stojacich vozidiel, vodiči vozidiel s právom prednostnej jazdy môžu použiť krajnicu alebo inú časť cesty, ktorá nie je určená na jazdu vozidiel; pritom sú povinní dbať na zvýšenú opatrnosť tak, aby iným účastníkom cestnej premávky nevzniklo nebezpečenstvo.

(10)	Ak na stojacom vozidle svieti zvláštne výstražné modré svetlo alebo červené svetlo, prípadne ich kombinácia musia vodiči ostatných vozidiel zvýšiť opatrnosť, znížiť rýchlosť jazdy prípadne zastaviť vozidlo.

(11)	Vozidlá s právom prednostnej jazdy a vozidlá, ktoré sprevádzajú, majú pri čerpaní pohonných látok prednosť. Pritom tieto vozidlá nemusia používať výstražné znamenia.

(12)	Len vozidlá Policajného zboru môžu používať aj zvláštne výstražné svetlo červenej farby alebo kombináciu svetla červenej farby a modrej farby.

(13)	Iné vozidlá nesmú byť vybavené zariadením umožňujúcim používanie typického zvukového znamenia a zvláštneho výstražného svetla ustanovených pre vozidlá s právom prednostnej jazdy.

(14)	Prevádzkovatelia vozidiel podľa odseku 2 určia podmienky na používanie zvláštnych výstražných znamení.

§ 41

(1)	Vodič vozidla vybaveného zvláštnym výstražným svetlom oranžovej farby smie toto svetlo používať len vtedy, ak by mohol svojou jazdou alebo pracovnou činnosťou ohroziť bezpečnosť alebo plynulosť cestnej premávky alebo na označenie prekážky cestnej premávky.

(2)	Vodič iného vozidla je povinný podľa okolností znížiť rýchlosť jazdy alebo aj zastaviť vozidlo, ak vozidlo uvedené v odseku 1 používa zvláštne výstražné svetlo oranžovej farby.

(3)	Ustanovenie odseku 2 platí obdobne aj pre vodičov kolóny vozidiel ozbrojených síl alebo ozbrojených bezpečnostných zborov vpredu i vzadu sprevádzanej vozidlami používajúcimi zvláštne výstražné svetlo oranžovej farby.

§ 42

       Okruh vozidiel používajúcich zvláštne výstražné svetlo oranžovej farby a podrobnosti o schvaľovaní zvláštnych výstražných svetiel a zvláštnych výstražných znamení upravuje osobitný predpis). Výstražné svetlo oranžovej farby môže na označenie prekážky cestnej premávky použiť každý účastník cestnej premávky.

§ 43
Prekážka cestnej premávky 

(1)	Kto spôsobil prekážku cestnej premávky, je povinný ju bezodkladne odstrániť. Ak to neurobí, je povinný ju bezodkladne odstrániť na jeho náklady orgán štátnej správy pre pozemné komunikácie (ďalej len „príslušný cestný správny orgán“).) Ten, kto odstráni prekážku cestnej premávky je povinný bezodkladne zabezpečiť aj odstránenie predmetov a odpadov prekážajúcim v zjazdnosti na ceste, ktoré s prekážkou cestnej premávky súvisia. 

(2)	Ak ten, kto prekážku cestnej premávky spôsobil túto bezodkladne neodstráni, je povinný ju označiť a oznámiť to policajtovi; ak prekážku neoznačí, príslušný cestný správny orgán je povinný ju bezodkladne označiť na náklady jej pôvodcu.

(3)	Prekážka cestnej premávky sa označí tak, aby ju účastníci cestnej premávky mohli včas spozorovať. Prekážka cestnej premávky sa označuje najmä zábranou na označenie uzávierky, výstražným svetlom oranžovej farby, za zníženej viditeľnosti aj červeným svetlom alebo reflexnou červenou zástavkou. Na označenie vozidla, ktoré je povinne vybavené prenosným výstražným trojuholníkom, platí ustanovenie § 24 ods. 3 a na označenie vozidla za zníženej viditeľnosti aj ustanovenie § 33.

(4)	Príslušný cestný správny orgán môže odstrániť vozidlo, ktoré je ponechané na ceste vrátane chodníka, na náklady jeho prevádzkovateľa, ak je
a)	ponechané na mieste, kde tvorí prekážku cestnej premávky,
b)	ponechané na vyhradenom parkovisku,
c)	bez pripevnenej tabuľky s evidenčným číslom a ak podlieha evidenčnej povinnosti alebo je bez čitateľného vyznačenia mena, priezviska a trvalého pobytu, alebo bez názvu a sídla držiteľa na viditeľnom mieste na jeho pravej strane s výnimkou dvojkolesových vozidiel, aj keď netvorí prekážku cestnej premávky.

(5)	Ak vozidlo tvorí prekážku cestnej premávky alebo ak ide o vozidlo uvedené v odseku 4 a v § 25, môže o jeho odstránení rozhodnúť aj policajt. Také vozidlo odstráni na náklady jeho prevádzkovateľa Policajný zbor alebo príslušný cestný správny orgán podľa rozhodnutia policajta.

§ 44
Osobitné označenie vozidiel

(1)	Osobitné označenie sa môže používať na 
a)	vozidle prepravujúcom ťažko zdravotne alebo ťažko pohybovo postihnutú osobu odkázanú na individuálnu prepravu),
b)	vozidle vedenom sluchovo postihnutou osobou, 
c)	vozidle lekára pri poskytovaní zdravotnej starostlivosti,
d)	autobuse, ktorým sa prepravujú deti, 
e)	vozidle vedenom vodičom začiatočníkom.

(2)	Vodič vozidla uvedeného v odseku 1 písm. a) a c) je povinný osobitné označenie odstrániť z vozidla, ak sa nepoužíva na účely, na ktoré je určené.

(3)	Vyobrazenie osobitných označení pre vozidlá uvedené v odseku 1 a ich umiestnenie na vozidle ustanoví všeobecne záväzný právny predpis, ktorý vydá ministerstvo vnútra.
	
(4)	Osobitné označenie na vozidle uvedenom v odseku 1 písm. a) až c) môže používať iba osoba, ktorá ho na základe písomnej žiadosti obdržala od obvodného úradu v sídle kraja príslušného podľa miesta jej trvalého pobytu alebo od iného oprávneného orgánu v zahraničí. Príslušný obvodný úrad v sídle kraja vedie evidenciu vydaných osobitných označení v rozsahu meno, priezvisko, dátum a miesto narodenia a trvalý alebo prechodný pobyt.  Príslušný obvodný úrad v sídle kraja je povinný poskytnúť Policajnému zboru  na jeho žiadosť informácie o vydaných osobitných označeniach.

(5)	Oprávnenie na používanie osobitného označenia na vozidle uvedenom v odseku 1 písm. a) až c) sa preukazuje preukazom osobitného označenia vozidla vydaného orgánom uvedeným v odseku 4.

(6)	Osobitné označenie podľa odseku 1 písm. a) a c) sa smie na vozidle používať len v súvislosti s prepravou osoby, ktorá je držiteľom preukazu podľa odseku 5. Osobitné označenie podľa odseku 1 písm. b) sa smie na vozidle používať len, ak je takou osobou vodič vozidla. Vodič vozidla uvedeného v odseku 1 písm. a) až c) označeného osobitným označením je povinný pri vedení vozidla mať pri sebe preukaz uvedený v odseku 5 a na výzvu policajta sa ním preukázať; v prípade vozidiel označených osobitným označením podľa odseku 1 písm. a) a c) je postačujúce, ak sa takým preukazom preukáže prepravovaná osoba.

(7)	Vodič osobitne označeného vozidla uvedeného v odseku 1 písm. a) a c) nemusí po nevyhnutne potrebný čas dodržiavať zákaz státia. Ak je to nevyhnutné, môže vodič takto označeného vozidla vchádzať aj tam, kde je dopravnou značkou vjazd povolený len vymedzenému okruhu vozidiel a do pešej zóny. Pritom nesmie ohroziť bezpečnosť cestnej premávky. Týmto oprávnením nie je dotknutá povinnosť vodiča uposlúchnuť pokyn, výzvu alebo požiadavku policajta súvisiace s výkonom jeho oprávnení podľa tohto zákona.

TRETIA HLAVA
PODMIENKY PREPRAVY OSÔB A NÁKLADU

Preprava osôb 
§ 45

(1)	Vodič nesmie dovoliť, aby sa prekročil povolený počet prepravovaných osôb a podľa svojich možností nesmie pripustiť ani porušenie povinností ustanovených týmto osobám. Každá prepravovaná osoba zodpovedá za dodržiavanie svojich povinností podľa tohto zákona alebo všeobecne záväzného právneho predpisu vydaného na jeho vykonanie. Za prepravu detí alebo nespôsobilých osôb zodpovedá osoba, ktorá ich sprevádza. V prípade, ak také osoby nemajú sprievod, za ich prepravu zodpovedá vodič, alebo ním poverená spôsobilá a náležite poučená osoba; to neplatí v prípade hromadnej dopravy osôb.   

(2)	Prepravované osoby nesmú svojím správaním ohrozovať bezpečnosť cestnej premávky najmä obmedzovaním vodiča v bezpečnom ovládaní vozidla, zotrvaním na miestach, kde by boli ohrozené, a vyhadzovaním predmetov z vozidla. 

§ 46

(1)	V motorovom vozidle alebo jeho prípojnom vozidle, ktoré je určené na dopravu osôb, sa smú na miestach na to vyhradených prepravovať osoby len do prípustnej užitočnej hmotnosti vozidla, pritom počet prepravovaných osôb nesmie byť vyšší, ako je počet miest uvedených v osvedčení o evidencii. 

(2)	Dieťa mladšie ako 12 rokov sa nesmie prepravovať vo zvláštnom motorovom vozidle a na druhom sedadle motocykla.

(3)	V inom prípojnom vozidle ako vo vozidle, ktoré je určené na dopravu osôb, je preprava osôb s výnimkou prípadov podľa § 49 zakázaná.

(4)	Bočné sedenie osôb prepravovaných na motocykli je zakázané.

§ 47
Preprava osôb autobusmi, trolejbusmi a električkami 

(1)	Cestujúci vozidlom verejnej hromadnej dopravy osôb je povinný správať sa pri čakaní, nastupovaní, počas jazdy a pri vystupovaní tak, aby neohrozoval bezpečnosť ani plynulosť cestnej premávky, najmä nesmie na zastávke bez nástupného ostrovčeka vstupovať na vozovku alebo okraj nástupišťa, kým prichádzajúce vozidlo verejnej hromadnej dopravy osôb nezastaví. Pritom je povinný poslúchnuť pokyny zamestnanca prevádzkovateľa takého vozidla. 

(2)	Prepravovaná osoba je povinná dodržiavať podmienky prepravy a zabezpečiť, aby jej alebo osobe ktorú sprevádza nevzniklo nebezpečenstvo, spojené so zmenou rýchlosti a smeru jazdy vozidla.

(3)	Vodič vozidla hromadnej dopravy osôb nesmie pri preprave cestujúcich počas jazdy baviť sa s cestujúcimi, vpúšťať ich do kabíny alebo do priestoru vyhradeného pre vodiča, dávať do pohybu vozidlo pred zatvorením dverí a otvárať dvere pred jeho zastavením. Vodič je povinný použiť pohyblivú rampu umožňujúcu bezbariérový nástup a výstup prepravovaných zdravotne postihnutých osôb, ak je ňou vozidlo vybavené.

(4)	Vodič autobusu prepravujúceho deti alebo zdravotne postihnuté osoby je povinný počas ich nastupovania a vystupovania použiť osobitné zariadenie umožňujúce výstražnú funkciu smerových svetiel.

Preprava osôb v ložnom priestore nákladného automobilu a v ložnom priestore nákladného prívesu traktora 
§ 48

(1)	Nákladný automobil, v ktorého ložnom priestore sa prepravuje viac ako šesť osôb, smie viesť len vodič starší ako 21 rokov, ktorý má vo vedení nákladného automobilu najmenej dvojročnú prax. Preprava osôb v prípojnom vozidle nákladného automobilu je zakázaná.

(2)	Osoby prepravované v ložnom priestore nákladného automobilu nesmú počas jazdy stáť, vykláňať sa, nechať vyčnievať predmety z vozidla, ani inak ohrozovať bezpečnosť cestnej premávky; dbá na to osoba, ktorú z prepravovaných osôb určí prevádzkovateľ vozidla alebo vodič.

§ 49

(1)	Traktor s nákladným prívesom, v ktorého ložnom priestore sa prepravujú osoby, smie viesť len vodič starší ako 21 rokov, ktorý má vo vedení traktora najmenej dvojročnú prax.

(2)	Počet prepravovaných osôb v ložnom priestore nákladného prívesu traktora nesmie byť vyšší ako 15; rýchlosť jazdy traktora nesmie prekročiť 20 km.h-1.

(3)	Osoby prepravované v ložnom priestore nákladného prívesu traktora musia počas jazdy sedieť na podlahe alebo na sedadlách pripevnených o podlahu, pričom steny prívesu musia byť dostatočne vysoké, aby osoby počas jazdy nevypadli. Prepravované osoby sa nesmú počas jazdy vykláňať, nechať vyčnievať predmety z prívesu, ani inak ohrozovať bezpečnosť cestnej premávky.

§ 50

(1)	Deti sa smú prepravovať v ložnom priestore nákladného automobilu a nákladného prívesu traktora len v sprievode osoby staršej ako l8 rokov.

(2)	Na dopravu osôb v ložnom priestore nákladného prívesu traktora pri živelnej pohrome sa nevzťahujú ustanovenia § 49 ods. 1 a 2.

§ 51
Preprava nákladu 

(1)	Pri preprave nákladu sa nesmie prekročiť najväčšia prípustná celková hmotnosť vozidla, najväčšia prípustná hmotnosť jazdnej súpravy ani najväčšia prípustná hmotnosť prípojného vozidla.

(2)	Náklad musí byť na vozidle riadne umiestnený a upevnený, aby neohrozoval bezpečnosť a plynulosť cestnej premávky, neznečisťoval ani nepoškodzoval cestu ani jej okolie, nespôsoboval nadmerný hluk, neznečisťoval ovzdušie a nezakrýval svetlá vozidla,  odrazové sklá, tabuľku s evidenčným číslom a vyznačenie najvyššej povolenej rýchlosti. To platí aj o zariadení slúžiacom na upevnenie a ochranu nákladu. Predmety, ktoré možno ľahko prehliadnuť, nesmú prečnievať po strane vozidla. Sypký materiál musí byť vždy zakrytý tak, aby sa zabránilo jeho vysypávaniu na cestu počas jazdy.

(3)	Pri preprave živých zvierat nesmie byť ohrozená bezpečnosť vodiča, osôb prepravovaných vo vozidle, bezpečnosť prepravovaných zvierat ani bezpečnosť cestnej premávky.

(4)	Nakladanie a skladanie nákladu na ceste je dovolené len vtedy, ak to nemožno urobiť mimo cesty. Náklad sa musí zložiť a naložiť čo najrýchlejšie a tak, aby nebola ohrozená bezpečnosť cestnej premávky.

(5)	Podmienky a spôsob označovania nákladu prečnievajúceho vozidlo ustanoví všeobecne záväzný právny predpis, ktorý vydá ministerstvo vnútra.

ŠTVRTÁ HLAVA
OSOBITNÉ USTANOVENIA PRE NIEKTORÝCH ÚČASTNÍKOV CESTNEJ PREMÁVKY

Osobitné ustanovenia o chodcoch
§ 52

(1)	Chodec je povinný používať predovšetkým chodník. Po chodníku sa chodí vpravo. Tam, kde chodník nie je alebo kde je neschodný, chodí sa po ľavej krajnici, tam, kde nie je krajnica alebo kde je krajnica neschodná, chodí sa čo najbližšie pri ľavom okraji vozovky. To platí aj pre chodca, ktorý nesie predmet, ktorým by mohol ohroziť premávku na chodníku alebo na krajnici.

(2)	Iní účastníci cestnej premávky než chodci nesmú chodník používať, ak dopravnou značkou alebo dopravným zariadením nie je určené inak alebo, ak to je potrebné na nastúpenie osôb, vystúpenie osôb, naloženie nákladu, zloženie nákladu, vykonanie opravárenských prác, stavebných prác, údržbárskych prác, na nevyhnutný prejazd do objektu a z objektu nachádzajúcom sa za chodníkom alebo na výkon činností spojených so záchranou života, zdravia alebo majetku. 

(3)	Chodci smú ísť po krajnici alebo po okraji vozovky najviac dvaja vedľa seba, ak tým, najmä za zníženej viditeľnosti alebo za zvýšenej premávky, neohrozia alebo neobmedzia cestnú premávku; to neplatí pre osoby, ktoré sa pohybujú po krajnici alebo po okraji vozovky na lyžiach, korčuliach alebo na obdobnom športovom vybavení, ktoré sa môžu pohybovať len v rade za sebou. Za zníženej viditeľnosti mimo obce musia mať chodci idúci po krajnici alebo po okraji vozovky oblečený odev s reflexnými prvkami alebo mať takéto reflexné prvky umiestnené na tele tak, aby boli viditeľné ostatnými účastníkmi cestnej premávky. 

(4)	Zdravotne postihnutá osoba, ktorá sa pohybuje pomocou pre ňu určeného ručného alebo motorového vozíka, smie použiť ktorúkoľvek krajnicu alebo ktorýkoľvek okraj vozovky; ak použije chodník, nesmie prekročiť rýchlosť chôdze.

(5)	Osoba, ktorá sa pohybuje po chodníku na lyžiach, korčuliach alebo na obdobnom športovom vybavení smie používať pravú stranu chodníka, pričom nesmie ohroziť ani obmedziť ostatné osoby používajúce chodník. Osoba, ktorá tlačí bicykel alebo motocykel, smie použiť chodník, len ak neohrozí ani neobmedzí chodcov; inak musí použiť pravú krajnicu alebo pravý okraj vozovky. 

(6)	Osoba, ktorá sa pohybuje po chodníku na lyžiach, korčuliach alebo na obdobnom športovom vybavení je povinná sledovať situáciu v cestnej premávke a nesmie ohrozovať alebo obmedzovať iných účastníkov cestnej premávky. Ak je dopravnou značkou určená cestička pre osoby pohybujúce sa na športovom vybavení, tieto sú povinné takúto cestičku použiť.

§ 53

(1)	Pri prechádzaní cez cestu je chodec povinný prednostne použiť  priechod pre chodcov, nadchod alebo podchod. Na priechode pre chodcov sa chodí vpravo.  Chodec nesmie vstupovať na vozovku, ak prichádzajú vozidlá s právom prednostnej jazdy; ak sa chodec nachádza na vozovke, musí vozidlám bez meškania uvoľniť priestor na prejazd.
 
(2)	Chodci, ktorí prechádzajú cez priechod určený pre chodcov, musia brať ohľad na vodičov prichádzajúcich vozidiel najmä tým, že neprechádzajú jednotlivo, ale v skupinách. To platí aj voči vodičom odbočujúcim na cestu, cez ktorú chodci prechádzajú. Chodec nesmie vstupovať na vozovku, a to ani v prípade použitia priechodu pre chodcov, ak vzhľadom na rýchlosť prichádzajúcich vozidiel nemôže cez vozovku bezpečne prejsť. Iným účastníkom cestnej premávky ako chodcom je používanie priechodu pre chodcov zakázané. 
 
(3)	Mimo priechodu sa smie cez vozovku prechádzať len kolmo na jej os. Chodci, prechádzajúci vozovku mimo priechodu pre chodcov smú prechádzať cez vozovku, len ak s ohľadom na vzdialenosť a rýchlosť jazdy prichádzajúcich vozidiel nedonútia ich vodičov na zmenu smeru alebo rýchlosti jazdy. 

(4)	Pred vstupom na vozovku sa chodec musí presvedčiť, či tak môže urobiť bez nebezpečenstva a len čo vstúpi na vozovku, nesmie sa tam bezdôvodne zdržiavať ani zastavovať. To platí na priechode i mimo priechodu pre chodcov. Chodec nesmie prekonávať zábradlie ani iné zábrany. 

§ 54
 
(1)	Pre organizovaný útvar chodcov, najmä útvar ozbrojených síl, útvar školskej mládeže alebo pre sprievod platia primerane práva a povinnosti vodičov podľa tohto zákona.

(2)	Za zníženej viditeľnosti musí byť organizovaný útvar chodcov označený vpredu po oboch stranách neoslňujúcim bielym svetlom a vzadu takisto po oboch stranách červeným svetlom. Vedúci útvaru chodcov a chodci idúci v poslednom rade v smere chôdze musia mať mimo obce za zníženej viditeľnosti oblečený bezpečnostný odev.11) 

(3)	Za dodržiavanie ustanovení odsekov 1 a 2 zodpovedá vedúci útvaru, ktorým môže byť len osoba staršia ako 18 rokov, ktorá je na to dostatočne spôsobilá.

(4)	Organizovaný útvar chodcov idúci najviac v dvojstupe smie ísť po chodníku, a to vpravo; pritom nemusí byť označený podľa odseku 2.

(5)	Pre organizovanú skupinu detí, ktoré nepodliehajú povinnej školskej dochádzke, platia ustanovenia pre chodcov.

§ 55
Osobitné ustanovenia o cyklistoch
 
(1)	Na bicykli sa jazdí predovšetkým po cestičke pre cyklistov. Po cestičke pre cyklistov sa jazdí vpravo. Kde cestička pre cyklistov nie je alebo nie je zjazdná, jazdí sa pri pravom okraji vozovky. Ak sa tým neohrozujú ani neobmedzujú chodci, smie sa jazdiť po pravej krajnici vozovky. 

(2)	Cyklisti smú jazdiť len jednotlivo za sebou. Cyklista nesmie jazdiť bez držania riadidiel, držať sa iného vozidla, viesť počas jazdy druhý bicykel, ručný vozík, psa ani iné zviera a voziť predmety, ktoré by sťažovali vedenie bicykla alebo ohrozovali iných účastníkov cestnej premávky. Pri jazde musí mať cyklista nohy na šliapadlách. Cyklista musí mať za zníženej viditeľnosti oblečený bezpečnostný odev11); to neplatí pri jazde v obci, ak je cesta dostatočne a súvisle osvetlená.

(3)	Na jednomiestnom bicykli nie je dovolená jazda viacerým osobám. Ak je bicykel vybavený pomocným sedadlom na prepravu dieťaťa s pevnými opierkami na nohy, smie iná osoba s výnimkou dieťaťa  viezť osobu mladšiu ako 10 rokov.

(4)	Osoba mladšia ako 10 rokov smie na ceste s výnimkou poľných ciest, lesných ciest a obytných zón jazdiť na bicykli len pod dohľadom osoby, ktorá je dostatočne spôsobilá, aby na ňu riadne dozrela a ktorá zodpovedá za dodržiavanie povinností podľa tohto zákona dieťaťom. Takouto zodpovednou a spôsobilou osobou nesmie byť iné dieťa. 

(5)	Pomaly idúce alebo stojace vozidlo môže cyklista, idúci rovnakým smerom, predchádzať aj po pravej strane vozovky alebo krajnici, pritom je povinný dbať na zvýšenú opatrnosť; to neplatí, ak vodič takého vozidla dáva znamenie o zmene smeru jazdy doprava.

(6)	Ak je zriadená cestička pre cyklistov a chodcov, označená príslušnou dopravnou značkou, nesmie cyklista ohroziť chodca. V prípade oddeleného jazdného pruhu pre chodcov a cyklistov, je cyklista povinný použiť len pruh pre cyklistov; to neplatí pri obchádzaní, predchádzaní, odbočovaní, otáčaní, pri vchádzaní  na cestičku a vychádzaní z nej, pritom nesmie ohroziť chodcov.

(7)	Cestičku pre cyklistov alebo jazdný pruh pre cyklistov môže použiť aj  osoba pohybujúca sa na lyžiach alebo kolieskových korčuliach alebo na obdobnom športovom vybavení, pritom má primerané postavenie cyklistu.

(8)	Pred vjazdom na priechod pre cyklistov sa cyklista musí presvedčiť či tak môže urobiť bez nebezpečenstva, cyklista môže prechádzať cez vozovku len ak s ohľadom na vzdialenosť a rýchlosť jazdy prichádzajúcich vozidiel nedonúti ich vodičov k náhlej zmene smeru alebo rýchlosti jazdy. Na priechode pre cyklistov sa jazdí vpravo.

(9)	Za bicykel sa smie pripojiť prívesný vozík, ktorý nie je širší ako 800 mm, má vzadu dve červené odrazky netrojuholníkového tvaru umiestnené čo najbližšie k bočným obrysom vozíka a je spojený s bicyklom pevným spájacím zariadením. Ak prívesný vozík alebo jeho náklad zakrýva za zníženej viditeľnosti zadné obrysové červené svetlo bicykla, musí sa prívesný vozík opatriť vľavo vzadu červeným svetlom.

(10)	Cyklista je povinný počas jazdy na bicykli mimo obce chrániť si hlavu riadne upevnenou, schválenou ochrannou prilbou. Ak je cyklistom dieťa, táto povinnosť sa vzťahuje aj na jazdu v obci.

§ 56
Jazda so záprahovými vozidlami a ručnými vozíkmi 

(1)	Pohoničom záprahového vozidla nesmie byť dieťa. Ak pohonič ide vedľa záprahového vozidla, je povinný ísť po pravej strane; pred opustením záprahového vozidla je povinný vozidlo zabrzdiť a na svahu podložiť kolesá.

(2)	Osoba, ktorá tlačí alebo ťahá ručný vozík s celkovou šírkou väčšou ako 600 mm, je povinná ísť pri pravom okraji vozovky; ak sa tým neohrozujú ani neobmedzujú chodci, smie ísť po pravej krajnici. Za zníženej viditeľnosti musí byť táto osoba alebo vozík označený na ľavej strane a pravej strane zapnutým neoslňujúcim bielym svetlom viditeľným ostatným účastníkom cestnej premávky.

§ 57
Jazda na zvieratách, vedenie a hnanie zvierat 

(1)	Pre jazdca na zvierati a pre sprievodcu vedených a hnaných zvierat platia primerane práva a povinnosti vodiča podľa tohto zákona.

(2)	Na ceste s výnimkou poľných ciest a lesných ciest nesmie ísť na zvierati dieťa. Jazdec je povinný ísť pri pravom okraji vozovky. Ak sa tým neohrozujú ani neobmedzujú chodci, jazdec smie ísť po pravej krajnici. Jazdci na zvieratách smú ísť len jednotlivo za sebou. Jazdec smie viesť len jedno zviera. Ak je dopravnou značkou určená cesta pre jazdcov pohybujúcich sa na zvierati, títo sú povinní takúto cestu prednostne použiť.

(3)	Sprievodca smie viesť najviac dve zvieratá, ktoré musia byť navzájom priviazané. Zvieratá sa smú viesť a hnať len tak, aby premávka na ceste nebola ohrozovaná a aby bola čo najmenej obmedzovaná. Hnané zvieratá sa pritom musia rozdeliť na vhodne dlhé skupiny a oddeliť od seba dostatočne veľkými medzerami. Hnané zvieratá nesmú sprevádzať deti. Počet sprevádzajúcich osôb musí byť dostatočný na zabezpečenie usmerneného pohybu zvierat.

(4)	Za zníženej viditeľnosti jazdec na zvierati musí mať oblečený bezpečnostný odev.11) Ak ide o útvar jazdcov, prvý jazdec musí byť tiež označený neoslňujúcim bielym svetlom a červeným svetlom posledný jazdec. Sprievodca vedených a hnaných zvierat musí mať za zníženej viditeľnosti oblečený bezpečnostný odev11). Od súmraku do svitania je zakázané používať na jazdu na zvieratách a na vedenie a hnanie zvierat cesty I. alebo II. triedy.

(5)	Jazda na zvierati, vedenie a hnanie zvierat je zakázané na cestách v čase uvedenom v § 39 ods. 1 a 2.

(6)	Voľný pohyb domácich zvierat je na ceste zakázaný. Majiteľ domáceho zvieraťa, jeho chovateľ alebo nimi poverená osoba zodpovedá za zabezpečenie domáceho zvieraťa proti voľnému pohybu po ceste. 

§ 58
Osoba vykonávajúca práce na ceste
 
(1)	Osoba, ktorá vykonáva na ceste prácu spojenú s jej údržbou, opravou alebo výstavbou, alebo inú pracovnú činnosť, na ktorú je oprávnená, musí byť zreteľne označená, napríklad bezpečnostným odevom.11) Pritom nemusí dodržiavať tie ustanovenia pravidiel cestnej premávky, pri ktorých to povaha vykonávanej práce vylučuje.

(2)	Označenie osoby podľa odseku 1 ustanoví všeobecne záväzný právny predpis, ktorý vydá ministerstvo vnútra.

§ 59
Osobitné ustanovenia o cestnej premávke v obytnej zóne, pešej zóne a školskej zóne

(1)	V obytnej zóne, pešej zóne a školskej zóne chodci smú používať cestu v celej jej šírke, pričom sa na nich nevzťahujú ustanovenia § 52. Hry detí na ceste sú dovolené len v obytnej zóne.

(2)	Do pešej zóny je povolený vjazd len vozidlám, ktorým to umožňuje dopravná značka.

(3)	V obytnej zóne, pešej zóne a školskej zóne vodič smie jazdiť rýchlosťou najviac 20 km.h-1. Pritom je povinný dbať na zvýšenú ohľaduplnosť voči chodcom, ktorých nesmie ohroziť. V prípade nevyhnutnosti vodič je povinný zastaviť vozidlo. V obytnej zóne a pešej zóne je státie vozidiel zakázané, ak dopravnou značkou nie je určené inak. V školskej zóne možno stáť, ak tým nie obmedzený pohyb chodcov.

(4)	V obytnej zóne, pešej zóne a školskej zóne chodci sú povinní umožniť vozidlám jazdu. To platí aj pre deti, ktoré sa hrajú v obytnej zóne.

(5)	Ak v tejto hlave nie je ustanovené inak, platia pre premávku v obytnej zóne, pešej zóne a školskej zóne ostatné ustanovenia tohto zákona.

PIATA HLAVA
ÚPRAVA A RIADENIE CESTNEJ PREMÁVKY

Dopravné značky a dopravné zariadenia
§ 60

(1)	V cestnej premávke sa používajú
a)	zvislé dopravné značky,
b)	vodorovné dopravné značky,
c)	dopravné zariadenia.

(2)	Úprava cestnej premávky vykonaná dopravnými značkami je nadradená všeobecnej úprave cestnej premávky. 

(3)	Ak je nesúlad medzi zvislými dopravnými značkami a vodorovnými dopravnými značkami, zvislé dopravné značky sú nadradené vodorovným dopravným značkám.

(4)	Pri riadení cestnej premávky dopravným zariadením sú svetelné signály nadradené dopravným značkám a ostatným dopravným zariadeniam.

(5)	Pokyny policajta a pokyny iných osôb, ktoré na to oprávňuje tento zákon alebo  osobitný predpis5) sú nadradené pokynom vyplývajúcim z dopravných značiek a dopravných zariadení.

(6)	Vlastník nehnuteľnosti je povinný za primeranú náhradu strpieť umiestnenie dopravnej značky alebo dopravného zariadenia a ich nosnej konštrukcie na svojej nehnuteľnosti.
 
(7)	Na dopravných značkách alebo na dopravných zariadeniach a ich nosnej konštrukcii je zakázané umiestňovať čokoľvek, čo nesúvisí s dopravnou značkou alebo s dopravným zariadením. Zvislé dopravné značky sa umiestňujú pri pravom okraji cesty v smere jazdy vozidiel. Ak si to vyžaduje bezpečnosť a plynulosť cestnej premávky, alebo nutnosť zvýrazniť dopravnú situáciu, je možné umiestniť zvislé dopravné značky i na ľavom okraji jazdného pásu alebo cesty, približne na rovnakej úrovni oproti sebe.

(8)	Zákazové a príkazové dopravné značky, ktoré sa vzťahujú na premávku v príslušnom jazdnom pruhu, sa umiestňujú nad týmto jazdným pruhom. Dopravné značky upravujúce zastavenie alebo státie sa umiestňujú na tej strane cesty na ktorú sa vzťahujú; to neplatí v prípade jednosmernej cesty, kde sa takéto dopravné značky môžu umiestniť po oboch stranách cesty.

(9)	Na ceste, mieste pri ceste a v zornom poli vodiča možno umiestňovať len veci, ktoré súvisia s bezpečnosťou a plynulosťou cestnej premávky a ktoré majú informatívny charakter dopravného významu. Na ceste a mieste pri ceste sa nesmú umiestňovať veci v rozpore s bezpečnosťou a plynulosťou cestnej premávky, ktoré by mohli viesť k zámene s dopravnou značkou alebo s dopravným zariadením alebo by ich zakrývali, alebo ktoré by rozptyľovali a upútavali pozornosť účastníka cestnej premávky, alebo ho oslňovali.

(10)	Miestom pri ceste sa rozumie cestné ochranné pásmo podľa osobitného predpisu) alebo miesto, na ktorom umiestňovanie iných predmetov, ako sú predmety  súvisiace s bezpečnosťou a plynulosťou cestnej premávky a ktoré majú informatívny charakter dopravného významu, možno považovať pre bezpečnosť a plynulosť cestnej premávky za nebezpečné. Určovanie takých miest je v pôsobnosti príslušného orgánu Policajného zboru.

(11)	V križovatke a v jej blízkosti, ktorou sa rozumie zorné pole vodiča od príslušnej výstražnej dopravnej značky upozorňujúcej na blízkosť križovatky, možno umiestňovať len dopravné značky a dopravné zariadenia; to sa nevzťahuje na zariadenia súvisiace so zabezpečením dopravy a infraštruktúry. V priestore križovatky a jej blízkosti sa nesmú umiestňovať reklamné pútače ani iné prostriedky priestorovej propagácie.

(12)	Dopravné značky a dopravné zariadenia sa umiestňujú tak, aby sa vzájomne neprekrývali a účastník cestnej premávky ich mohol včas spozorovať. 

(13)	Svetelné signalizačné zariadenia zriaďuje a udržiava cestný správny orgán. V blízkosti svetelných signalizačných zariadení sa nesmú umiestňovať svetelné zdroje, ktorých svetlá by mohli viesť k zámene so svetlami svetelných signalizačných zariadení.

(14)	Orgán Policajného zboru rozhodne o odstránení veci umiestnenej na ceste alebo pri ceste v rozpore s odsekmi 7, 9 a 11. Odstránenie veci zabezpečí jej pôvodca a ak tak neurobí, vec odstráni na jeho náklady cestný správny orgán. Ak orgán Policajného zboru zistí, že dopravné značky, dopravné zariadenia alebo veci umiestnené na ceste alebo pri ceste nie sú umiestnené v súlade s pravidlami ich umiestňovania upovedomí o tom, cestný správny orgán, ktorý je povinný v lehote určenej orgánom Policajného zboru vykonať nápravu.

(15)	Ak je vec umiestnená na ceste alebo pri ceste na základe konania podľa osobitného predpisu,) a táto je umiestená v rozpore s odsekmi 7, 9 a 11 orgán Policajného zboru  upozorní príslušný stavebný úrad,25) aby zabezpečil bezodkladné odstránenie stavby v súlade s osobitným predpisom.25)

(16)	Podrobnosti o dopravných značkách a dopravných zariadeniach, ich vyobrazenie a význam, ustanoví všeobecne záväzný právny predpis, ktorý vydá ministerstvo vnútra.

§ 61

(1)	Dopravné značky a dopravné zariadenia sa smú používať len v takom rozsahu a takým spôsobom, ako to nevyhnutne vyžaduje bezpečnosť a plynulosť cestnej premávky alebo iný dôležitý verejný záujem.

(2)	Použitie dopravných značiek a dopravných zariadení v jednotlivých prípadoch určí
a)	ten, koho na to určí tento zákon alebo osobitný predpis1),  a za podmienok v nich ustanovených; použitie dopravných značiek, ktoré upozorňujú na železničné priecestie, a dopravnej značky, ktorá prikazuje vodičovi dať prednosť v jazde, ak sa má umiestniť pred železničným priecestím, tento orgán prerokuje aj s príslušným dráhovým správnym úradom),
b)	dráhový správny úrad po prerokovaní s orgánom, ktorý by inak bol oprávnený určiť použitie dopravnej značky, s príslušným orgánom Policajného zboru a so správcom cesty, ak ide o dopravné značky označujúce železničné priecestie a dopravnú značku prikazujúcu vodičovi dať prednosť v jazde električke, ak sa má umiestniť pred prechodom cez električkovú dráhu.
 
(3)	Podľa odseku 2 možno povoliť používanie prenosných zvislých dopravných značiek a prenosných dopravných zariadení na zabezpečenie niektorých činností  na ceste, najmä na údržbu a opravu alebo čistenie cesty, alebo na meranie a na zaistenie bezpečnosti a plynulosti cestnej premávky.  

(4)	Prenosné dopravné značky sú nadradené trvalým zvislým dopravným značkám. Prenosnou dopravnou značkou sa rozumie značka umiestnená na červeno – bielom pruhovanom stĺpiku (nosnej konštrukcii) alebo na vozidle. Prenosné dopravné značky a prenosné dopravné zariadenia sa smú používať len v nevyhnutne potrebnom čase.

(5)	Ak v tomto zákone nie je ustanovené inak, na použitie dopravných značiek a dopravných zariadení, umiestňovanie vecí na ceste a pri ceste a v križovatke a v jej blízkosti sa vzťahuje osobitný predpis1).

(6)	Policajt alebo vojenský policajt môže použiť prenosné zvislé dopravné značky a prenosné dopravné zariadenia aj bez predchádzajúceho určenia ich použitia príslušným orgánom, ak je to potrebné na zaistenie bezpečnosti a plynulosti cestnej premávky pri plnení úloh podľa tohto zákona alebo podľa osobitného predpisu.)

Riadenie premávky na ceste
§ 62 

(1)	Premávka na ceste je riadená svetelnými signálmi alebo pokynmi policajta.

(2)	V rozsahu ustanovenom osobitným predpisom) je oprávnený riadiť cestnú premávku aj vojak povolaný na plnenie úloh Policajného zboru alebo vojenský policajt.

(3)	Podrobnosti o svetelných signáloch a pokynoch policajta, vojenského policajta a vojaka povolaného na plnenie úloh Policajného zboru pri riadení cestnej premávky a ich význam ustanoví všeobecne záväzný právny predpis, ktorý vydá ministerstvo vnútra.

§ 63
Oprávnenie na zastavovanie vozidiel 

(1)	Dávať pokyny na zastavenie vozidla je oprávnený policajt v rovnošate, vojenský policajt v rovnošate) a vojak v činnej službe vo vojenskej rovnošate s vonkajším označením „POLÍCIA“28);  dávať pokyny na zastavenie vozidla je oprávnená aj iná osoba, ak to ustanovuje osobitný predpis).

(2)	Dávať pokyny na zastavenie vozidla sú ďalej oprávnení:
a)	osoba pribratá na zaistenie bezpečnosti cestnej premávky alebo niektorých jazdných úkonov, ak je to nevyhnutne potrebné,
b)	príslušník obecnej polície v rovnošate okrem prípadov uvedených v osobitnom predpise) aj v blízkosti školy alebo predškolského zariadenia, ak je to potrebné na zabezpečenie bezpečného prechodu detí a školskej mládeže cez vozovku,
c)	sprievodca vedených alebo hnaných zvierat, ak to vyžaduje bezpečnosť cestnej premávky, 
d)	vedúci organizovaného útvaru školskej mládeže alebo organizovanej skupiny detí, ktoré nepodliehajú povinnej školskej dochádzke, alebo sprievodca zdravotne postihnutých osôb pri prechádzaní cez vozovku,
e)	účastník dopravnej nehody, ak to vyžaduje bezpečnosť cestnej premávky, 
f)	osoba vykonávajúca práce spojené s údržbou, opravou alebo s výstavbou cesty, ak to vyžaduje bezpečnosť cestnej premávky,
g)	osoba pribratá na zaistenie bezpečnej prevádzky železničného priecestia,
h)	vodič alebo zamestnanec prevádzkovateľa verejnej hromadnej dopravy osôb, ak prevádzkové alebo iné závažné dôvody vyžadujú, aby cestujúci pri vystupovaní alebo nastupovaní mimo zastávky vstúpili na vozovku,
i)	iná dostatočne spôsobilá osoba staršia ako 18 rokov, ktorú na to písomne poveril orgán Policajného zboru.

(3)	Podrobnosti o zastavovaní vozidiel ustanoví všeobecne záväzný právny predpis, ktorý vydá ministerstvo vnútra.

TRETIA ČASŤ
DOPRAVNÉ NEHODY A EVIDENCIA DOPRAVNÝCH NEHÔD

PRVÁ HLAVA
DOPRAVNÉ NEHODY

§ 64
Dopravná nehoda 

(1)	Dopravná nehoda je udalosť v cestnej premávke, ku ktorej dôjde v priamej súvislosti s premávkou vozidla a pri ktorej
a)	dôjde k usmrteniu alebo k zraneniu osoby,
b)	dôjde k poškodeniu cesty  alebo všeobecne prospešného zariadenia, 
c)	unikli nebezpečné veci) alebo
d)	vznikla hmotná škoda zrejme prevyšujúca jeden a pol násobok väčšej škody podľa Trestného zákona.)

(2) Za dopravnú nehodu sa považuje aj škodová udalosť podľa odseku 3, ak nie je splnená niektorá z povinností podľa § 66 ods. 5 a účastník škodovej udalosti túto ohlási policajtovi.

(3) Ostatné udalosti v cestnej premávke, pri ktorých došlo ku škode v priamej súvislosti s premávkou vozidla, sa na účely tohto zákona nepovažujú za dopravnú nehodu. Takéto udalosti sú škodovou udalosťou a pri náhrade vzniknutej škody sa postupuje podľa osobitných predpisov.)  

§ 65
Povinnosti vodiča pri dopravnej nehode 

       Vodič, ktorý sa zúčastnil na dopravnej nehode, je povinný
a)	bezodkladne zastaviť vozidlo,
b)	zdržať sa požitia alkoholického nápoja alebo užitia inej návykovej látky po nehode v čase, ak by to bolo na ujmu zistenia, či pred jazdou alebo počas jazdy požil alkoholický nápoj alebo užil inú návykovú látku.

§ 66
Povinnosti účastníka dopravnej nehody a škodovej udalosti 

(1)	Účastník dopravnej nehody je osoba, ktorá sa priamo aktívne alebo pasívne zúčastnila na dopravnej nehode.

(2)	Účastník dopravnej nehody je povinný
a)	ohlásiť dopravnú nehodu policajtovi,
b)	zdržať sa konania, ktoré by bolo na ujmu vyšetrenia dopravnej nehody, najmä premiestnenia vozidiel,
c)	zotrvať na mieste dopravnej nehody až do príchodu policajta alebo sa na toto miesto bezodkladne vrátiť po poskytnutí alebo privolaní pomoci, alebo po ohlásení dopravnej nehody,
d)	urobiť vhodné opatrenia, aby nebola ohrozená bezpečnosť cestnej premávky na mieste dopravnej nehody,
e)	poskytnúť podľa svojich schopností a možností zranenej osobe potrebnú prvú pomoc a bezodkladne privolať odbornú zdravotnícku pomoc,
f)	urobiť potrebné opatrenia na záchranu osoby alebo majetku ohrozeného dopravnou nehodou, 
g)	umožniť obnovenie cestnej premávky, najmä premávky vozidiel verejnej hromadnej dopravy osôb, 
h)	preukázať svoju totožnosť na požiadanie iného účastníka dopravnej nehody,
i)	bezodkladne, a pokiaľ možno na mieste, upovedomiť fyzickú osobu, ktorá nie je účastníkom dopravnej nehody, alebo právnickú osobu, ak týmto osobám bola pri nehode spôsobená hmotná škoda, a oznámiť im svoje osobné údaje; nemusí to urobiť, ak hmotná škoda bola spôsobená na vozidle vrátane prepravovaných vecí a účastníkom dopravnej nehody je jej vodič, ktorý je spôsobilý také upovedomenie vykonať.

(3)	Ak je to nevyhnutné na uvoľnenie alebo na ošetrenie zranenej osoby alebo na obnovenie premávky, účastník dopravnej nehody môže premiestniť vozidlá, pritom je však povinný vyznačiť postavenie vozidiel po dopravnej nehode, situáciu a stopy. 

(4)	Účastník škodovej udalosti je osoba, ktorá sa priamo aktívne alebo pasívne zúčastnila škodovej udalosti.

(5)	Účastník škodovej udalosti je povinný bezodkladne zastaviť vozidlo, preukázať svoju totožnosť inému účastníkovi škodovej udalosti, poskytnúť údaje o poistení vozidla, osobitne údaje o povinnom zmluvnom poistení, splniť povinnosti vyplývajúce z osobitného predpisu,) zdržať sa požitia alkoholických nápojov alebo iných návykových látok a urobiť vhodné opatrenia, aby nebola ohrozená bezpečnosť alebo plynulosť cestnej premávky.

DRUHÁ HLAVA
EVIDENCIA DOPRAVNÝCH NEHÔD

§ 67

(1)	Evidencia dopravných nehôd je informačný systém, ktorý sa vedie na účely získavania informácií o stave dopravnej nehodovosti na území Slovenskej republiky a poskytovania údajov fyzickým osobám a právnickým osobám podľa tohto zákona.

(2)	Správcom evidencie dopravných nehôd je Policajný zbor, ktorý spracúva osobné údaje v nej vedené. 

(3)	Na účely vedenia záznamov v evidencii dopravných nehôd sa považuje za 
a)	usmrtenú osobu osoba, ktorá zomrela pri dopravnej nehode alebo na jej následky najneskôr do 24 hodín po dopravnej nehode,
b)	ťažko zranenú osobu osoba, ktorá pri dopravnej nehode utrpela ťažkú ujmu na zdraví),
c)	ľahko zranenú osobu osoba, ktorá pri dopravnej nehode utrpela inú ujmu na zdraví ako ťažkú, okrem prípadov jednorazového ošetrenia, ktoré si nevyžaduje odborné ošetrenie alebo práceneschopnosť,
d)	škodu ujma, ktorá vznikla na vozidle alebo inom majetku pri dopravnej nehode alebo v súvislosti s ňou, ktorej výšku určí odhadom policajt, ktorý vykonáva obhliadku miesta dopravnej nehody.

(4)	Evidencia dopravných nehôd obsahuje údaje o dopravných nehodách. V evidencii dopravných nehôd sa vedú osobné údaje o účastníkoch dopravných nehôd v rozsahu meno, priezvisko, dátum narodenia, rodné číslo, adresa trvalého alebo prechodného pobytu, údaje o vozidlách zúčastnených na dopravnej nehode, údaje o ceste v mieste a čase dopravných nehôd, časové, lokačné a doplňujúce údaje o dopravných nehodách. 

(5)	O účastníkovi dopravnej nehody sa v evidencii dopravných nehôd eviduje
a)	ich stav a správanie sa v čase dopravnej nehody vrátane prípadného ovplyvnenia alkoholom alebo inou návykovou látkou, 
b)	ich umiestnenie vo vozidlách v čase dopravnej nehody,
c)	použitie bezpečnostných pásov alebo iných prostriedkov pasívnej bezpečnosti,
d)	následky dopravnej nehody na ich živote a zdraví, 
e)	poskytnutie prvej pomoci,
f)	spôsob ich vyslobodenia z vozidla po dopravnej nehode.

(6) O vodičovi, ktorý sa zúčastnil na dopravnej nehode, sa v evidencii dopravných nehôd vždy eviduje okrem údajov uvedených v odseku 1 aj najvyššia skupina vodičského oprávnenia a dĺžka vodičskej praxe vo vedení motorového vozidla, ktorá je určená dobou udeleného vodičského oprávnenia. 

(7) O vozidle zúčastnenom na dopravnej nehode sa v evidencii dopravných nehôd eviduje
a)	druh vozidla,
b)	štát, v ktorom je vozidlo evidované,
c)	továrenská značka, typ, rok výroby, farba vozidla, identifikačné číslo vozidla (VIN), 
d)	údaje o spôsobe a druhu využívania vozidla,
e)	spresňujúce údaje o vozidle, napríklad najväčšia prípustná celková hmotnosť, počet miest na sedenie, počet miest na státie a počet lôžok,
f)	doplňujúce údaje o vozidle, napríklad preprava nadrozmerného alebo nebezpečného nákladu, jazda s právom prednostnej jazdy,
g)	postavenie vozidla na ceste pred dopravnou nehodou a po nej vrátane údajov o brzdných stopách,
h)	následky dopravnej nehody na vozidle a náklade vrátane odhadu škody spôsobenej dopravnou nehodou. 

(8) O ceste v mieste a čase dopravnej nehody sa v evidencii dopravných nehôd eviduje
a)	kategória, trieda, číselné označenie cesty a počet jazdných pruhov na ceste,
b)	ďalšie spresňujúce údaje o mieste dopravnej nehody, napríklad označenie križovatky, kilometra cesty, zóny s obmedzením cestnej premávky,
c)	stavebný a dopravno-technický stav cesty, 
d)	druh a stav povrchu vozovky,
e)	situovanie dopravnej nehody na ceste, 
f)	pevná prekážka. 

(9)V evidencii dopravných nehôd sa evidujú tieto časové, lokačné a doplňujúce údaje
a) miesto, dátum a čas dopravnej nehody,
b) druh dopravnej nehody ako napríklad zrážka s idúcim vozidlom, zaparkovaným vozidlom, pevnou prekážkou, chodcom, cyklistom alebo so zvieraťom a pod., 
c) druh zrážky idúcich vozidiel ako napríklad čelná, bočná alebo zozadu,
d) zavinenie dopravnej nehody,
e) hlavné príčiny dopravnej nehody ako napríklad neprimeraná rýchlosť jazdy, nesprávne predchádzanie, nedanie prednosti v jazde, nesprávny spôsob jazdy alebo technická porucha vozidla,
f)    poveternostné podmienky v mieste dopravnej nehody,
g)	viditeľnosť a rozhľadové pomery v mieste dopravnej nehody,
h)	riadenie premávky na ceste, 
i)	špecifické miesta a objekty v mieste dopravnej nehody.

§ 68

(1)	Informácie z evidencie dopravných nehôd sa poskytujú štátnym orgánom, orgánom územnej samosprávy, fyzickým osobám a právnickým osobám v rozsahu a za podmienok ustanovených v odsekoch 2 až 9.

(2)	Informácie z evidencie dopravných nehôd  sa poskytujú štátnym orgánom a orgánom územnej samosprávy, Železničnej polícii, Vojenskej polícii, Vojenskému spravodajstvu a Slovenskej informačnej službe v rozsahu ich pôsobnosti.

(3)	Fyzickej osobe alebo právnickej osobe sa poskytne písomná správa o informáciách, ktoré sa o nej uchovávajú v evidencii dopravných nehôd, na základe písomnej žiadosti a to len v súvislosti s uplatňovaním náhrady škody.

(4)	Fyzickej osobe alebo právnickej osobe sa poskytne písomná informácia z evidencie dopravných nehôd podľa odseku 3 aj bez predchádzajúceho súhlasu osôb, ktorých sa informácia týka; pritom jej poskytnutie možno podmieniť úhradou nákladov, ktoré v súvislosti s poskytnutím informácie vzniknú.

(5)	Informácia z evidencie dopravných nehôd sa poskytne aj vtedy, ak to ustanovuje medzinárodná zmluva, ktorou je Slovenská republika viazaná alebo osobitný predpis.) 

(6)	Informácia z evidencie dopravných nehôd, ktorej obsah je predmetom utajovaných skutočností, sa môže poskytnúť len za podmienok ustanovených v osobitnom predpise).

(7)	Fyzická osoba alebo právnická osoba, ktorej sa informácia obsahujúca osobné údaje z evidencie dopravných nehôd poskytla, smie takú informáciu použiť len na účely, na ktoré ju žiadala, a musí zabezpečiť jej ochranu pred zneužitím a pred jej sprístupnením neoprávnenej osobe.

(8)	Informácie z evidencie dopravných nehôd sa v rozsahu podľa odseku 9 poskytujú aj bez predchádzajúcej písomnej žiadosti podľa odseku 3 na dátových nosičoch údajov (v elektronickej forme) najmenej raz za mesiac Slovenskej kancelárii poisťovateľov v súvislosti s plnením jej úloh podľa osobitného predpisu34), a to aj bez predchádzajúceho súhlasu osoby, ktorej sa taká informácia týka.

(9)	Informácie z evidencie dopravných nehôd sa poskytujú Slovenskej kancelárii poisťovateľov len ak je vec dopravnej nehody ukončená. Informácie sa s poskytujú v tomto rozsahu: 
a)	meno a priezvisko alebo obchodné meno, adresa trvalého pobytu alebo sídla, rodné číslo alebo identifikačné číslo držiteľa vozidla a vlastníka vozidla,
b)	meno a priezvisko, adresa trvalého pobytu a rodné číslo alebo dátum narodenia účastníka dopravnej nehody,
c)	údaj o požití alkoholických nápojov alebo užití iných návykových látok vodičmi vozidiel, ktorí sa zúčastnili na dopravnej nehode,
d)	pridelené evidenčné číslo, továrenská značka, typ, rok výroby, výrobné identifikačné číslo VIN, výkon motora, najväčšia prípustná celková hmotnosť, počet miest na sedenie, farba vozidla, evidenčné číslo osvedčenia o evidencii,
e)	dátum, čas, miesto, opis priebehu, príčin a následkov dopravnej nehody a ich fotodokumentácia,
f)	obchodné meno poisťovateľa vozidla a číslo potvrdenia o poistení zodpovednosti, číslo potvrdenia o hraničnom poistení alebo číslo zelenej karty,
g)	orgán Policajného zboru, ktorý dopravnú nehodu vyšetroval a číslo, pod ktorým bola vec zaevidovaná.

ŠTVRTÁ ČASŤ
OPRÁVNENIA POLICAJTA PRI DOHĽADE NAD BEZPEČNOSŤOU A PLYNULOSŤOU CESTNEJ PREMÁVKY

§ 69
Všeobecné oprávnenia
 
(1)	Policajt je oprávnený
a)	zakázať vodičovi jazdu na nevyhnutne potrebný čas alebo mu prikázať smer jazdy, ak to vyžaduje bezpečnosť alebo plynulosť cestnej premávky,
b)	zakázať vodičovi jazdu po diaľnici a vyzvať ho, aby opustil diaľnicu na najbližšom výjazde alebo vozidlo odstavil na parkovisku, ak vozidlo nedosahuje rýchlosť ustanovenú v § 35 ods.1,
c)	požadovať predloženie dokladov ustanovených na vedenie a premávku vozidla a na dopravu osôb a nákladu,
d)	vyzvať vodiča, aby sa podrobil vyšetreniu), či nie je ovplyvnený alkoholom alebo inou návykovou látkou, alebo liekmi, ktoré môžu znížiť jeho schopnosť bezpečne viesť vozidlo,
e)	kontrolovať technický stav vozidla a úplnosť jeho výstroja a výbavy alebo vyzvať vodiča, aby sa podrobil takejto kontrole, ako aj porovnať údaje uvádzané v osvedčení o evidencii s údajmi na vozidle, 
f)	merať rozmery a hmotnosti vozidla, 
g)	kontrolovať dodržiavanie povinností vodiča motorového vozidla podľa osobitného predpisu). 

(2)	Oprávnenia policajta podľa odseku 1 písm. a) a c) sa vzťahujú aj na vojaka vo vojenskej rovnošate s vonkajším označením „POLÍCIA“ aj na vojenského policajta. Oprávnenia policajta podľa odseku 1 písm. d) a e) sa vzťahujú na vojenského policajta, ak ide o objasňovanie priestupkov, ktoré patria do pôsobnosti Vojenskej polície).

(3)	Osoba nemá nárok na úhradu nákladov, ktoré jej vzniknú v súvislosti s uplatňovaním oprávnení podľa odsekov 1 a 2.

(4)	Výnimku z druhej časti tohto zákona, ktorá je v cestnej premávke okamžite potrebná, môže povoliť policajt na mieste samom v nevyhnutnej miere a za predpokladu, že sa tým neohrozí bezpečnosť cestnej premávky.

§ 70
Zadržanie vodičského preukazu 

(1)	Policajt je oprávnený zadržať vodičský preukaz vydaný orgánom Slovenskej republiky alebo orgánom iného štátu, ak 
a)	za porušenie tohto zákona alebo všeobecne záväzného právneho predpisu vydaného na jeho vykonanie možno na základe osobitného zákona) uložiť trest alebo sankciu zákazu činnosti, spočívajúcu v zákaze vedenia motorového vozidla,
b)	má vodič súdom uložené ochranné liečenie alebo súdom alebo iným príslušným orgánom uložený zákaz viesť motorové vozidlo, 
c)	príslušný orgán Policajného zboru rozhodne o preskúmaní zdravotnej spôsobilosti alebo psychickej spôsobilosti,
d)	 príslušný orgán Policajného zboru nariadi absolvovanie osvetovej prednášky o rizikách užívania alkoholu a iných návykových látok zo zdravotného a psychologického hľadiska a z hľadiska bezpečnosti a plynulosti cestnej premávky.
e)	je vodičský preukaz neplatný.

(2)	Za podmienok uvedených v odseku 1 možno zadržať aj medzinárodný vodičský preukaz vydaný orgánom iného štátu.

(3)	Policajt vydá o zadržaní vodičského preukazu potvrdenie, a najneskôr v nasledujúci pracovný deň po zadržaní vodičského preukazu zašle vodičský preukaz príslušnému orgánu Policajného zboru podľa miesta, kde bol vodičský preukaz zadržaný. V potvrdení môže policajt povoliť ďalšiu jazdu s vozidlom najviac na dobu 15 dní, ak bol zadržaný podľa odseku 1 písm. c) a ak takou jazdou nebude ohrozená bezpečnosť alebo plynulosť cestnej premávky; také povolenie platí len na území Slovenskej republiky.

(4)	Všetky orgány, ktoré konajú vo veci súvisiacej so zadržaním vodičského preukazu, sú povinné v každom štádiu konania skúmať odôvodnenosť zadržania vodičského preukazu z hľadiska bezpečnosti a plynulosti cestnej premávky. Ak dôvody zadržania nie sú alebo pominuli, musí sa vodičský preukaz vodičovi bezodkladne vrátiť.   

(5)	Príslušný orgán Policajného zboru vydá do 15 dní odo dňa zadržania vodičského preukazu rozhodnutie o zadržaní vodičského preukazu. Rozhodnutie o zadržaní vodičského preukazu zadržanom podľa odseku 1 písm. b) až e) sa nevydáva.

(6)	Vodičský preukaz je oprávnený zadržať aj vojenský policajt za podmienok uvedených v odseku 1, ak ide o osoby, ktorých priestupky môže objasňovať Vojenská polícia. Povinnosti policajta podľa odseku 3 sa vzťahujú aj na vojenského policajta.

(7)	Ak je držiteľom zadržaného vodičského preukazu cudzinec, ktorý na území Slovenskej republiky nemá trvalý alebo prechodný pobyt, tento sa zašle štátu jeho pobytu.

(8)	Rozhodnutím o zadržaní vodičského preukazu sa jeho držiteľovi zakazuje viesť motorové vozidlo do času jeho vrátenia.

§ 71 
Osobitné ustanovenie o zadržaní vodičského preukazu

(1)	Policajt je oprávnený zadržať vodičský preukaz okrem dôvodov uvedených v § 70 ods. 1 aj vtedy, ak vodič motorového vozidla, ktorému je v blokovom konaní za priestupok proti bezpečnosti  a plynulosti cestnej premávky uložená pokuta, je ochotný túto zaplatiť, ale nemôže tak urobiť na mieste.

(2)	Policajt vydá o zadržaní vodičského preukazu podľa odseku 1 potvrdenie, v ktorom povolí ďalšiu jazdu na dobu 15 dní; povolenie platí len na jazdu na území Slovenskej republiky. V povolení musí byť uvedený rozsah udeleného vodičského oprávnenia. 

(3)	Ak sa vodič motorového vozidla počas zadržania vodičského preukazu podľa odseku 1 dopustí priestupku proti bezpečnosti a plynulosti cestnej premávky a nemá pri sebe finančné prostriedky na zaplatenie uloženej blokovej pokuty, policajt vec postúpi na prejednanie príslušnému správnemu orgánu. Ak uplynula lehota podľa odseku 2 a vodičovi nebol vrátený zadržaný vodičský preukaz policajt pri opakovanom spáchaní priestupku vždy vec postúpi na prejednanie príslušnému správnemu orgánu.

(4)	Ak páchateľ priestupku proti bezpečnosti a plynulosti cestnej premávky preukázateľne zaplatil uloženú blokovú pokutu v lehote podľa odseku 2 zadržaný vodičský preukaz mu bezodkladne vráti orgán Policajného zboru, ktorý ho zadržal.

(5)	Ak páchateľ priestupku nezaplatil uloženú blokovú pokutu v lehote podľa odseku 2, príslušný orgán Policajného zboru vydá rozhodnutie o zadržaní vodičského preukazu a postúpi vec na výkon rozhodnutia. Rozhodnutím o zadržaní vodičského preukazu sa jeho držiteľovi zakazuje viesť motorové vozidlo do času výkonu rozhodnutia. Zadržaný vodičský preukaz sa vráti jeho držiteľovi až po výkone rozhodnutia.

§ 72
Zadržanie osvedčenia o evidencii 

(1)	Policajt je oprávnený zadržať osvedčenie o evidencii alebo iný evidenčný doklad od vozidla vydaný v cudzine, ak
a)	je vozidlo nespôsobilé alebo technicky nespôsobilé na premávku na ceste alebo ak vozidlo musí byť vyradené z cestnej premávky),
b)	ak vodič nepreukázal ustanoveným spôsobom, že vozidlo bolo v stanovenej lehote podrobené technickej kontrole alebo emisnej kontrole,
c)	údaje v ňom uvedené nie je možné identifikovať,
d)	je podozrenie, že v ňom boli neoprávnene urobené zmeny alebo že je neplatné,
e)	pominul účel, na ktorý bolo vydané,
f)	je na vozidle nečitateľná alebo poškodená tabuľka s evidenčným číslom alebo táto nie je umiestnená v súlade s týmto zákonom,
g)	vodič nepredloží doklad o poistení zodpovednosti za škodu spôsobenú prevádzkou motorového vozidla.35)

(2)	Policajt môže za podmienok ustanovených v odseku 1 zadržať aj tabuľku s evidenčným číslom. 

(3)	Policajt vydá o zadržaní osvedčenia o evidencii a o zadržaní tabuľky s evidenčným číslom potvrdenie. V potvrdení môže policajt povoliť ďalšiu jazdu s vozidlom najviac na dobu 15 dní, ak takou jazdou nebude ohrozená bezpečnosť alebo plynulosť cestnej premávky.
 
(4)	Policajt je povinný bezodkladne odovzdať zadržané osvedčenie o evidencii a zadržanú tabuľku s evidenčným číslom príslušnému orgánu Policajnému zboru.

(5)	Ak dôvody zadržania osvedčenia o evidencii pominú, orgán Policajného zboru ho na základe žiadosti držiteľa vozidla vráti spolu s tabuľkou s evidenčným číslom, ak bola zadržaná. 

(6)	Tabuľku s evidenčným číslom demontuje z motorového vozidla policajt, ak tak vodič neurobil na jeho výzvu sám. Policajt nezodpovedá za prípadnú škodu, ktorá vznikne demontážou tabuľky s evidenčným číslom.

(7)	Ak dôvody zadržania osvedčenia o evidencii podľa odseku 1 písm. a) nepominú ani do 60 dní odo dňa jeho zadržania, vec sa postúpi obvodnému úradu pre cestnú dopravu a pozemné komunikácie, príslušnému podľa miesta trvalého pobytu alebo sídla prevádzkovateľa vozidla, oprávnenému rozhodnúť o vyradení vozidla z cestnej premávky.
 
(8)	Za osvedčenie o evidencii zadržané podľa odseku 1 písm. a) až c) a písm. f) až g) možno vydať nové osvedčenie o evidencii, ak dôvody na jeho zadržanie pominuli. Ak s osvedčením o evidencii bola zadržaná aj tabuľka s evidenčným číslom, možno vydať aj novú tabuľku s evidenčným číslom.

(9)	Nové osvedčenie o evidencii za osvedčenie o evidencii podľa odseku 8 môže vydať na základe žiadosti vlastníka vozidla alebo držiteľa vozidla orgán Policajného zboru, kde je vozidlo evidované alebo orgán Policajného zboru, kde si žiadateľ podá žiadosť o jeho vydanie. 

(10)	Vlastník vozidla alebo držiteľ vozidla je povinný pri žiadosti o vydanie nového osvedčenia o evidencii podľa odseku 9 odovzdať potvrdenie podľa odseku 3.

PIATA ČASŤ
VEDENIE VOZIDIEL

PRVÁ HLAVA
VEDENIE MOTOROVÝCH VOZIDIEL

PRVÝ ODDIEL
VODIČSKÉ OPRÁVNENIE

Všeobecné ustanovenia
§ 73 

(1)	Vodičské oprávnenie je právo osoby viesť motorové vozidlo určitej skupiny alebo podskupiny. 

(2)	Držiteľ vodičského oprávnenia je osoba, ktorej bolo v Slovenskej republike alebo v cudzom štáte udelené vodičské oprávnenie. 
	
(3)	Vodičské oprávnenie v Slovenskej republike udeľuje orgán Policajného zboru. Na rozhodovanie o  udelení vodičského oprávnenia je príslušný orgán Policajného zboru podľa miesta, kde žiadateľ o udelenie vodičského oprávnenia (ďalej len „žiadateľ“) skladá skúšky z odbornej spôsobilosti.

(4)	Prvé vodičské oprávnenie je vodičské oprávnenie udelené žiadateľovi, ktorý nie je držiteľom vodičského oprávnenia udeleného v Slovenskej republike alebo v cudzom štáte.

(5)	Ďalšie vodičské oprávnenie je vodičské oprávnenie udelené žiadateľovi, ktorý už je držiteľom prvého vodičského oprávnenia.

(6)	Ďalšie vodičské oprávnenie sa neudeľuje držiteľovi vodičského preukazu vydaného iným štátom ako je Slovenská republika alebo zmluvný štát Dohody o Európskom hospodárskom priestore (ďalej len „štát Európskeho hospodárskeho priestoru“). 

(7)	Opätovné udelenie vodičského oprávnenia je udelenie vodičského oprávnenia tomu, komu bolo vodičské oprávnenie zrušené, ak opätovne požiada o udelenie zrušeného vodičského oprávnenia. Na opätovné udelenie vodičského oprávnenia sa vzťahujú podmienky ustanovené pre udelenie vodičského oprávnenia. 

(8)	Dátum úspešného vykonania skúšky z odbornej spôsobilosti je dátumom udelenia vodičského oprávnenia.

§ 74

Motorové vozidlo určitej skupiny alebo podskupiny smie viesť len osoba, ktorá je držiteľom vodičského oprávnenia  príslušnej skupiny alebo podskupiny.

§ 75 
Rozsah a členenie skupín a podskupín motorových vozidiel

(1)	Na účely udeľovania vodičských oprávnení sa motorové vozidlá členia na skupiny A, B, B+E, C, C+E, D, D+E a T a podskupiny AM, A1, B1, C1, C1+E, D1 a D1+E.

(2)	Do podskupiny motorových vozidiel AM patria
a) dvojkolesové vozidlá alebo trojkolesové vozidlá s najväčšou konštrukčnou rýchlosťou 25 až 45 km.h-1, ktoré sú charakterizované
1.	v prípade dvojkolesového vozidla motorom, ktorého zdvihový objem valcov nepresahuje 50 cm3 v prípade spaľovacieho motora alebo ktorého najväčší  trvalý menovitý výkon nie je väčší ako 4 kW v prípade elektrického  motora a
2.	v prípade trojkolesového vozidla motorom, ktorého zdvihový objem valcov nepresahuje 50 cm3 v prípade zážihového motora, najväčší  čistý výkon nie je väčší ako 4 kW v prípade spaľovacieho motora alebo ktorého najväčší  trvalý menovitý výkon nie je väčší ako 4 kW v prípade elektrického  motora a
b) štvorkolesové motorové vozidlá, ktorých prevádzková hmotnosť je menšia ako 350 kg  bez hmotnosti batérií v prípade elektrických  vozidiel, ktorých najväčšia konštrukčná rýchlosť nepresahuje 45 km.h-1, a ktorých
1.	zdvihový objem motora nepresahuje 50 cm3 v prípade zážihových  motorov,
2.	najväčší  čistý výkon nie je väčší ako 4 kW v prípade iných spaľovacích motorov, alebo
3.	najväčší  trvalý menovitý výkon nie je väčší ako 4 kW v prípade elektrického motora.

(2)	Do podskupiny motorových vozidiel A1 patria motorové vozidlá skupiny A s najväčšou konštrukčnou rýchlosťou vyššou ako 45 km.h-1, ktorých zdvihový objem valcov motora nepresahuje 125 cm3 a výkon nie je väčší ako 11 kW. 

(3)	Do skupiny motorových vozidiel A patria dvojkolesové motorové vozidlá bez postranného vozíka alebo s postranným vozíkom vybavené motorom, ktorých najväčšia konštrukčná rýchlosť je viac ako 45 km.h-1 alebo ktorých zdvihový objem valcov motora je väčší ako 50 cm3 v prípade spaľovacieho motora. 

(4)	Do podskupiny motorových vozidiel B1 patria
a) motorové vozidlá s tromi symetricky usporiadanými kolesami, ktorých zdvihový objem valcov motora je väčší ako 50 cm3 v prípade spaľovacieho motora alebo ktorých najväčšia konštrukčná rýchlosť je vyššia ako 45 km.h-1 a
b) motorové vozidlá so štyrmi kolesami, ktorých 
      1. prevádzková hmotnosť je 350 kg až 400 kg bez hmotnosti batérií v prípade elektrických vozidiel; u vozidiel na prepravu tovaru 350 kg až 550 kg,
      2. najväčšia konštrukčná rýchlosť presahuje 45 km.h-1, 
      3. ktorých zdvihový objem valcov presahuje 50 cm3 v prípade zážihových motorov, najväčší  čistý výkon je väčší ako 4 kW v prípade iných spaľovacích motorov, alebo ktorých najväčší  trvalý menovitý výkon je 4 kW až 15 kW v prípade elektrického motora.

(6)	Do skupiny motorových vozidiel B patria
a)	motorové vozidlá okrem vozidiel skupiny A a T a podskupiny A1, ktorých najväčšia prípustná celková hmotnosť nepresahuje 3 500 kg a ktoré nemajú okrem miesta pre vodiča viac ako osem miest na sedenie; k motorovému vozidlu tejto skupiny smie byť pripojené prípojné vozidlo s najväčšou prípustnou hmotnosťou nepresahujúcou 750 kg, 
b)	jazdné súpravy zložené z ťažného vozidla skupiny B a prípojného vozidla, ak najväčšia prípustná hmotnosť jazdnej súpravy nepresahuje 3 500 kg a najväčšia prípustná hmotnosť prípojného vozidla nepresahuje prevádzkovú hmotnosť ťažného vozidla. 

(7)	Do skupiny motorových vozidiel B+E patria jazdné súpravy zložené z motorového vozidla skupiny B a prípojného vozidla, ak nejde o jazdnú súpravu podľa odseku 6 písm. b). 

(8)	Do podskupiny motorových vozidiel C1 patria motorové vozidlá okrem vozidiel skupiny D a T a podskupiny D1, ktorých najväčšia prípustná celková hmotnosť je 3 500 kg až 7 500 kg; k motorovému vozidlu tejto podskupiny smie byť pripojené prípojné vozidlo s najväčšou prípustnou hmotnosťou nepresahujúcou 750 kg. 

(9)	Do podskupiny motorových vozidiel C1+E patria jazdné súpravy zložené z motorového vozidla podskupiny C1 a prípojného vozidla, ktorého najväčšia prípustná hmotnosť presahuje 750 kg. Najväčšia prípustná hmotnosť jazdnej súpravy však nesmie presahovať 12 000 kg a najväčšia prípustná hmotnosť prípojného vozidla nesmie presahovať prevádzkovú hmotnosť ťažného vozidla. 

(10)	 Do skupiny motorových vozidiel C patria motorové vozidlá okrem vozidiel skupiny D a T a podskupiny D1, ktorých najväčšia prípustná celková hmotnosť presahuje 3 500 kg; k motorovému vozidlu tejto skupiny smie byť pripojené prípojné vozidlo s najväčšou prípustnou hmotnosťou nepresahujúcou 750 kg. 

(11)	Do skupiny motorových vozidiel C+E patria jazdné súpravy zložené z motorového vozidla skupiny C a prípojného vozidla, ktorého najväčšia prípustná celková hmotnosť presahuje 750 kg. 

(12)	Do podskupiny motorových vozidiel D1 patria motorové vozidlá na dopravu osôb, ktoré majú okrem miesta pre vodiča 8 až 16 miest na sedenie; k motorovému vozidlu tejto podskupiny smie byť pripojené prípojné vozidlo s najväčšou prípustnou hmotnosťou nepresahujúcou 750 kg. 

(13)	Do podskupiny motorových vozidiel D1+E patria jazdné súpravy zložené z motorového vozidla podskupiny D1 a prípojného vozidla, ktorého najväčšia prípustná hmotnosť presahuje 750 kg a ktoré nie je určené na dopravu osôb. Najväčšia prípustná hmotnosť jazdnej súpravy však nesmie presahovať 12 000 kg a najväčšia prípustná hmotnosť prípojného vozidla nesmie presahovať prevádzkovú hmotnosť ťažného vozidla. 

(14)	Do skupiny motorových vozidiel D patria motorové vozidlá na dopravu osôb, ktoré majú okrem miesta pre vodiča viac ako osem miest na sedenie; k motorovému vozidlu tejto skupiny smie byť pripojené prípojné vozidlo s najväčšou prípustnou hmotnosťou nepresahujúcou 750 kg. 

(15)	Do skupiny motorových vozidiel D+E patria jazdné súpravy zložené z motorového vozidla skupiny D a prípojného vozidla, ktorého najväčšia prípustná hmotnosť presahuje 750 kg. 

(16) Do skupiny motorových vozidiel T patria poľnohospodárske traktory a lesné traktory, ako aj iné zvláštne motorové vozidlá; k motorovému vozidlu tejto skupiny smie byť pripojené prípojné vozidlo. 

§ 76 
Rozsah a členenie skupín a podskupín vodičského oprávnenia

(1)	Vodičské oprávnenie sa člení podľa skupín a podskupín motorových vozidiel.

(2)	Žiadateľovi o udelenie vodičského oprávnenia na vedenie motorových vozidiel skupiny AM sa udeľuje vodičské oprávnenie skupiny AM. Vodičské oprávnenie skupiny AM oprávňuje viesť motorové vozidlá skupiny AM, a to len na území Slovenskej republiky.

(3)	Žiadateľovi o udelenie vodičského oprávnenia na vedenie motorových vozidiel podskupiny A1 sa udeľuje vodičské oprávnenie podskupiny A1. Vodičské oprávnenie podskupiny A1 oprávňuje viesť motorové vozidlá podskupiny A1, ako aj motorové vozidlá skupiny AM.

(4)	Žiadateľovi o udelenie vodičského oprávnenia na vedenie motorových vozidiel skupiny A sa udeľuje vodičské oprávnenie skupiny  A. Vodičské oprávnenie skupiny A oprávňuje viesť motorové vozidlá skupiny A, ako aj motorové vozidlá skupiny AM a podskupiny A1.

(5)	Žiadateľovi o udelenie vodičského oprávnenia na vedenie motorových vozidiel podskupiny B1 sa udeľuje vodičské oprávnenie podskupiny B1. Vodičské oprávnenie podskupiny B1 oprávňuje viesť motorové vozidlá podskupiny B1, ako aj motorové   vozidlá skupiny AM.

(6)	Žiadateľovi o udelenie vodičského oprávnenia na vedenie motorových vozidiel skupiny B sa udeľuje vodičské oprávnenie skupiny B. Vodičské oprávnenie skupiny B oprávňuje viesť motorové vozidlá skupiny B, ako aj motorové vozidlá skupiny AM a podskupiny B1.

(7)	Žiadateľovi o udelenie vodičského oprávnenia na vedenie motorových vozidiel skupiny B+E možno udeliť vodičské oprávnenie skupiny  B+E len, ak už je držiteľom vodičského oprávnenia skupiny B. Vodičské oprávnenie skupiny B+E oprávňuje viesť motorové vozidlá skupiny B+E, ako aj motorové vozidlá skupiny B a AM a podskupiny B1.

(8)	Žiadateľovi o udelenie vodičského oprávnenia na vedenie motorových vozidiel podskupiny C1 možno udeliť vodičské oprávnenie podskupiny C1 len, ak už je držiteľom vodičského oprávnenia skupiny B. Vodičské oprávnenie podskupiny C1 oprávňuje viesť motorové vozidlá podskupiny C1, ako aj motorové vozidlá skupiny B, T a AM a podskupiny B1.

(9)	Žiadateľovi o udelenie vodičského oprávnenia na vedenie motorových vozidiel podskupiny C1+E možno udeliť vodičské oprávnenie vodičské oprávnenie podskupiny C1+E len, ak už je držiteľom vodičského oprávnenia skupiny C1. Vodičské oprávnenie podskupiny C1+E oprávňuje viesť motorové vozidlá skupiny C1+E, ako aj motorové vozidlá skupiny B, T, B+E a AM a podskupiny B1 a C1, ako aj motorové vozidlá podskupiny D1+E, ak je jeho držiteľ držiteľom vodičského oprávnenia podskupiny D1.

(10)	Žiadateľovi o udelenie vodičského oprávnenia na vedenie motorových vozidiel skupiny C možno udeliť vodičské oprávnenie vodičské oprávnenie skupiny C len, ak už je držiteľom vodičského oprávnenia skupiny B. Vodičské oprávnenie skupiny C oprávňuje viesť motorové vozidlá skupiny C, ako aj motorové vozidlá skupiny B, T a AM a podskupiny B1 a C1.

(11)	Žiadateľovi o udelenie vodičského oprávnenia na vedenie motorových vozidiel skupiny C+E možno udeliť vodičské oprávnenie vodičské oprávnenie skupiny C+E len, ak už je držiteľom vodičského oprávnenia skupiny C. Vodičské oprávnenie skupiny C+E oprávňuje viesť motorové vozidlá skupiny C+E, ako aj motorové  vozidlá skupiny C, B, T, B+E a AM a podskupiny B1, C1 a C1+E, ako aj motorové vozidlá skupiny D+E, ak je jeho držiteľ držiteľom vodičského oprávnenia skupiny D alebo motorové vozidlá podskupiny D1+E, ak je jeho držiteľ držiteľom vodičského oprávnenia skupiny D1.

(12)	Žiadateľovi o udelenie vodičského oprávnenia na vedenie motorových vozidiel podskupiny D1 možno udeliť vodičské oprávnenie vodičské oprávnenie podskupiny  D1 len, ak už je držiteľom vodičského oprávnenia skupiny B. Vodičské oprávnenie podskupiny D1 oprávňuje viesť motorové vozidlá skupiny podskupiny D1, ako aj motorové vozidlá skupiny  B, C a T a podskupiny AM, B1 a C1.

(13)	Žiadateľovi o udelenie vodičského oprávnenia na vedenie motorových vozidiel podskupiny D1+E možno udeliť vodičské oprávnenie vodičské oprávnenie podskupiny  D1+E len, ak už je držiteľom vodičského oprávnenia skupiny D1. Vodičské oprávnenie podskupiny D1+E oprávňuje viesť motorové vozidlá skupiny D1+E, ako aj motorové vozidlá skupiny B, C, T, B+E, C+E a AM a podskupiny B1, C1,D1 a C1+E.

(14)	Žiadateľovi o udelenie vodičského oprávnenia na vedenie motorových vozidiel skupiny D možno udeliť vodičské oprávnenie vodičské oprávnenie skupiny  D len, ak už je držiteľom vodičského oprávnenia skupiny B. Vodičské oprávnenie skupiny D oprávňuje viesť motorové vozidlá skupiny D, ako aj motorové vozidlá skupiny C, B, T a AM a podskupiny B1, C1 a D1.

(15)	Žiadateľovi o udelenie vodičského oprávnenia na vedenie motorových vozidiel skupiny D+E možno udeliť vodičské oprávnenie vodičské oprávnenie skupiny D+E len, ak už je držiteľom vodičského oprávnenia skupiny D. Vodičské oprávnenie skupiny D+E oprávňuje viesť motorové vozidlá skupiny D+E, ako aj motorové vozidlá skupiny C, B, D, T, C+E, B+E a AM a podskupiny B1, C1, D1, C1+E a D1+E.

(16)	Žiadateľovi o udelenie vodičského oprávnenia na vedenie motorových vozidiel skupiny T sa udeľuje vodičské oprávnenie skupiny T. Vodičské oprávnenie skupiny T oprávňuje viesť motorové vozidlá skupiny T, a to len na území Slovenskej republiky.

§ 77 
Podmienky na udelenie vodičského oprávnenia 

(1)	Vodičské oprávnenie sa udelí žiadateľovi, ktorý k dátumu udelenia vodičského oprávnenia 
a)	dosiahol vek ustanovený týmto zákonom na udelenie vodičského oprávnenia,
b)	má na území Slovenskej republiky trvalý pobyt alebo prechodný pobyt v trvaní najmenej 185 dní v kalendárnom roku, v ktorom požiada o udelenie vodičského oprávnenia; ak od 1. januára kalendárneho roka, v ktorom žiadateľ požiada o udelenie vodičského oprávnenia, neuplynula doba 185 dní, je pre udelenie vodičského oprávnenia rozhodujúce, či táto podmienka bola splnená v predchádzajúcom kalendárnom roku, 
c)	čestným vyhlásením alebo inak dôveryhodne preukáže, že má na území Slovenskej republiky zvyčajné bydlisko,
d)	je zdravotne spôsobilý na vedenie motorového vozidla (ďalej len „zdravotná spôsobilosť“),
e)	je psychicky spôsobilý na vedenie motorového vozidla (ďalej len „psychická spôsobilosť“),
f)	sa podrobil príprave na vedenie motorového vozidla podľa osobitného predpisu 8),
g)	vykonal skúšku z odbornej spôsobilosti na vedenie motorového vozidla na ktorej bol hodnotený kvalifikačným stupňom „prospel“ (ďalej len „odborná spôsobilosť“),
h)	nemá súdom alebo iným príslušným orgánom Slovenskej republiky uložený zákaz činnosti viesť motorové vozidlo,
i)	nemá príslušným orgánom uloženú povinnosť podrobiť sa preskúmaniu zdravotnej alebo psychickej spôsobilosti alebo preskúšaniu odbornej spôsobilosti,
j)	nie je držiteľom iného vodičského preukazu; to neplatí, ak žiada o udelenie ďalšieho vodičského oprávnenia,
k)	nemá zadržaný vodičský preukaz,
l)	nemá odobraté vodičské oprávnenie,
m)	nemá súdom alebo iným príslušným orgánom cudzieho štátu uložený zákaz činnosti viesť motorové vozidlo,
n)	nemá vodičské oprávnenie udelené v cudzine odobraté, obmedzené, pozastavené alebo zrušené,
o)	nie je držiteľom iného vodičského preukazu vydaného cudzím štátom s udeleným vodičským oprávnením tej skupiny alebo podskupiny motorových vozidiel akej je vodičský preukaz o vydanie ktorého žiada, alebo rovnocennej skupiny alebo podskupiny.)

(2)	Žiadateľ je povinný preukázať svoju totožnosť a vyplniť príslušné tlačivá, ak sú na tento účel zavedené.

(3)	Orgán Policajného zboru v prípade podozrenia, že žiadateľ nespĺňa podmienky podľa odseku 1 požiada o ich preverenie príslušný orgán štátu Európskeho hospodárskeho priestoru alebo cudzieho štátu; orgán Policajného zboru tak rozhodne o udelení vodičského oprávnenia až po obdržaní požadovanej informácie. 

(4)	Vodičské oprávnenie je neplatné a orgán Policajného zboru príslušný podľa miesta trvalého pobytu alebo prechodného pobytu jeho držiteľa ho zruší, ak nebolo udelené v súlade s týmto zákonom alebo všeobecne záväznými právnymi predpismi vydanými na jeho vykonanie. 

§ 78 
Vek na udelenie vodičského oprávnenia a vedenie motorových vozidiel 

(1)	Minimálny vek na udelenie vodičského oprávnenia je
a)	15 rokov pre žiadateľa o udelenie vodičského oprávnenia skupiny AM,
b)	16 rokov pre žiadateľa o udelenie vodičského oprávnenia podskupiny A1 a B1,
c)	17 rokov pre žiadateľa o udelenie vodičského oprávnenia skupiny T,
d)	18 rokov pre žiadateľa o udelenie vodičského oprávnenia skupiny A na vedenie motorového vozidla s výkonom motora nepresahujúcim 25 kW alebo s pomerom výkon/ najväčšia prípustná celková hmotnosť nepresahujúcim 0,16 kW/kg alebo motocykla s postranným vozíkom s pomerom výkon/ najväčšia prípustná celková hmotnosť nepresahujúcim 0,16 kW/kg, skupiny B, B+E, C, C+E a podskupiny C1 a C1+E, 
e)	21 rokov pre žiadateľa o udelenie vodičského oprávnenia skupiny A bez obmedzení podľa písm. d), D, D+E a podskupiny D1 a D1+E, 

(2) Osobe ťažko zdravotne postihnutej možno udeliť vodičské oprávnenie skupiny B  a skupiny B+E, ak dovŕšila vek 17 rokov.

DRUHÝ ODDIEL 
ODBORNÁ SPÔSOBILOSŤ 

§ 79

(1)	Odborná spôsobilosť žiadateľa sa zisťuje skúškou z  odbornej spôsobilosti, ktorá sa skladá z
a)	predpisov o cestnej premávke,
b)	náuky o vozidlách a ich údržbe u žiadateľov o udelenie vodičského oprávnenia skupiny C, C+E, D, D+E a T a podskupiny  C1, C1+E, D1 a D1+E,
c)	vedenia motorových vozidiel.

(2)	Skúška z odbornej spôsobilosti sa vykonáva pred osobou poverenou ministerstvom vnútra. 

(3)	Skúška z odbornej spôsobilosti sa nevykoná, ak žiadateľ nespĺňa podmienky na udelenie vodičského oprávnenia podľa § 77 ods. 1 písm. a) až f) a h) až o)

(4)	Na skúšku z odbornej spôsobilosti žiadateľa prihlasuje autoškola, v ktorej sa žiadateľ podrobil ustanovenej príprave, na orgáne Policajného zboru príslušnom podľa sídla autoškoly alebo sídla jej prevádzky, v ktorej sa žiadateľ podrobil ustanovenej príprave. Termín, organizáciu a miesto vykonania skúšky určuje príslušný orgán Policajného zboru. 

(5)	Autoškola, ktorá prihlasuje žiadateľa na skúšku z odbornej spôsobilosti, je povinná na vykonanie skúšky, a to aj opakovanej, na náklady žiadateľa o vodičské oprávnenie zabezpečiť osobu oprávnenú vykonávať výcvik z vedenia vozidiel, poskytnúť ustanovené výcvikové vozidlo aj s pohonnými látkami a podľa požiadavky príslušného orgánu Policajného zboru aj potrebné učebné pomôcky, prostriedky a priestory.

(6)	Orgán Policajného zboru je oprávnený požiadať autoškolu pôsobiacu v jeho územnej pôsobnosti o poskytnutie informácií týkajúcich sa najmä začatia kurzu a ukončenia kurzu podľa osobitného predpisu8), zoznamu účastníkov kurzu alebo iných informácií súvisiacich s prípravou skúšky z odbornej spôsobilosti. Autoškola je povinná takejto žiadosti vyhovieť do 7 dní od obdržania takej požiadavky.

(7)	Informácie o žiadateľovi, ktorý už je držiteľom vodičského preukazu vydaného štátom Európskeho hospodárskeho priestoru, orgánom iného cudzieho štátu alebo je štátnym príslušníkom iného štátu je autoškola povinná oznámiť príslušnému orgánu Policajného zboru do 7 dní od začatia vodičského kurzu a to aj bez predchádzajúceho dožiadania podľa odseku 6.

(8)	Žiadateľ sa musí podrobiť všetkým častiam skúšky z odbornej spôsobilosti podľa odseku 1, ak tento zákon neustanovuje inak

(9)	Odborne nespôsobilý je ten, kto nezložil čo len jednu z častí skúšky z odbornej spôsobilosti podľa odseku 1.

(10)	Podrobnosti o vykonávaní skúšok z odbornej spôsobilosti a o ich rozsahu ustanoví všeobecne záväzný právny predpis, ktorý vydá ministerstvo vnútra.

TRETÍ ODDIEL
ZDRAVOTNÁ A PSYCHICKÁ SPÔSOBILOSŤ

§ 80
Zdravotná spôsobilosť 

(1)	Zdravotnou spôsobilosťou sa rozumie telesná schopnosť a duševná schopnosť viesť motorové vozidlá. 

(2)	Zdravotná spôsobilosť môže byť na základe zdravotného stavu osoby podmienená
a)	použitím zdravotníckej pomôcky pri vedení motorového vozidla,
b)	možnosťou viesť len technicky upravené vozidlo,
c)	pravidelným podrobovaním sa lekárskej prehliadke,
d)	inými obmedzeniami podľa záverov lekárskej prehliadky.
 
(3)	Zdravotne spôsobilý je ten, kto spĺňa požiadavky na zdravotnú spôsobilosť . 

(4)	Zdravotná spôsobilosť sa posudzuje lekárskou prehliadkou.

(5)	Náklady spojené s posudzovaním zdravotnej spôsobilosti hradí ten, koho zdravotná spôsobilosť sa posudzuje (ďalej len „posudzovaná osoba“). 

(6)	Minimálne požiadavky na zdravotnú spôsobilosť a podrobnosti o jej posudzovaní,  vylúčení a podmienení  ustanoví všeobecne záväzný právny predpis, ktorý vydá ministerstvo vnútra po dohode s Ministerstvom zdravotníctva Slovenskej republiky (ďalej len „ministerstvo zdravotníctva“).

§ 81
Lekárska prehliadka 

(1)	Lekársku prehliadku vykonáva lekár so špecializáciou v špecializačnom odbore všeobecné lekárstvo, ktorý poskytuje všeobecnú ambulantnú zdravotnú starostlivosť pre dospelých, alebo lekár so špecializáciou v špecializačnom odbore pediatria, ktorý poskytuje všeobecnú ambulantnú zdravotnú starostlivosť pre deti a dorast (ďalej len „posudzujúci lekár“).

(2)	Lekárskej prehliadke sa podrobuje
a)	žiadateľ,
b)	držiteľ vodičského oprávnenia , ktorému taká povinnosť vyplýva podľa tohto zákona.

(3)	Pravidelným lekárskym prehliadkam každých 5 rokov a po dosiahnutí veku 60 rokov každé 2 roky sa podrobujú
a)	držitelia slovenských vodičských preukazov, ktorí vedú motorové vozidlo skupiny C, C+E, D, D+E a podskupiny C1, C1+E, D1, D1+E,
b)	držitelia slovenských vodičských preukazov, ktorí vedú motorové vozidlo s právom prednostnej jazdy, vozidlo využívané na zasielateľstvo a  taxislužbu) a poskytovanie poštových služieb).

(4)	  Ostatní držitelia slovenských vodičských preukazov sa podrobujú pravidelnej lekárskej prehliadke do dvoch mesiacov po dni v ktorom dosiahli vek 60 rokov a následne každé 2 roky; prvá lekárska prehliadka nesmie byť vykonaná skôr, ako 3 mesiace pred dosiahnutím veku 60 rokov.

(5)	Podrobnosti o vykonávaní lekárskej prehliadky ustanoví všeobecne záväzný právny predpis, ktorý vydá ministerstvo vnútra po dohode s ministerstvom zdravotníctva.

§ 82
Psychická spôsobilosť 

(1)	Psychickou spôsobilosťou sa rozumie úroveň pracovných a dopravnošpecifických spôsobilostí, jej zníženie, narušenie alebo obmedzenie.

(2)	Psychicky spôsobilý je ten, kto spĺňa  minimálnu úroveň psychickej spôsobilosti pre vedenie motorových vozidiel.

(3)	Psychická spôsobilosť sa posudzuje psychologickým vyšetrením.

(4)	Psychickú spôsobilosť posudzuje psychológ so špecializáciou klinická psychológia a certifikátom v dopravnej psychológii (ďalej len „psychológ“).

(5)	Psychologickému vyšetreniu sa podrobuje 
a) žiadateľ,
b) ten, komu taká povinnosť vyplýva podľa tohto zákona.

(6)	Pravidelným psychologickým vyšetreniam každých 5 rokov a po dosiahnutí veku 60 rokov každé 2 roky sa podrobujú 
a)	držitelia slovenských vodičských preukazov, ktorí vedú motorové vozidlo skupiny C, C+E, D a D + E a podskupiny C1, C1+E, D1 a D1 + E,
b)	držitelia slovenských vodičských preukazov, ktorí vedú motorové vozidlo s právom prednostnej jazdy. 

(7)	Podrobnosti o minimálnej úrovni psychickej spôsobilosti a jej posudzovaní ustanoví všeobecne záväzný právny predpis, ktorý vydá ministerstvo vnútra po dohode s ministerstvom zdravotníctva. 

§ 83

(1) Vodiči uvedení v § 81 ods. 3 a 4 musia mať pri vedení motorového vozidla pri sebe doklad o zdravotnej spôsobilosti a vodiči uvedení § 82 ods. 6 musia mať pri vedení vozidla pri sebe doklad o psychickej spôsobilosti; na výzvu policajta sú povinní takýmto dokladom sa preukázať. Prvá pravidelná lekárska prehliadka a prvé pravidelné psychologické vyšetrenie musia byť vykonané pred tým, ako vodič vedie motorové vozidlo na ktoré sa taká povinnosť vzťahuje.

(2) Podrobnosti o náležitostiach, obsahu a vzore dokladov podľa odseku 1 ustanoví všeobecne záväzný právny predpis, ktorý vydá ministerstvo vnútra po dohode s ministerstvom zdravotníctva.

§ 84
Povinnosti poskytovateľov zdravotnej starostlivosti
				      
(1)	Ak posudzujúci lekár pri pravidelnej lekárskej prehliadke podľa § 81 ods. 3 a ods. 4 zistí takú zmenu zdravotnej spôsobilosti posudzovanej osoby, ktorá podmieňuje jej zdravotnú spôsobilosť a ktorá nie je zaznamenaná vo vodičskom preukaze alebo zmenu, ktorá zdravotnú spôsobilosť tejto osoby vylučuje, posudzujúci lekár je povinný najneskôr do 7 dní odo dňa vykonania lekárskej prehliadky oznámi túto skutočnosť orgánu Policajného zboru podľa miesta trvalého pobytu tejto osoby.

(2)	Ak psychológ pri pravidelnom dopravnopsychologickom vyšetrení podľa § 82 ods. 6 zistí, že osoba nie je psychicky spôsobilá na vedenie motorového vozidla, oznámi túto skutočnosť do 7 dní odo dňa vykonania pravidelného psychologického vyšetrenia orgánu Policajného zboru podľa miesta trvalého pobytu posudzovanej osoby.

(3)	Povinnosť ustanovenú v odseku 1 má aj iný poskytovateľ zdravotnej starostlivosti, mimo pravidelných lekárskych prehliadok, ktorý zistí skutočnosti podmieňujúce alebo vylučujúce zdravotnú spôsobilosť na vedenie motorového vozidla.

ŠTVRTÝ ODDIEL
SKÚŠOBNÁ LEHOTA

§ 85

(1)	Vodičské oprávnenie sa udeľuje na skúšobnú lehotu.

(2)	Skúšobná lehota je dva roky a začína plynúť odo dňa vydania vodičského preukazu.

(3)	Ak sa udeľuje ďalšie vodičské oprávnenie začne plynúť nová dvojročná skúšobná lehota vydaním ďalšieho vodičského preukazu. 

(4)	Do skúšobnej lehoty sa nezapočítava čas výkonu zákazu viesť motorové vozidlo, ktorý uložil súd alebo iný príslušný orgán, čas výkonu trestu odňatia slobody, čas po ktorý bolo odobraté vodičské oprávnenie a čas, po ktorý bol vodičský preukaz zadržaný podľa § 70. 

§ 86
Konanie o odobratí vodičského oprávnenia v skúšobnej lehote 

(1)	Ak držiteľ vodičského oprávnenia počas skúšobnej lehoty spáchal trestný čin v súvislosti s vedením motorového vozidla alebo dva priestupky porušením povinnosti ustanovenej týmto zákonom vodičovi motorového vozidla, orgán Policajného zboru rozhodne o jeho účasti na doškoľovacom kurze v autoškole a vykonaní skúšky z odbornej spôsobilosti podľa § 79 ods. 1 písm. a). Držiteľ vodičského oprávnenia je pritom povinný podrobiť sa doškoľovaciemu kurzu v autoškole na vlastné náklady.

(2)	Ak držiteľ vodičského oprávnenia počas skúšobnej lehoty po účasti na doškoľovacom kurze spáchal trestný čin v súvislosti s vedením motorového vozidla alebo dva priestupky porušením povinnosti ustanovenej týmto zákonom vodičovi motorového vozidla, orgán Policajného zboru rozhodne o preskúmaní zdravotnej spôsobilosti, preskúmaní psychickej spôsobilosti a o vykonaní skúšky z odbornej spôsobilosti v plnom rozsahu podľa § 79 ods. 1. Držiteľ vodičského oprávnenia je pritom povinný na vykonanie skúšky z vedenia motorových vozidiel zabezpečiť na vlastné náklady inštruktora a ustanovené výcvikové vozidlo s pohonnými látkami. Držiteľ vodičského oprávnenia tiež znáša náklady spojené s preskúmaním zdravotnej spôsobilosti a preskúmaním psychickej spôsobilosti.

(3)	Orgán Policajného zboru v rozhodnutiach podľa odsekov 1 a 2 určí aj lehotu, v ktorej sa má držiteľ vodičského oprávnenia zúčastniť na doškoľovacom kurze, alebo čas a miesto skúšky. 

(4)	Držiteľ vodičského oprávnenia na skúšobnú lehotu je povinný o účasti na doškoľovacom kurze podľa odseku 1 predložiť písomné potvrdenie autoškoly orgánu Policajného zboru, ktorý vydal rozhodnutie o účasti na doškoľovacom kurze, najneskôr do siedmich dní od jeho skončenia.

(5)	Ak držiteľ vodičského oprávnenia na skúšobnú lehotu bez závažného dôvodu nepredložil potvrdenie o účasti na doškoľovacom kurze, nezúčastnil sa na doškoľovacom kurze alebo na skúškach alebo skúšky ani po ich zopakovaní nezložil, orgán Policajného zboru rozhodne o odobratí vodičského oprávnenia.

(6)	Tomu, komu bolo odobraté vodičské oprávnenie podľa odseku 5, môže byť vodičské oprávnenie vrátené, len ak vykoná skúšku z odbornej spôsobilosti podľa § 79 ods. 1 a preukáže zdravotnú a psychickú spôsobilosť. 

(7)	Na vydanie rozhodnutia podľa odsekov 1, 2 a 5 je príslušný orgán Policajného zboru podľa miesta trvalého alebo prechodného pobytu držiteľa vodičského oprávnenia.

PIATY ODDIEL
PRESKÚMANIE ZDRAVOTNEJ SPÔSOBILOSTI, PSYCHICKEJ SPÔSOBILOSTI A PRESKÚŠANIE ODBORNEJ SPÔSOBILOSTI

§ 87

(1)	Ak možno dôvodne predpokladať, že nastala zmena zdravotnej spôsobilosti alebo psychickej spôsobilosti držiteľa vodičského oprávnenia, orgán Policajného zboru rozhodne, že sa má preskúmať jeho zdravotná spôsobilosť alebo psychická spôsobilosť a určí lehotu na jej preskúmanie. Podnetom na preskúmanie zdravotnej spôsobilosti alebo psychickej spôsobilosti je najmä informácia lekára alebo psychológa, ktorý vykonal vyšetrenie držiteľa vodičského oprávnenia a dospel k záveru, že prišlo k zmene zdravotnej spôsobilosti alebo psychickej spôsobilosti na vedenie motorového vozidla alebo iný podnet. Podnetom môže byť aj podozrenie, že držiteľ vodičského oprávnenia nespĺňa minimálnu úroveň zdravotnej alebo psychickej spôsobilosti, pričom dôvodom na takéto podozrenie sú najmä príznaky choroby alebo poruchy zdravotného stavu, ako aj konanie držiteľa vodičského oprávnenia svedčiace o vážnej poruche úsudku, správania alebo prispôsobivosti. 

(2)	Orgán Policajného zboru rozhodne o preskúmaní zdravotnej spôsobilosti, psychickej spôsobilosti a preskúšaní odbornej spôsobilosti podľa § 79 ods. 1 písm. a), ak držiteľ vodičského oprávnenia
a) v období dvanástich mesiacov tri a viac krát poruší, ako vodič motorového vozidla, pravidlá cestnej premávky závažným spôsobom alebo 
b) je dôvodné podozrenie z poruchy osobnosti, ktorá vážne ovplyvňuje úsudok, správanie sa alebo jeho prispôsobivosť. 

(3)	Preskúmanie a preskúšanie podľa odseku 2 sa vykoná tiež, ak držiteľ vodičského oprávnenia 
a)	často a nadmerne požíva alkoholické nápoje alebo užíva iné návykové látky alebo lieky, ktoré môžu ovplyvniť jeho schopnosť bezpečne viesť motorové vozidlo,
b)	v období dvanástich mesiacov spáchal trestný čin alebo tri priestupky, ktorých spôsob spáchania a pohnútky odôvodňujú podozrenie na možnosť výskytu poruchy jeho osobnosti, ktorá vážne ovplyvňuje úsudok, správanie alebo jeho prispôsobivosť.

(4)	Ak držiteľ vodičského oprávnenia poruší pravidlá cestnej premávky požitím alkoholického nápoja alebo užitím iných návykových látok alebo sa odmietne podrobiť vyšetreniu na ich zistenie, príslušný orgán Policajného zboru rozhodne vždy o preskúmaní zdravotnej spôsobilosti a psychickej spôsobilosti a zároveň nariadi absolvovanie osvetovej prednášky o rizikách užívania alkoholu a iných návykových látok zo zdravotného a psychologického hľadiska a z hľadiska bezpečnosti a plynulosti cestnej premávky.

(5)	V prípade, že preskúmaním zdravotnej spôsobilosti alebo psychickej spôsobilosti sa preukáže závislosť držiteľa vodičského oprávnenia od alkoholu alebo iných návykových látok príslušný orgán Policajného zboru následne vždy nariadi vykonanie odvykacej liečby od alkoholu alebo iných návykových látok v špecializovanom zdravotníckom zariadení.

(6)	Ak vodič pri kontrole v cestnej premávke použije násilie v úmysle pôsobiť na výkon právomoci verejného činiteľa, alebo sa verejnému činiteľovi vyhráža usmrtením, ublížením na zdraví alebo spôsobením malej škody v úmysle pôsobiť na výkon právomoci verejného činiteľa, orgán Policajného zboru rozhodne o preskúmaní jeho zdravotnej spôsobilosti a psychickej spôsobilosti z dôvodu podozrenia na možnosť výskytu poruchy osobnosti, ktorá vážne ovplyvňuje úsudok, správanie alebo jeho prispôsobivosť. 

(7)	Kto na základe opatrenia príslušného orgánu nesmel vykonávať činnosť vedenia motorového vozidla, je povinný pred vrátením vodičského preukazu, vrátením vodičského oprávnenia alebo obnovením jeho rozsahu podrobiť sa preskúšaniu odbornej spôsobilosti na vedenie motorového vozidla podľa § 79 ods. 1 písm. a); to neplatí, ak činnosť vedenia vozidla nesmel držiteľ vodičského oprávnenia vykonávať viac ako dva roky, kedy sa musí podrobiť preskúmaniu zdravotnej spôsobilosti a psychickej spôsobilosti a preskúšaniu odbornej spôsobilosti v plnom rozsahu podľa § 79 ods. 1. Orgán Policajného zboru môže vždy rozhodnúť aj o predchádzajúcom vykonaní doškoľovacieho kurzu v autoškole.

(8)	O preskúšaní odbornej spôsobilosti v rozsahu ustanovenom v § 79 ods. 1 možno rozhodnúť aj v prípade, ak držiteľ vodičského oprávnenia preukázateľne nevykonával alebo nemohol vykonávať činnosť vedenia vozidla viac ako dva roky alebo vodičský preukaz, ktorého je držiteľom je neplatný viac ako dva roky.

(9)	Preskúmanie zdravotnej spôsobilosti a psychickej spôsobilosti a preskúšanie odbornej spôsobilosti sa vykoná po uplynutí sankcie alebo trestu. Rovnako po uplynutí sankcie alebo trestu možno vykonať doškoľovací kurz v autoškole.

(10)	Orgán Policajného zboru, ktorý rozhodol o preskúmaní zdravotnej spôsobilosti alebo psychickej spôsobilosti alebo preskúšaní odbornej spôsobilosti vždy určí lehotu na ich vykonanie. 

(11)	Na rozhodovanie o preskúmaní zdravotnej spôsobilosti alebo psychickej spôsobilosti a o preskúšaní odbornej spôsobilosti je príslušný orgán Policajného zboru podľa miesta trvalého pobytu alebo prechodného pobytu držiteľa vodičského oprávnenia.

(12)	Náklady spojené s preskúmaním zdravotnej spôsobilosti alebo psychickej spôsobilosti, preskúšaním odbornej spôsobilosti, prípravou v autoškole, absolvovaním osvetovej prednášky alebo odvykacej liečby hradí ten, kto je povinný podrobiť sa preskúmaniu zdravotnej spôsobilosti, psychickej spôsobilosti, preskúšaniu odbornej spôsobilosti alebo absolvovaniu osvetovej prednášky alebo odvykacej liečby. Do nariadeného preskúmania zdravotnej spôsobilosti alebo psychickej spôsobilosti alebo preskúšania odbornej spôsobilosti sa držiteľovi vodičského oprávnenia zakazuje viesť motorové vozidlo.

§ 88
Obmedzenie a odobratie vodičského oprávnenia

(1)	Ak sa preskúmaním zdravotnej spôsobilosti alebo psychickej spôsobilosti alebo preskúšaním odbornej spôsobilosti zistilo, že držiteľ vodičského oprávnenia je spôsobilý viesť len niektoré skupiny a podskupiny motorových vozidiel alebo len niektoré motorové vozidlá, alebo len motorové vozidlo osobitne technicky upravené, orgán Policajného zboru obmedzí držiteľovi vodičské oprávnenie tak, aby zodpovedalo jeho zdravotnej spôsobilosti alebo odbornej spôsobilosti.

(2)	Vodičské oprávnenie sa odoberie tomu, kto
a)	na základe preskúmania zdravotnej spôsobilosti alebo psychickej spôsobilosti nie je spôsobilý viesť motorové vozidlo pre stratu zdravotnej spôsobilosti alebo psychickej spôsobilosti,
b)	nie je spôsobilý viesť motorové vozidlo pre stratu odbornej spôsobilosti podľa výsledku preskúšania odbornej spôsobilosti,
c)	sa v ustanovenom rozsahu a v určenej lehote nepodrobil nariadenému preskúmaniu zdravotnej spôsobilosti, psychickej spôsobilosti, preskúšaniu odbornej spôsobilosti alebo o tom nepredložil doklad
d)	 sa v ustanovenom rozsahu a v určenej lehote nepodrobil nariadenému absolvovaniu osvetovej prednášky o rizikách užívania alkoholu a návykových látok pre bezpečnosť cestnej premávky alebo nariadenej odvykacej liečbe alebo o tom nepredložil doklad.

(3)	Rozhodnutím o odobratí alebo obmedzení rozsahu vodičského oprávnenia sa ich držiteľovi počas doby odobratia alebo obmedzenia rozsahu vodičského oprávnenia, zakazuje viesť motorové vozidlo až do času jeho vrátenia; v prípade obmedzenia rozsahu vodičského oprávnenia sa zakazuje viesť len vozidlá tých skupín a podskupín vodičského oprávnenia, ktorých rozsah je obmedzený. 

(4)	Vrátiť odobraté vodičské oprávnenie alebo obnoviť jeho pôvodný rozsah možno len po preskúmaní zdravotnej spôsobilosti alebo psychickej spôsobilosti a preskúšaní odbornej spôsobilosti v rozsahu ustanovenom v § 87 ods. 7 a splnení ostatných podmienok uvedených v rozhodnutí o odobratí vodičského oprávnenia alebo obmedzení rozsahu vodičského oprávnenia. 

(5)	Ak ten, komu bolo odobraté vodičské oprávnenie alebo bol jeho rozsah obmedzený, preukáže pominutie dôvodov na odobratie alebo obmedzenie vodičského oprávnenia alebo splnenie podmienok určených v rozhodnutí, vodičské oprávnenie sa vráti alebo obnoví jeho pôvodný rozsah, ak tomu nebránia zákonné dôvody. 

(6)	Príslušným na konanie podľa odsekov 1 až 5 je orgán Policajného zboru v mieste trvalého pobytu alebo prechodného pobytu držiteľa vodičského oprávnenia. 

(7)	Náklady spojené s preskúmaním zdravotnej spôsobilosti alebo psychickej spôsobilosti, preskúšaním odbornej spôsobilosti hradí ten komu bolo vodičské oprávnenie odobraté, jeho rozsah bol obmedzený alebo komu bol na základe rozhodnutia príslušného orgánu  uložený zákaz viesť motorové vozidlo.

(8)	Odobrať možno len vodičské oprávnenie zaznamenané vo vodičskom preukaze  Slovenskej republiky.

§ 89
Vzdanie sa vodičského oprávnenia

(1)	Držiteľ vodičského oprávnenia sa môže vzdať vodičského oprávnenia určitej skupiny alebo podskupiny.

(2)	Vzdanie sa vodičského oprávnenia musí držiteľ vodičského oprávnenia písomne oznámiť príslušnému orgánu Policajného zboru podľa miesta trvalého pobytu. Oznámenie musí obsahovať
a)	meno a priezvisko držiteľa vodičského oprávnenia,
b)	adresu trvalého pobytu držiteľa vodičského oprávnenia,
c)	dátum a miesto narodenia a rodné číslo držiteľa vodičského oprávnenia,
d)	dátum udelenia vodičského oprávnenia,
e)	osvedčený podpis držiteľa vodičského oprávnenia.

(3) K oznámeniu podľa odseku 2 držiteľ vodičského oprávnenia priloží aj vodičský preukaz, v ktorom je príslušné vodičské oprávnenie vyznačené. 

(4) Vzdanie sa vodičského oprávnenia je účinné odo dňa oznámenia tejto skutočnosti orgánu Policajného zboru. Vodičské oprávnenie, ktorého sa jeho držiteľ vzdal, nemožno vrátiť. 

ŠIESTY ODDIEL
VODIČSKÉ PREUKAZY

§ 90

(1)	Osoba môže byť držiteľom len jedného vodičského preukazu. 

(2)	Vodičský preukaz je verejnou listinou, ktorou jej držiteľ preukazuje oprávnenie viesť motorové vozidlá v rozsahu v ňom uvedenom. Držiteľ vodičského preukazu je povinný mať vodičský preukaz pri vedení motorového vozidla pri sebe a na výzvu policajta ho predložiť ku kontrole.

(3)	Prvý vodičský preukaz je vodičský preukaz vydaný osobe, ktorej orgán Policajného zboru udelil prvé vodičské oprávnenie. 

(4)	Ďalší vodičský preukaz je vodičský preukaz vydaný osobe, ktorá už je držiteľom vodičského preukazu a orgán Policajného zboru jej udelil ďalšie vodičské oprávnenie. 

(5)	Orgán Policajného zboru vydáva vodičský preukaz s neobmedzenou dobou platnosti.

(6)	Vyhotovenie vodičského preukazu, vzor čistopisu vodičského preukazu a harmonizované kódy, ktoré sa uvádzajú vo vodičskom preukaze na základe odôvodnených zistených skutočností a získaných alebo došlých príslušných podkladov ustanoví všeobecne záväzný právny predpis, ktorý vydá ministerstvo vnútra.

§ 91
Vydanie vodičského preukazu

(1)	Prvý vodičský preukaz vydáva orgán Policajného zboru, príslušný podľa miesta udelenia vodičského oprávnenia alebo orgán Policajného zboru, kde si žiadateľ podá žiadosť o vydanie vodičského preukazu. 

(2)	Žiadateľ o vydanie vodičského preukazu je povinný predložiť platný doklad svojej totožnosti, vyplniť príslušné tlačivá, ak sú na tento účel zavedené a podrobiť sa nasnímaniu podoby tváre a vlastnoručného podpisu. Nasnímanie podoby tváre sa vykoná v občianskom odeve, bez prikrývky hlavy a bez okuliarov s tmavými sklami. V odôvodnených prípadoch je možné zo zdravotných alebo náboženských dôvodov nasnímať podobu tváre s prikrývkou hlavy, pričom táto prikrývka nesmie zakrývať tvárovú časť spôsobom, ktorý by znemožňoval identifikáciu. 

(3)	Ďalší vodičský preukaz vydáva orgán Policajného zboru, príslušný podľa miesta udelenia ďalšieho vodičského oprávnenia alebo orgán Policajného zboru, kde si žiadateľ podá žiadosť o vydanie vodičského preukazu. Žiadateľ o udelenie ďalšieho vodičského preukazu musí splniť podmienky podľa odseku 2.

§ 92
Výmena vodičského preukazu

(1)	Orgán Policajného zboru, môže po splnení podmienok ustanovených týmto zákonom vymeniť vodičský preukaz za platný vodičský preukaz, ktorý už bol vydaný v Slovenskej republike pred 1. májom 2004.

(2)	Príslušným na výmenu vodičského preukazu podľa odseku 1 je orgán Policajného zboru podľa miesta, kde si žiadateľ podá žiadosť o výmenu vodičského preukazu.

(3)	Žiadateľ o výmenu vodičského preukazu je povinný predložiť vodičský preukaz. Žiadateľ o obnovenie vodičského preukazu je povinný splniť ďalšie podmienky ustanovené v § 77 ods. 1 písm. a) až c), h) až n), § 90 ods. 1 a § 91 ods. 2.

(4)	Žiadateľ o výmenu vodičského preukazu je povinný odovzdať vodičský preukaz, o výmenu ktorého žiada a to najneskôr v čase vydania vodičského preukazu.

(5)	Orgán Policajného zboru vydá žiadateľovi vodičský preukaz, ak je splnená podmienka ustanovená v § 90 ods. 1 a zruší odovzdaný vodičský preukaz.

§ 93
Obnovenie vodičského preukazu

(1)	Orgán Policajného zboru môže po splnení podmienok ustanovených týmto zákonom obnoviť vodičský preukaz, ktorý je neplatný podľa § 96 ods. 1. Pri obnovení vodičského preukazu orgán Policajného zboru vydáva vodičský preukaz. 

(2)	Príslušným na obnovenie vodičského preukazu podľa odseku 1 je orgán Policajného zboru podľa miesta, kde si žiadateľ podá žiadosť o obnovenie vodičského preukazu.

(3)	Pri obnovení vodičského preukazu podľa odseku 1 orgán Policajného zboru uzná skupinu alebo podskupinu udeleného vodičského oprávnenia, ak tomu nebránia zákonné dôvody. 

(4)	Na držiteľa obnoveného vodičského preukazu sa vzťahuje skúšobná lehota podľa § 85. 

(5)	Žiadateľ o obnovenie vodičského preukazu je povinný predložiť vodičský preukaz; to neplatí, ak je vodičský preukaz neplatný podľa § 96 ods. 1 písm. e). 

(6)	Žiadateľ o obnovenie vodičského preukazu je povinný mať na území Slovenskej republiky trvalý pobyt alebo prechodný pobyt, splniť ďalšie podmienky ustanovené v § 77 ods. 1 písm. a), c) a h) až n), § 90 ods. 1 a § 91 ods. 2.

(7)	Žiadateľ o obnovenie vodičského preukazu je povinný odovzdať vodičský preukaz, o obnovenie ktorého žiada, orgánu Policajného zboru, ktorý obnovuje vodičský preukaz, a to najneskôr v čase vydania vodičského preukazu; to neplatí ak je vodičský preukaz neplatný podľa § 96 ods. 1 písm. e). 

(8)	Orgán Policajného zboru vydá žiadateľovi vodičský preukaz, ak je splnená podmienka ustanovená v § 90 ods. 1 a zruší odovzdaný vodičský preukaz.

Povinnosti držiteľa vodičského preukazu 
§ 94

(1)	Držiteľ vodičského preukazu je povinný
a)	chrániť vodičský preukaz pred zničením, poškodením, stratou, ukradnutím alebo zneužitím,
b)	oznámiť orgánu Policajného zboru do siedmich dní zmenu svojich osobných údajov uvedených vo vodičskom preukaze, zmenu zdravotnej spôsobilosti a psychickej spôsobilosti alebo podstatnú zmenu svojej podoby, 
c)	odovzdať orgánu Policajného zboru neplatný vodičský preukaz a medzinárodný vodičský preukaz do siedmich dní odo dňa oznámenia rozhodnutia, ktorým mu bolo obmedzené, odobraté alebo zrušené vodičské oprávnenie,
d)	odovzdať orgánu Policajného zboru neplatný vodičský preukaz do siedmich dní odo dňa nadobudnutia právoplatnosti rozhodnutia, ktorým mu súd uložil ochranné liečenie alebo mu súd alebo iný príslušný orgán uložil zákaz viesť motorové vozidlo alebo ktorým mu bolo obmedzené alebo odobraté vodičské oprávnenie,
e)	odovzdať orgánu Policajného zboru neplatný vodičský preukaz,
f)	oznámiť orgánu Policajného zboru, do siedmich dní zničenie, stratu alebo ukradnutie vodičského preukazu 
g)	dostaviť sa na vyzvanie orgánu Policajného zboru v ním určenej lehote na vybavenie záležitostí týkajúcich sa vodičského preukazu alebo vodičského oprávnenia,
h)	predložiť orgánu Policajného zboru spolu so žiadosťou o vrátenie vodičského preukazu doklady preukazujúce splnenie podmienok na jeho vydanie alebo na vrátenie podľa tohto zákona alebo podľa všeobecne záväzného právneho predpisu vydaného na jeho vykonanie, preukázať svoju totožnosť a vyplniť príslušné tlačivá,
i)	osobne prevziať vodičský preukaz, jeho prevzatie a správnosť údajov potvrdiť svojím podpisom; to neplatí, ak na tento úkon písomne splnomocnil inú osobu s osvedčeným vlastnoručným podpisom.

(2)	Ak držiteľ vodičského preukazu, ktorý bol obnovený z dôvodu straty alebo krádeže, svoj predchádzajúci vodičský preukaz nájde alebo získa späť, je povinný tento predchádzajúci vodičský preukaz bezodkladne odovzdať orgánu Policajného zboru.

§ 95
Nájdený vodičský preukaz

       Kto nájde vodičský preukaz alebo medzinárodný vodičský preukaz inej osoby, je povinný ho bezodkladne odovzdať jeho držiteľovi alebo orgánu Policajného zboru alebo policajtovi; môže ho tiež odovzdať príslušníkovi Železničnej polície alebo Vojenskej polície alebo obecnej polície, ktorí zabezpečia jeho odovzdanie orgánu Policajného zboru príslušnému podľa miesta trvalého pobytu jeho držiteľa. 

§ 96
Neplatnosť vodičského preukazu

(1)	Vodičský preukaz je neplatný na vedenie motorových vozidiel, ak 
a)	uplynula jeho platnosť,
b)	obsahuje neoprávnene vykonané zmeny,
c)	údaje v ňom uvedené nezodpovedajú skutočnosti,
d)	údaje v ňom uvedené nie je možné identifikovať,
e)	bol vyhlásený za stratený alebo ukradnutý, 
f)	lekárskou prehliadkou alebo psychologickým vyšetrením bola zistená zmena zdravotnej spôsobilosti alebo psychickej spôsobilosti jeho držiteľa, ktorá nie je uvedená vo vodičskom preukaze. 

(2)	Vodičský preukaz je neplatný aj vtedy, ak 
a)	sa jeho držiteľ nepodrobil nariadenému preskúmaniu zdravotnej spôsobilosti alebo psychickej spôsobilosti alebo preskúšaniu odbornej spôsobilosti, 
b)	jeho držiteľ je držiteľom aj iného vodičského preukazu,
c)	podľa záverov zdravotnej prehliadky alebo psychologického vyšetrenia je jeho držiteľ nespôsobilý na vedenie motorového vozidla,
d)	jeho držiteľ zomrel alebo bol vyhlásený za mŕtveho,
e)	bol vydaný v rozpore s týmto zákonom alebo všeobecne záväzným právnym predpisom vydaným na jeho vykonanie,
f)	vodičské oprávnenie v ňom uvedené nebolo udelené v súlade s týmto zákonom alebo so všeobecne záväzným právnym predpisom vydaným na jeho vykonanie,
g)	sa jeho držiteľ vzdal vodičského oprávnenia,
h)	vodičské oprávnenie v ňom uvedené je odobraté alebo zrušené. 

(3)	Vodičský preukaz sa považuje za neplatný v čase, v ktorom má jeho držiteľ súdom uložené ochranné liečenie alebo v ktorom má súdom alebo iným príslušným orgánom uložený zákaz viesť motorové vozidlo.

(4)	Vodičský preukaz sa považuje za neplatný, ak nie je splnená povinnosť ustanovená     v § 83 ods. 1.

§ 97
Zrušenie vodičského preukazu

Orgán Policajného zboru zruší vodičský preukaz, ak je neplatný podľa § 96 ods. 1 a 2 písm. b) až g).

Medzinárodný vodičský preukaz
§ 98

(1)	Medzinárodný vodičský preukaz vydá orgán Policajného zboru len držiteľovi platného vodičského preukazu, ktorý bol vydaný v Slovenskej republike. Príslušným na vydanie medzinárodného vodičského preukazu je orgán Policajného zboru podľa § 91 ods. 1.
 
(2)	Osobné údaje o držiteľovi medzinárodného vodičského preukazu sa zapisujú pod nasledujúcimi číselnými kódmi
1.	priezvisko,
2.	meno,
3.	miesto narodenia,
4.	dátum narodenia,
5.	názov obce trvalého pobytu.

(3)	Medzinárodný vodičský preukaz neoprávňuje jeho držiteľa na vedenie motorových vozidiel v Slovenskej republike, ak bol vydaný v Slovenskej republike alebo bol vydaný v cudzine a jeho držiteľ má trvalý pobyt alebo prechodný pobyt na území Slovenskej republiky.

(4)	Neplatný je ten medzinárodný vodičský preukaz, ktorého držiteľ prestal byť držiteľom vodičského preukazu alebo ktorého vodičský preukaz je neplatný. 

(5)	Povinnosti držiteľa vodičského preukazu ustanovené týmto zákonom sa primerane vzťahujú aj na držiteľa medzinárodného vodičského preukazu. Na fotografiu držiteľa medzinárodného vodičského preukazu  sa vzťahujú ustanovenia § 91 ods. 2.

(6)	Orgán Policajného zboru vydáva medzinárodný vodičský preukaz podľa
a)	Dohovoru o cestnej premávke podpísaného dňa 19. septembra 1949 v Ženeve (ďalej len „Ženevský dohovor“) alebo 
b)	Dohovoru o cestnej premávke v znení neskorších predpisov podpísaného 8. novembra 1968 vo Viedni (ďalej len „Viedenský dohovor“).

(7)	Medzinárodný vodičský preukaz podľa Viedenského dohovoru sa vydáva s platnosťou na 3 roky a medzinárodný vodičský preukaz podľa Ženevského dohovoru sa vydáva s platnosťou na 1 rok.

(8)	Vzor čistopisu medzinárodného vodičského preukazu ustanoví všeobecne záväzný právny predpis, ktorý vydá ministerstvo vnútra.

SIEDMY ODDIEL
VODIČSKÝ PREUKAZ VYDANÝ V CUDZINE

§ 99
Uznávanie vodičského preukazu vydaného v cudzine na vedenie motorových vozidiel

(1)	Na vedenie motorových vozidiel v Slovenskej republike sa okrem vodičského preukazu vydaného v Slovenskej republike uznáva aj
a)	platný vodičský preukaz vydaný v štáte Európskeho hospodárskeho priestoru uvedený v osobitnom predpise,44)  
b)	platný vodičský preukaz štátu, ktorý je zmluvnou stranou Ženevského dohovoru alebo Viedenského dohovoru, (ďalej len „vodičský preukaz vydaný v štáte dohovoru“).

(2)	Na vedenie motorových vozidiel sa v Slovenskej republike uznáva aj 
a)	platný medzinárodný vodičský preukaz vydaný podľa Ženevského dohovoru, ak od jeho vydania neuplynul 1 rok, 
b)	platný medzinárodný vodičský preukaz vydaný podľa Viedenského dohovoru, ak od jeho vydania neuplynuli 3 roky.

(3)	Medzinárodný vodičský preukaz uvedený v odseku 2 písm. b) je platný len spolu s príslušným platným vodičským preukazom vydaným štátom, ktorý vydal medzinárodný vodičský preukaz.

(4)	S vodičským preukazom uvedeným v odseku 1 písm. b) a s medzinárodným vodičským preukazom uvedeným v odseku 2 smie jeho držiteľ viesť motorové vozidlo v Slovenskej republike len, ak nemá na území Slovenskej republiky trvalý pobyt alebo prechodný pobyt ani zvyčajné bydlisko.

§ 100

Minimálny vek na vedenie motorových vozidiel držiteľa vodičského preukazu vydaného v štáte Európskeho hospodárskeho priestoru alebo v štáte dohovoru je zhodný s vekom na udelenie vodičského oprávnenia.

§ 101
Výmena vodičského preukazu vydaného v štáte Európskeho hospodárskeho priestoru alebo v štáte dohovoru

(1)	Orgán Policajného zboru, môže po splnení podmienok ustanovených týmto zákonom vymeniť platný vodičský preukaz vydaný v štáte Európskeho hospodárskeho priestoru alebo ktorý je vydaný v štáte dohovoru. 

(2)	Príslušným na výmenu vodičského preukazu podľa odseku 1 je orgán Policajného zboru podľa miesta trvalého pobytu alebo prechodného pobytu žiadateľa.

(3)	Ak orgán Policajného zboru pri výmene vodičského preukazu vydaného v štáte Európskeho hospodárskeho priestoru alebo v štáte dohovoru uzná aspoň jednu skupinu alebo podskupinu vodičského oprávnenia vyznačenú v tomto vodičskom preukaze a vydá vodičský preukaz rovnakej alebo rovnocennej skupiny alebo podskupiny. Predmetom výmeny nesmie byť medzinárodný vodičský preukaz.

(4)	Držiteľ vodičského preukazu vydaného v štáte Európskeho hospodárskeho priestoru, ktorý má na území Slovenskej republiky trvalý pobyt alebo prechodný pobyt, môže o výmenu vodičského preukazu požiadať po 185 dňoch od udelenia alebo registrovania trvalého pobytu alebo prechodného pobytu. Držiteľ vodičského preukazu vydaného v štáte dohovoru, ktorý má na území Slovenskej republiky trvalý pobyt alebo prechodný pobyt, je povinný do 60 dní po uplynutí 185 dní od udelenia trvalého pobytu alebo prechodného pobytu požiadať orgán Policajného zboru príslušný podľa miesta trvalého pobytu alebo prechodného pobytu o výmenu vodičského preukazu.

(5)	Vodičský preukaz vydaný v štáte dohovoru, ktorého držiteľom je osoba s trvalým pobytom alebo prechodným pobytom na území Slovenskej republiky je neplatný, ak jeho držiteľ nepožiadal o jeho výmenu podľa odseku 4. Takýto vodičský preukaz nemožno vymeniť; to neplatí, ak žiadateľ o výmenu takého vodičského preukazu hodnoverne preukáže, že v ustanovenej lehote nemohol o výmenu vodičského preukaz z objektívnych dôvodov požiadať. 

(6)	Žiadateľ o výmenu vodičského preukazu vydaného v štáte Európskeho hospodárskeho priestoru alebo v štáte dohovoru je povinný predložiť platný vodičský preukaz vydaný v štáte Európskeho hospodárskeho priestoru alebo v štáte dohovoru; splniť ďalšie podmienky ustanovené v § 77 ods. 1 písm. a), c) a h) až n), § 90 ods. 1, § 91 ods. 2 a na požiadanie orgánu Policajného zboru predložiť osvedčený preklad) vodičského preukazu vydaného v štáte dohovoru do slovenského jazyka. 

(7)	Orgán Policajného zboru v prípade podozrenia, že žiadateľ o výmenu vodičského preukazu vydaného v štáte Európskeho hospodárskeho priestoru alebo v štáte dohovoru nespĺňa ustanovené podmienky, overí tieto skutočnosti na príslušnom orgáne štátu, ktorý vydal vodičský preukaz.

(8)	Orgán Policajného zboru uzná skupinu alebo podskupinu vodičského oprávnenia vyznačenú vo vodičskom preukaze vydanom v štáte Európskeho hospodárskeho priestoru podľa osobitného predpisu,44) ak tomu nebránia zákonné dôvody.

(9)	 Orgán Policajného zboru uzná skupinu alebo podskupinu vodičského oprávnenia vyznačenú vo vodičskom preukaze vydanom štáte dohovoru, ak tomu nebránia zákonné dôvody, ak je rovnaká ako skupina alebo podskupina vodičského oprávnenia udeľovaného v Slovenskej republike alebo ak ju svojím rozsahom presahuje. 

(10)	Žiadateľ o výmenu vodičského preukazu vydaného v štáte Európskeho hospodárskeho priestoru  alebo v štáte dohovoru je povinný odovzdať vodičský preukaz  vydaný v štáte Európskeho hospodárskeho priestoru  alebo v štáte dohovoru.

(11)	Na držiteľa vodičského preukazu vydaného pri výmene vodičského preukazu vydaného v štáte Európskeho hospodárskeho priestoru  alebo v štáte dohovoru sa vzťahuje skúšobná lehota podľa § 85. 

(12)	Orgán Policajného zboru vydá žiadateľovi vodičský preukaz, ak je splnená podmienka ustanovená v § 90 ods. 1 a vráti vymenený vodičský preukaz orgánu štátu, ktorý ho vydal, s uvedením dôvodu jeho vrátenia, dátumu jeho výmeny, čísla vydaného vodičského preukazu Slovenskej republiky a iných prípadných skutočností, ktoré s výmenou vodičského preukazu súvisia. 

(13)	Ak boli zistené skutočnosti vylučujúce splnenie čo i len jednej podmienky na výmenu vodičského preukazu vydaného v štáte Európskeho hospodárskeho priestoru  alebo v štáte dohovoru, orgán Policajného zboru takýto vodičský preukaz nevymení a vydá rozhodnutie o zamietnutí žiadosti o jeho výmenu. 

§ 102
Obnovenie vodičského preukazu vydaného v štáte Európskeho hospodárskeho priestoru alebo v štáte dohovoru

(1)	Orgán Policajného zboru môže po splnení podmienok ustanovených týmto zákonom obnoviť vodičský preukaz vydaný v štáte Európskeho hospodárskeho priestoru alebo v štáte dohovoru, ktorý je neplatný podľa § 103 ods. 1 a 3.

(2)	Na obnovenie vodičského preukazu vydaného v štáte Európskeho hospodárskeho priestoru alebo v štáte dohovoru sa vzťahujú ustanovenia § 101 ods. 2, 3 , 7 až 9, 11 a 13.

(3)	Obnoveniu vodičského preukazu vydaného v štáte Európskeho hospodárskeho priestoru alebo v štáte dohovoru, ktorý je neplatný podľa § 103 ods. 1 písm. f) vždy predchádza preverenie údajov o takomto vodičskom preukaze na príslušnom orgáne štátu, ktorý ho vydal, inak nemožno vodičský preukaz obnoviť.

(4)	Žiadateľ o obnovenie vodičského preukazu vydaného v štáte Európskeho hospodárskeho priestoru alebo v štáte dohovoru je povinný predložiť vodičský preukaz vydaný v štáte Európskeho hospodárskeho priestoru alebo v štáte dohovoru; to neplatí ak je vodičský preukaz neplatný podľa § 103 ods. 1 písm. f). 

(5)	Žiadateľ o obnovenie vodičského preukazu vydaného v štáte Európskeho hospodárskeho priestoru alebo v štáte dohovoru musí mať na území Slovenskej republiky trvalý pobyt alebo prechodný pobyt, splniť ďalšie podmienky ustanovené v § 77 ods. 1 písm. a), c) a h) až n), § 90 ods. 1, § 91 ods. 2 a na požiadanie orgánu Policajného zboru predložiť osvedčený preklad47) vodičského preukazu vydaného v štáte dohovoru do slovenského jazyka. 

(6)	Orgán Policajného zboru pri obnovení vodičského preukazu vydaného v štáte Európskeho hospodárskeho priestoru alebo v štáte dohovoru vydá žiadateľovi vodičský preukaz, ak je splnená podmienka podľa § 90 ods. 1 a vráti vodičský preukaz, ktorý bol obnovený, orgánu štátu, ktorý ho vydal, s uvedením dôvodu jeho vrátenia, dátumu jeho obnovenia a čísla vydaného vodičského preukazu. Ak bol vodičský preukaz obnovený z dôvodu jeho neplatnosti podľa § 103 ods. 1 písm. f), orgán štátu, ktorý ho vydal sa len upovedomí o dôvode obnovenia vodičského preukazu, dátume jeho obnovenia, čísle vydaného vodičského preukazu v Slovenskej republike a iných prípadných skutočnostiach, ktoré s obnovením vodičského preukazu súvisia.

§ 103
Neplatnosť vodičského preukazu vydaného v štáte Európskeho hospodárskeho priestoru alebo v štáte dohovoru

(1) Vodičský preukaz vydaný v štáte Európskeho hospodárskeho priestoru alebo v štáte dohovoru je neplatný, ak
a)	uplynula jeho platnosť,
b)	obsahuje neoprávnene vykonané zmeny,
c)	údaje v ňom sú nečitateľné,
d)	údaje v ňom uvedené nezodpovedajú skutočnosti,
e)	je poškodený tak, že údaje v ňom uvedené nie je možné  identifikovať,
f)	je stratený alebo ukradnutý.

(2)	Vodičský preukaz je ďalej neplatný, ak 
a)	jeho držiteľ zomrel alebo bol vyhlásený za mŕtveho,
b)	jeho držiteľ je držiteľom aj iného vodičského preukazu,
c)	vodičské oprávnenie v ňom uvedené je pozastavené, odobraté alebo zrušené v štáte, ktorý tento vodičský preukaz vydal.

(3)	Po uplynutí doby platnosti vodičského oprávnenia určitej skupiny alebo podskupiny motorových vozidiel, vyznačenej vo vodičskom preukaze, sa takýto vodičský preukaz považuje za neplatný na vedenie tejto skupiny alebo podskupiny motorových vozidiel.

ÔSMY ODDIEL
EVIDENCIA VODIČOV

§ 104
Evidencia vodičov a osôb, ktoré nie sú držiteľmi vodičského preukazu a dopustili sa priestupku proti bezpečnosti a plynulosti cestnej premávky 

(1)	V evidencii vodičov a osôb, ktoré nie sú držiteľmi vodičského preukazu a dopustili sa priestupku proti bezpečnosti a plynulosti cestnej premávky (ďalej len „evidencia vodičov“), sa vedú tieto osobné údaje
a)	meno, priezvisko, prípadne titul, 
b)	rodné číslo, 
c)	dátum a miesto narodenia, 
d)	adresa trvalého pobytu,
e)	údaje o priestupkoch a trestných činoch súvisiacich s porušením pravidiel cestnej premávky alebo s vedením vozidla,
f)	údaje o opatreniach alebo sankciách uložených za porušenie pravidiel cestnej premávky alebo v súvislosti s vedením vozidla,
g)	údaje o zdravotnej spôsobilosti a psychickej spôsobilosti držiteľa vodičského oprávnenia.

(2)	V evidencii vodičov sa ďalej vedú
a)	osobné údaje podľa odseku 1 o osobách, ktoré žiadali o vodičské oprávnenie, ale im  nebolo udelené alebo im bolo odobraté alebo obmedzené, 
b)	osobné údaje podľa odseku 1 o osobách, ktoré bez vodičského oprávnenia viedli motorové vozidlo a v súvislosti s jeho vedením sa dopustili priestupku proti bezpečnosti a plynulosti cestnej premávky alebo trestného činu, 
c)	údaje o udelených vodičských oprávneniach a údaje o neudelení, odobratí, obmedzení alebo zrušení vodičských oprávnení, o ich vrátení alebo obnovení ich pôvodného rozsahu, 
d)	údaje o vodičských preukazoch a o medzinárodných vodičských preukazoch,
e)	podpisy osôb uvedených v odseku 1 a odseku 2 písm. a) a b),
f)	podoba držiteľa vodičského preukazu v digitálnej forme podľa § 91 ods. 2.

(3)	Evidencia vodičov je vedená na účely vydávania vodičských preukazov, medzinárodných vodičských preukazov, poskytovania informácií podľa § 105 a 106, evidovania vodičských oprávnení, údajov o priestupkoch a trestných činoch súvisiacich s vedením vozidla, údajov o opatreniach alebo sankciách uložených za porušenie pravidiel cestnej premávky alebo v súvislosti s vedením vozidla a poskytovania údajov o držiteľoch vodičských preukazov.

(4)	Evidencia vodičov tvorí  informačný systém, na ktorý sa vzťahuje osobitný predpis.3)

§ 105
Poskytovanie informácií z evidencie vodičov

(1)	Informácie z evidencie vodičov sa poskytujú štátnym orgánom a orgánom územnej samosprávy v rozsahu ich pôsobnosti; Železničnej polícii, Vojenskej polícii, Vojenskému spravodajstvu a Slovenskej informačnej službe sa tieto údaje poskytujú nepretržite priamym vstupom.

(2)	Fyzickej osobe sa poskytne v požadovanom rozsahu písomná informácia o údajoch, ktoré sa o nej uchovávajú v evidencii vodičov, na základe písomnej žiadosti.

(3)	Fyzickej osobe alebo právnickej osobe sa poskytne písomná informácia z evidencie vodičov o údajoch uvedených v § 104 na základe odôvodnenej písomnej žiadosti, ak s tým vopred vysloví súhlas ten, koho sa informácia týka.

(4)	Fyzickej osobe alebo právnickej osobe môže orgán Policajného zboru poskytnúť z evidencie vodičov písomnú informáciu, ktorá neobsahuje osobné údaje; pritom môže jej poskytnutie podmieniť aj úhradou nákladov, ktoré orgánu Policajného zboru v súvislosti s poskytnutím informácie vzniknú.

(5)	Žiadosť o informáciu podľa odsekov 2 až 4 sa podáva na orgáne Policajného zboru príslušnom podľa miesta trvalého pobytu osoby, ktorej sa informácia týka; žiadosť podľa odseku 4 možno podať aj na ministerstve vnútra.

(6)	Informácia z evidencie vodičov, ktorej obsah je predmetom utajovanej skutočnosti, sa môže poskytnúť len za podmienok ustanovených v osobitnom predpise.38)

(7)	Fyzická osoba alebo právnická osoba, ktorej sa informácia obsahujúca osobné údaje z evidencie vodičov poskytla, smie takú informáciu použiť len na účely, na ktoré ju žiadala, a musí zabezpečiť jej ochranu pred zneužitím a pred jej sprístupnením neoprávnenej osobe.

§ 106
Poskytovanie informácií pre evidenciu vodičov

(1)	Orgán, ktorý rozhodol o vine za spáchaný trestný čin v súvislosti s vedením motorového vozidla alebo uložil ochranné liečenie,) je povinný túto skutočnosť oznámiť orgánu Policajného zboru príslušnému podľa miesta trvalého pobytu osoby ktorej sa to týka, a to najneskôr do 15 dní odo dňa nadobudnutia právoplatnosti rozhodnutia v takej veci. V prípade cudzinca, ktorý nemá na území Slovenskej republiky trvalý pobyt alebo prechodný pobyt sa takéto údaje oznámia orgánu Policajného zboru podľa miesta sídla orgánu, ktorý sankciu uložil.

(2)	Orgán, ktorý rozhodol o vine za spáchaný priestupok proti bezpečnosti a plynulosti cestnej premávky alebo uložil zákaz činnosti spočívajúci v zákaze vedenia motorového vozidla podľa osobitného zákona) alebo uložil pokutu vo výške 2000 Sk a viac, je povinný túto skutočnosť oznámiť orgánu Policajného zboru príslušnému podľa miesta objasnenia priestupku, a to najneskôr do 15 dní odo dňa nadobudnutia právoplatnosti rozhodnutia v takej veci. 

(3)	Oznámenie podľa odseku 2 musí obsahovať
a)	meno, priezvisko, dátum narodenia a rodné číslo osoby s výnimkou takej osoby, ktorá nemá rodné číslo pridelené, ktorej sa oznámenie týka,
b)	adresu trvalého pobytu alebo prechodného pobytu,
c)	právnu kvalifikáciu porušenia pravidiel cestnej premávky,
d)	druh a výšku trestu alebo sankcie, ktorá bola uložená.

(4)	Údaje o skutočnostiach uvedených  v odsekoch 1 a 2 sa vedú v evidencii vodičov po dobu piatich rokov od vykonania sankcie za priestupok, vykonania trestu za spáchaný trestný čin a uplynutia doby ochranného liečenia. Po uplynutí tejto doby sa tento údaj  natrvalo zruší.

DRUHÁ HLAVA
OPRÁVNENIE NA VEDENIE ELEKTRIČKY A TROLEJBUSU

§ 107

(1)	Oprávnením na vedenie električky alebo trolejbusu sa na účely tohto zákona rozumie osobitné oprávnenie vodiča električky alebo trolejbusu podľa osobitného predpisu13). 

(2)	Vodič trolejbusu musí byť okrem osobitného oprávnenia podľa odseku 1 aj držiteľom príslušného vodičského oprávnenia podľa § 75.

(3)	Rozhodnúť o odňatí osobitného oprávnenia vodiča električky alebo trolejbusu možno za podmienok ustanovených osobitným predpisom). 

(4)	Za podmienok ustanovených v § 70 ods. 1 môže príslušný dráhový správny úrad zadržať aj osobitné oprávnenie podľa odseku 1.

ŠIESTA ČASŤ
EVIDENCIA VOZIDIEL

PRVÁ HLAVA

§ 108

(1)	Evidencia vozidiel je automatizovaný informačný systém vedený orgánmi Policajného zboru, na ktorý sa vzťahuje osobitný predpis).

(2)	Evidencia vozidiel je vedená na účely poskytovania informácií o vozidlách, ich vlastníkoch a držiteľoch, informácií súvisiacich s dohľadom nad bezpečnosťou a plynulosťou cestnej premávky a na účely vydávania tabuliek s evidenčným číslom a príslušných dokladov.

(3)	 V evidencii vozidiel sa vedú 
a)	osobné údaje o vlastníkoch vozidiel a držiteľoch vozidiel, ak držiteľom vozidla alebo vlastníkom vozidla je fyzická osoba, 
b)	názvy, sídla alebo miesta podnikania a identifikačné čísla vlastníkov vozidiel a držiteľov vozidiel, ak je držiteľom vozidla alebo vlastníkom vozidla právnická osoba, 
c)	osobné údaje o osobách, ktoré zastupujú osoby uvedené v písmene a) alebo b) a čísla ich preukazov totožnosti,
d)	podpisy osôb uvedených v písmenách a), b) alebo c),
e)	údaje o vozidlách v rozsahu základného technického opisu,
f)	údaje o evidenčných číslach, o tabuľkách s evidenčnými číslami, o osobitných evidenčných číslach, o tabuľkách s osobitnými evidenčnými číslami, o zvláštnych evidenčných číslach a o tabuľkách so zvláštnymi evidenčnými číslami,
g)	údaje o osvedčeniach o evidencii, technických preukazoch vozidiel, osvedčeniach o evidencii vozidla a osvedčeniach o pridelení zvláštnych evidenčných čísel,
h)	údaje o spôsobe nadobudnutia vozidiel,
i)	údaje o vykonaných evidenčných úkonoch,
j)	údaje o vybraných správnych poplatkoch,
k)	údaje o vedených exekučných konaniach alebo výkonoch rozhodnutí podľa § 116 ods. 4.

(4)	 V evidencii vozidiel sa o držiteľoch vozidiel a vlastníkoch vozidiel, ak je držiteľom vozidla alebo vlastníkom vozidla fyzická osoba a o osobách, ktoré zastupujú držiteľov vozidiel alebo vlastníkov vozidiel, vedú a z nej poskytujú tieto osobné údaje:
a)	meno, priezvisko, prípadne titul,
b)	rodné číslo, dátum a miesto narodenia,
c)	adresa trvalého pobytu,
d)	číslo preukazu totožnosti.

(5)	 Pri spracúvaní osobných údajov vedených v evidencii vozidiel a pri ich ochrane              sa postupuje podľa osobitného predpisu.) 

§ 109
Poskytovanie informácií z evidencie vozidiel

(1)	 Informácie z evidencie vozidiel sa poskytujú štátnym orgánom a orgánom územnej samosprávy v rozsahu ich pôsobnosti; Policajnému zboru, Železničnej polícii, Vojenskej polícii, Vojenskému spravodajstvu, Slovenskej informačnej službe, Generálnej prokuratúre Slovenskej republiky, Zboru väzenskej a justičnej stráže Slovenskej republiky, Colnému riaditeľstvu Slovenskej republiky, Daňovému riaditeľstvu Slovenskej republiky, Národnému bezpečnostnému úradu, obecnej polícii, Ministerstvu práce, sociálnych vecí a rodiny Slovenskej republiky, Ministerstvu dopravy, pôšt a telekomunikácií Slovenskej republiky (ďalej len „ministerstvo dopravy“), obvodným úradom pre cestnú dopravu a pozemné komunikácie (ďalej len „obvodný úrad dopravy“), poverenej technickej službe kontroly originality vozidiel v súvislosti s plnením ich úloh podľa osobitného predpisu,10) Slovenskej kancelárii poisťovateľov v súvislosti s plnením jej úloh podľa osobitného predpisu35) a súdnym exekútorom podľa osobitného predpisu) sa tieto údaje poskytujú nepretržite priamym vstupom, a to aj bez predchádzajúceho súhlasu osoby, ktorej sa taká informácia týka.

(2)	Fyzickej osobe alebo právnickej osobe sa poskytne v požadovanom rozsahu písomná informácia o údajoch, ktoré sa o nej uchovávajú v evidencii vozidiel, na základe písomnej žiadosti.

(3)	Fyzickej osobe alebo právnickej osobe sa poskytne písomná informácia z evidencie vozidiel o mene, priezvisku a trvalom pobyte alebo o názve a sídle držiteľa vozidla alebo vlastníka vozidla na základe odôvodnenej písomnej žiadosti, ak s tým vopred vysloví súhlas ten, koho sa informácia týka. 

(4)	Žiadosť o informáciu podľa odseku 3 sa podáva na orgáne Policajného zboru príslušnom podľa miesta trvalého pobytu alebo sídla fyzickej osoby alebo právnickej osoby, ktorej sa informácia týka. 

(5)	Fyzickej osobe alebo právnickej osobe môže orgán Policajného zboru poskytnúť z evidencie vozidiel písomnú informáciu, ktorá neobsahuje osobné údaje.

(6)	Informácia z evidencie vozidiel, ktorej obsah je predmetom utajovanej skutočnosti, sa môže poskytnúť len za podmienok ustanovených v osobitnom predpise.38)

(7)	Fyzická osoba alebo právnická osoba, ktorej sa informácia obsahujúca osobné údaje z evidencie vozidiel poskytla, smie takú informáciu použiť len na účely, na ktoré ju žiadala, a musí zabezpečiť jej ochranu pred zneužitím a pred jej sprístupnením neoprávnenej osobe.

§ 110
Poskytovanie informácií pre evidenciu vozidiel

(1)	Ministerstvo dopravy je povinné bezodplatne v elektronickej forme zasielať orgánu Policajného zboru pri uvedení typu vozidla do prevádzky v premávke na pozemných komunikáciách údaje o udelenom typovom schválení vozidla v rozsahu základného technického opisu vozidla.

(2)	Obvodný úrad dopravy  je povinný bezodplatne v elektronickej forme zasielať orgánu Policajného zboru technické údaje uvádzané v osvedčení vystavenom ku každému jednotlivo vyrobenému, prestavanému, dostavanému alebo  dovezenému vozidlu, ktoré schválil alebo ktorému uznal typové schválenie ES alebo uznal typové schválenie jednotlivo dovezeného vozidla. 

(3)	Poverená technická služba kontroly originality je povinná bezodplatne v elektronickej forme zasielať orgánu Policajného zboru údaje z odborného posudku o kontrole originality vozidla podľa osobitného predpisu,) poverená technická služba technickej kontroly vozidiel je povinná bezodplatne v elektronickej forme zasielať orgánu Policajného zboru údaje z tlačív používaných pri technických kontrolách podľa osobitného predpisu) a poverená technická služba emisnej kontroly motorových vozidiel je povinná bezodplatne v elektronickej forme zasielať orgánu Policajného zboru údaje z tlačív používaných pri emisných kontrolách podľa osobitného predpisu.)

(4)	Výrobca vozidiel a zástupca výrobcu vozidiel je povinný bezodplatne v elektronickej forme zasielať orgánu Policajného zboru pri uvedení typu vozidla a základného typu vozidla údaje uvádzané v osvedčení a údaje uvádzané v osvedčení vystavenom ku každému vozidlu, ktoré vyrobil alebo doviezol. 

(5)	Slovenská kancelária poisťovateľov je povinná bezodplatne v elektronickej forme zasielať orgánu Policajného zboru aktualizované údaje o vozidlách, ktorých držitelia uzavreli povinné zmluvné poistenie zodpovednosti za škodu spôsobenú prevádzkou motorového vozidla podľa osobitného predpisu.) 

(6)	Ministerstvo životného prostredia Slovenskej republiky je povinné bezodplatne v elektronickej forme zasielať orgánu Policajného zboru údaje o spracovaných starých vozidlách a údaje o spracovateľoch starých vozidiel podľa osobitného predpisu.)

DRUHÁ HLAVA
EVIDOVANIE VOZIDIEL

Prihlasovanie vozidiel do evidencie
§ 111

(1)	Vlastník vozidla, o ktorom orgán schvaľujúci technickú spôsobilosť vozidla alebo typ vozidla rozhodol,6) že musí byť evidované na orgáne Policajného zboru a ktoré doteraz nebolo prihlásené do evidencie vozidiel, je povinný osobne prihlásiť do 14 dní po jeho nadobudnutí na orgáne Policajného zboru príslušnom podľa trvalého pobytu alebo sídla držiteľa vozidla; pritom uvedie, kto má byť zapísaný v dokladoch vozidla ako držiteľ vozidla.

(2)	Vlastníkom vozidla je fyzická osoba, právnická osoba alebo jej organizačná zložka, zapísaná do obchodného registra alebo iného registra ustanoveného podľa osobitného predpisu,) ktorá je podľa dokladov o nadobudnutí vlastníctva vozidla majiteľom vozidla a ktorú zapíše orgán Policajného zboru ako vlastníka vozidla do osvedčenia o evidencii.

(3)	Ak osoba uvedená vlastníkom podľa odseku 1 nie je totožná s vlastníkom vozidla, vlastník vozidla je povinný sa dostaviť do 14 dní na orgán Policajného zboru aj s touto osobou. Inak sa v dokladoch vozidla ako držiteľ vozidla zapíše jeho vlastník. Ak je vlastníkom vozidla fyzická osoba, ktorá nespĺňa podmienky ustanovené pre držiteľa vozidla v odseku 4, ako držiteľ vozidla sa zapíše zákonný zástupca vlastníka. Ako vlastník vozidla smie byť v dokladoch vozidla zapísaná len jedna osoba.

(4)	Držiteľom vozidla smie byť len fyzická osoba staršia ako 14 rokov, ktorá je spôsobilá na právne úkony, alebo právnická osoba, alebo jej organizačná zložka, zapísaná do obchodného registra alebo iného registra ustanoveného podľa osobitného predpisu.58) Ako držiteľ vozidla smie byť v dokladoch vozidla zapísaná len jedna osoba. 

(5)	Orgán Policajného zboru pridelí vozidlu evidenčné číslo; prihlásenie vozidla zaznamená do osvedčenia o evidencii a držiteľovi vozidla uvedenému vlastníkom vozidla podľa odseku 1 vydá osvedčenie o evidencii a tabuľku s evidenčným číslom, ak tomu nebránia zákonné dôvody.

(6)	Povinnosť podľa odseku 1 sa nevzťahuje na novovyrobené vozidlo, ktoré je určené   na predaj, ktorého vlastníkom je právnická osoba s predmetom podnikateľskej činnosti výroba alebo predaj vozidiel.

(7)	Orgán Policajného zboru prihlási vozidlo, na ktoré sa vzťahuje povinné zmluvné poistenie zodpovednosti za škodu spôsobenú prevádzkou motorového vozidla podľa osobitného predpisu35), do evidencie vozidiel alebo vykoná zmenu v evidencii vozidiel okrem zmeny podľa § 113 ods. 1 písm. g) len po predložení potvrdenia o poistení zodpovednosti)  alebo preukázaní uzavretia poistenia.)
 
(8)	Orgán Policajného zboru prihlási vozidlo, ktoré je novým dopravným prostriedkom podľa osobitného predpisu) nadobudnutým v tuzemsku z iného štátu Európskej únie,          do evidencie vozidiel len po predložení potvrdenia vydaného daňovým úradom o zaplatení dane z pridanej hodnoty v tuzemsku z nadobudnutia nového dopravného prostriedku. Toto potvrdenie sa nevyžaduje, ak vlastník vozidla predloží osvedčenie o registrácii pre daň z pridanej hodnoty a potvrdenie daňového úradu o tom, že informoval daňový úrad o nadobudnutí nového dopravného prostriedku z iného štátu Európskej únie.

§ 112

(1)	Vlastník doposiaľ neevidovaného vozidla, ktorému výrobca alebo zástupca výrobcu vystavil a vydal osvedčenie o evidencii, a držiteľ vozidla uvedený vlastníkom vozidla podľa § 111 ods. 1 sú povinní predložiť na orgáne Policajného zboru osvedčenie o evidencii, doklady preukazujúce splnenie podmienok na vykonanie evidenčných úkonov ustanovených v § 111, preukázať svoju totožnosť, vyplniť príslušné tlačivá a umožniť porovnanie údajov uvádzaných v osvedčení s údajmi priamo na vozidle. Vlastník vozidla je povinný hodnovernými dokladmi preukázať spôsob nadobudnutia vlastníctva vozidla a plnenie s tým súvisiacich povinností ustanovených osobitným predpisom.) Na základe týchto dokladov orgán Policajného zboru zapíše vlastníka do dokladov vozidla. 
(2)	Vlastník jednotlivo dovezeného vozidla, ktorému obvodný úrad dopravy schválil technickú spôsobilosť jednotlivo dovezeného vozidla alebo uznal typové schválenie ES jednotlivo dovezeného vozidla alebo uznal typové schválenie jednotlivo dovezeného vozidla, vystavil a vydal osvedčenie o evidencii a držiteľ vozidla uvedený vlastníkom vozidla podľa § 111 ods. 1 sú povinní predložiť na orgáne Policajného zboru osvedčenie o evidencii, doklady preukazujúce splnenie podmienok na vykonanie evidenčných úkonov ustanovených v § 111, doklad ustanovený v osobitnom predpise,) ktorý je na účely tohto zákona považovaný za doklad o nadobudnutí vozidla, preukázať svoju totožnosť a vyplniť príslušné tlačivá. Na základe týchto dokladov orgán Policajného zboru zapíše vlastníka vozidla do osvedčenia o evidencii. 
(3)	Vlastník vozidla v iných prípadoch ako podľa odseku 1 alebo 2 je povinný hodnovernými dokladmi preukázať spôsob nadobudnutia vlastníctva vozidla a plnenie s tým súvisiacich povinností ustanovených osobitným predpisom.62) Na základe týchto dokladov orgán Policajného zboru zapíše vlastníka vozidla do osvedčenia o evidencii. 
(4)	Ak je vozidlo v spoluvlastníctve viacerých vlastníkov, orgán Policajného zboru nemá povinnosť skúmať, či má vlastník vozidla súhlas ostatných spoluvlastníkov na vykonanie úkonov súvisiacich s prihlásením vozidla do evidencie vozidiel.

§ 113
Zmeny v evidencii vozidiel

(1)	Vlastník vozidla alebo držiteľ vozidla je povinný osobne oznámiť na orgáne Policajného zboru, kde je jeho vozidlo evidované
a)	prevod držby vozidla na inú osobu alebo zmenu vlastníckeho práva k vozidlu,
b)	odhlásenie vozidla do cudziny,
c)	výmenu podvozku alebo karosérie, na ktorej sa nachádza identifikačné číslo vozidla VIN alebo identifikátor, ktorý bol úradne pridelený,
d)	trvalú zmenu farby alebo farebného vyhotovenia vozidla,
e)	zmenu vykonanú na vozidle a zmenu iných údajov zapisovaných do osvedčenia o evidencii, ak je potrebný zápis nových údajov do osvedčenia o evidencii, alebo zmena údajov zapísaných v osvedčení,
f)	poškodenie, stratu alebo krádež osvedčenia o evidencii alebo tabuliek s evidenčným číslom,
g)	krádež vozidla,

do 14 dní odo dňa, keď táto skutočnosť nastala; zmenu podľa písmena a) alebo b) zapíše orgán Policajného zboru len so súhlasom vlastníka vozidla alebo na základe úradného rozhodnutia.

(2)	Nové osvedčenie o evidencii za osvedčenie o evidencii podľa odseku 1 písm. f) môže vydať na základe žiadosti vlastníka vozidla alebo držiteľa vozidla orgán Policajného zboru, kde je vozidlo evidované alebo orgán Policajného zboru, kde si žiadateľ podá žiadosť o jeho vydanie. 

(3)	Držiteľ vozidla je povinný osobne oznámiť zmenu svojho trvalého pobytu alebo sídla v lehote ustanovenej v odseku 1 na orgáne Policajného zboru príslušnom podľa miesta svojho nového trvalého pobytu alebo sídla.

(4)	Vlastník vozidla alebo držiteľ vozidla pri oznámení zmeny podľa odseku 1 písm. a) až d), je povinný na vykonanie evidenčných úkonov predložiť doklad o vykonaní kontroly originality vozidla s výsledkom „spôsobilé“ alebo „dočasne spôsobilé“,) nie starší ako 14 dní.

(5)	Držiteľ vozidla je povinný pri oznámení zmeny podľa odseku 1 písm. a) a b) uviesť potrebné údaje o osobe, ktorú orgán Policajného zboru  zapíše do osvedčenia o evidencii ako osobu, na ktorú sa držba vozidla previedla; zároveň je povinný uviesť údaje o vlastníkovi vozidla.

(6)	Vlastník vozidla alebo držiteľ vozidla pri oznámení zmeny v evidencii vozidiel je povinný predložiť osvedčenie o evidencii; to neplatí, ak je osvedčenie o evidencii zadržané podľa § 72 ods. 8, ďalšie doklady preukazujúce splnenie podmienok na vykonanie zmeny v evidencii vozidiel, preukázať svoju totožnosť a vyplniť príslušné tlačivo.

(7)	Orgán Policajného zboru zaeviduje zmenu v evidencii vozidiel podľa odseku 1 alebo 2, vlastníkovi vozidla alebo držiteľovi vozidla vydá osvedčenie o evidencii a podľa potreby pridelí vozidlu evidenčné číslo a vydá tabuľku s evidenčným číslom, ak tomu nebránia zákonné dôvody.

(8)	Ak vlastník vozidla alebo držiteľ vozidla predloží doklad o kontrole originality s výsledkom „nespôsobilé“,65) orgán Policajného zboru postupuje podľa osobitného  predpisu.)

(9)	Ak vlastník vozidla alebo držiteľ vozidla nepožiada o zmenu podľa odseku 1 písm. a) osobne, môže tak urobiť prostredníctvom elektronickej služby zavedenej na tento účel, pričom je povinný žiadosť potvrdiť zaručeným elektronickým podpisom podľa osobitného predpisu;) na základe takej žiadosti orgán Policajného zboru, ak obdržal z poverenej technickej služby kontroly originality elektronickú informáciu o kontrole originality vozidla s výsledkom „spôsobilé“,65) nie staršiu ako 14 dní, zo Slovenskej kancelárie poisťovateľov elektronickú informáciu o splnení povinnosti podľa osobitného predpisu35) a ak tomu nebránia iné zákonné dôvody, vykoná prevod držby na inú osobu alebo zmenu vlastníckeho práva k vozidlu a žiadateľovi automatizovane spätne oznámi vykonanie prevodu držby vozidla na inú osobu. Ak prevodu držby vozidla bránia zákonné dôvody, orgán Policajného zboru nevykoná prevod držby na inú osobu a žiadateľovi automatizovane spätne túto skutočnosť oznámi.

§ 114
Zápis držiteľa vozidla evidovaného na orgáne Policajného zboru

(1)	Osoba, na ktorú sa držba vozidla previedla podľa § 113 ods. 1 písm. a),  je povinná osobne požiadať orgán Policajného zboru, ktorý vozidlo eviduje, aby bola zapísaná do dokladov vozidla ako jeho držiteľ, a to do 14 dní odo dňa, keď sa na ňu vozidlo previedlo. Pritom je povinná na vykonanie evidenčných úkonov predložiť osvedčenie o evidencii so zápisom, ktorý vykonal orgán Policajného zboru o oznámení zmeny, ďalšie potrebné doklady ustanovené týmto zákonom, preukazujúce splnenie podmienok na vykonanie zmeny v evidencii vozidiel, preukázať svoju totožnosť a vyplniť príslušné tlačivo.  

(2)	Osoba, na ktorú sa držba vozidla previedla podľa § 113 ods. 9, je povinná osobne požiadať orgán Policajného zboru, ktorý vozidlo eviduje, aby bola zapísaná do dokladov vozidla ako jeho držiteľ, a to do 14 dní odo dňa, keď sa na ňu vozidlo previedlo. Pritom je povinná na vykonanie evidenčných úkonov predložiť osvedčenie o evidencii, ďalšie potrebné doklady ustanovené týmto zákonom, preukazujúce splnenie podmienok na vykonanie zmeny v evidencii vozidiel, preukázať svoju totožnosť a vyplniť príslušné tlačivo.

(3)	Ak osoba, na ktorú sa držba vozidla previedla podľa odseku 1 alebo 2 nepožiada v ustanovenej lehote orgán Policajného zboru, aby bola zapísaná do dokladov vozidla ako jeho držiteľ, môže tak urobiť najneskôr do 30 dní odo dňa, keď sa na ňu vozidlo previedlo; pritom je povinná hodnoverne preukázať, že tak nemohla z objektívnych dôvodov požiadať. 

(4)	Ak osoba, na ktorú sa držba vozidla previedla podľa odseku 1 nepožiada orgán Policajného zboru ani do 30 dní odo dňa, keď sa na ňu vozidlo previedlo, aby bola zapísaná do dokladov vozidla ako jeho držiteľ, je povinná predložiť doklad o vykonaní kontroly originality vozidla podľa § 113 ods. 3. 

(5)	Ak osoba, na ktorú sa držba vozidla previedla podľa odseku 2 nepožiada orgán Policajného zboru ani do 30 dní odo dňa, keď sa na ňu vozidlo previedlo, aby bola zapísaná do dokladov vozidla ako jeho držiteľ, je povinná predložiť doklad o vykonaní kontroly originality vozidla s výsledkom „spôsobilé“,65)  nie starší ako 14 dní.

(6)	Orgán Policajného zboru zaeviduje zápis ďalšieho držiteľa vozidla v evidencii vozidiel a držiteľovi vozidla alebo vlastníkovi vozidla vydá osvedčenie o evidencii, ak tomu nebránia zákonné dôvody.

§ 115
Zápis držiteľa vozidla na orgáne Policajného zboru v mieste nového trvalého pobytu alebo sídla 

(1)	Osoba, na ktorú sa držba vozidla previedla podľa § 113 ods. 1 písm. a), je povinná osobne požiadať orgán Policajného zboru príslušný podľa miesta svojho trvalého pobytu alebo sídla, aby bola zapísaná do dokladov vozidla ako jeho držiteľ, a to do 14 dní odo dňa, keď sa na ňu vozidlo previedlo. Pritom je povinná na vykonanie evidenčných úkonov predložiť osvedčenie o evidencii so zápisom o oznámení zmeny, ktorý vykonal orgán Policajného zboru, tabuľku s evidenčným číslom a ďalšie potrebné doklady ustanovené týmto zákonom, preukazujúce splnenie podmienok na vykonanie zmeny v evidencii vozidiel, preukázať svoju totožnosť a vyplniť príslušné tlačivo. 

(2)	Osoba, na ktorú sa držba vozidla previedla podľa § 113 ods. 9 je povinná osobne požiadať orgán Policajného zboru príslušný podľa miesta svojho trvalého pobytu alebo sídla, aby bola zapísaná do dokladov vozidla ako jeho držiteľ, a to do 14 dní odo dňa, keď sa na ňu vozidlo previedlo. Pritom je povinná na vykonanie evidenčných úkonov predložiť osvedčenie o evidencii, tabuľku s evidenčným číslom a ďalšie potrebné doklady ustanovené týmto zákonom, preukazujúce splnenie podmienok na vykonanie zmeny v evidencii vozidiel, preukázať svoju totožnosť a vyplniť príslušné tlačivo.   

(3)	Ak osoba, na ktorú sa držba vozidla previedla podľa odseku 1 alebo 2 nepožiada v ustanovenej lehote orgán Policajného zboru, aby bola zapísaná do dokladov vozidla ako jeho držiteľ, môže tak urobiť najneskôr do 30 dní odo dňa, keď sa na ňu vozidlo previedlo; pritom je povinná hodnoverne preukázať, že tak nemohla z objektívnych dôvodov požiadať. 

(4)	Ak osoba, na ktorú sa držba vozidla previedla podľa odseku 1 nepožiada orgán Policajného zboru ani do 30 dní odo dňa, keď sa na ňu vozidlo previedlo, aby bola zapísaná do dokladov vozidla ako jeho držiteľ, je povinná predložiť doklad o vykonaní kontroly originality vozidla podľa § 113 ods. 3. 

(5)	Ak osoba, na ktorú sa držba vozidla previedla podľa odseku 2 nepožiada orgán Policajného zboru ani do 30 dní odo dňa, keď sa na ňu vozidlo previedlo, aby bola zapísaná do dokladov vozidla ako jeho držiteľ, je povinná predložiť doklad o vykonaní kontroly originality vozidla s výsledkom „spôsobilé“,65)  nie starší ako 14 dní.

(6)	Orgán Policajného zboru zaeviduje zápis ďalšieho držiteľa vozidla v evidencii vozidiel a držiteľovi vozidla alebo vlastníkovi vozidla vydá osvedčenie o evidencii a tabuľku s evidenčným číslom, ak tomu nebránia zákonné dôvody.

§ 116

(1)	Orgán Policajného zboru vykoná zmeny v evidencii, ak o to požiada vlastník vozidla zapísaný v osvedčení o evidencii alebo vlastník vozidla, ktorý hodnovernými dokladmi preukáže spôsob nadobudnutia vlastníctva vozidla a plnenie s tým súvisiacich povinností ustanovených osobitným predpisom62). Povinnosti podľa § 113 ods. 2 až 5, 7 a 8 plní vlastník vozidla.

(2)	Ak orgán Policajného zboru nevykonal všetky úkony ustanovené v § 114 alebo          § 115, práva a povinnosti držiteľa vozidla má jeho doterajší držiteľ.

(3)	Na prevod držby vozidla sa použijú ustanovenia § 111 ods. 4 a 5 a § 112 ods. 4. 

(4)	Orgán Policajného zboru nevykoná prevod držby vozidla na inú osobu, odhlásenie vozidla do cudziny a zmenu údajov o vlastníkovi vozidla po doručení oznámenia, že je proti vlastníkovi vozidla vedené exekučné konanie alebo po doručení oznámenia, že je proti vlastníkovi vozidla vedený výkon rozhodnutia podľa osobitného predpisu.)

§ 117
Odhlásenie vozidla do cudziny

(1)	Vlastník vozidla alebo držiteľ vozidla prihláseného do evidencie je pri oznámení zmeny podľa § 113 ods. 1 písm. b) povinný na vykonanie evidenčného úkonu predložiť osvedčenie o evidencii, doklady podľa § 111 ods. 7, doklady podľa § 113 ods. 5, doklad o vykonaní kontroly originality vozidla s výsledkom „spôsobilé“ alebo „dočasne spôsobilé“,65) nie starší ako 14 dní, preukázať svoju totožnosť, vyplniť príslušné tlačivo a uviesť potrebné údaje o osobe s trvalým pobytom alebo sídlom mimo územia Slovenskej republiky, ktorú orgán Policajného zboru zaeviduje ako nového držiteľa vozidla a nového vlastníka vozidla a odovzdať tabuľku s evidenčným číslom. 

(2)	Orgán Policajného zboru príslušný podľa miesta trvalého pobytu alebo sídla držiteľa vozidla pridelí vozidlu zvláštne evidenčné číslo obsahujúce písmeno V, držiteľovi vozidla alebo vlastníkovi vozidla vydá tabuľku so zvláštnym evidenčným číslom obsahujúcim písmeno V a osvedčenie o evidencii, v ktorom je ako držiteľ vozidla a vlastník vozidla uvedená osoba s trvalým pobytom alebo sídlom mimo územia Slovenskej republiky. Orgán Policajného zboru obmedzí platnosť osvedčenia o evidencii a tabuľky s evidenčným číslom obsahujúce písmeno V do konca mesiaca nasledujúceho po mesiaci, v ktorom sa vozidlo odhlásilo do cudziny. 

(3)	Vlastník doposiaľ neevidovaného vozidla, ktorému výrobca alebo zástupca výrobcu vystavil a vydal osvedčenie o evidencii, je pri oznámení zmeny podľa § 113 ods. 1 písm. b) povinný na vykonanie evidenčného úkonu predložiť doklady podľa § 111 ods. 7, § 113 ods. 5, preukázať svoju totožnosť, vyplniť príslušné tlačivo, uviesť potrebné údaje o osobe s trvalým pobytom alebo sídlom mimo územia Slovenskej republiky, ktorú orgán Policajného zboru zaeviduje ako nového držiteľa vozidla a nového vlastníka vozidla a umožniť porovnanie údajov uvádzaných v osvedčení s údajmi priamo na vozidle; v takom prípade orgán Policajného zboru príslušný podľa miesta, kde bolo vozidlo prevzaté, pridelí vozidlu zvláštne evidenčné číslo obsahujúce písmeno V, vlastníkovi vozidla vydá tabuľku so zvláštnym evidenčným číslom obsahujúcim písmeno V a osvedčenie o evidencii, v ktorom je ako držiteľ vozidla a vlastník vozidla uvedená osoba s trvalým pobytom alebo sídlom mimo územia Slovenskej republiky. Orgán Policajného zboru obmedzí platnosť osvedčenia o evidencii a tabuľky s evidenčným číslom obsahujúce písmeno V do konca mesiaca nasledujúceho po mesiaci, v ktorom sa vozidlo odhlásilo do cudziny.

(4)	Orgán Policajného zboru nevykoná odhlásenie vozidla do cudziny, ak toto vozidlo bolo vyradené z evidencie vozidiel Slovenskej republiky alebo z evidencie vozidiel iného štátu. 

Vyraďovanie vozidiel z evidencie

§ 118

(1)	Orgán Policajného zboru, ktorý vozidlo eviduje, vyradí vozidlo z evidencie, ak o to jeho vlastník alebo držiteľ požiada.

(2)	Vlastník vozidla alebo držiteľ vozidla je pri vyradení vozidla z evidencie povinný vyplniť príslušné tlačivo a odovzdať osvedčenie o evidencii, tabuľku s evidenčným číslom a potvrdenie podľa osobitného predpisu.) Ak vlastník vozidla alebo držiteľ vozidla, ktoré previedol na osobu s trvalým pobytom alebo sídlom mimo územia Slovenskej republiky, žiada o vyradenie takého vozidla z evidencie, predkladá namiesto potvrdenia podľa osobitného predpisu69) potvrdenie evidenčného orgánu štátu, do ktorého bolo vozidlo vyvezené, o jeho prihlásení do evidencie v tomto štáte. Ak vlastník starého vozidla alebo držiteľ starého vozidla požiada o vyradenie fyzicky neexistujúceho vozidla z evidencie, je povinný predložiť súhlasné stanovisko príslušného orgánu podľa osobitného predpisu.58)

(3)	Ak si chce vlastník starého vozidla alebo držiteľ starého vozidla po vyradení vozidla z evidencie toto vozidlo ponechať, je povinný predložiť súhlasné stanovisko príslušného orgánu podľa osobitného predpisu. 58)

(4)	Vyradením z evidencie vozidlo stráca technickú spôsobilosť na premávku po pozemných komunikáciách.

(5)	Vozidlo, ktoré bolo vyradené z evidencie, smie byť znova prihlásené do evidencie vozidiel, len ak sa opätovne schválila jeho technická spôsobilosť na prevádzku v premávke na pozemných komunikáciách.

(6)	Vlastníkovi vozidla alebo držiteľovi vozidla vydá orgán Policajného zboru písomné potvrdenie o vyradení vozidla z evidencie.

§ 119

(1)	Orgán Policajného zboru, ktorý vozidlo eviduje, rozhodne o vyradení vozidla z evidencie aj na návrh príslušného orgánu,) ak má vozidlo neoprávnene pozmenený identifikátor vozidla alebo vozidlo sa nedá identifikovať podľa skrytých identifikátorov.

(2)	Orgán Policajného zboru, ktorý vozidlo eviduje, vyradí vozidlo z evidencie, ak o jeho trvalom vyradení z cestnej premávky rozhodol obvodný úrad dopravy.)

(3)	Orgán Policajného zboru, ktorý vozidlo eviduje, vyradí staré vozidlo z evidencie, ak o jeho trvalom vyradení rozhodol príslušný orgán podľa osobitného predpisu58) na základe skutočností, že staré vozidlo je odpadom alebo že fyzicky neexistuje.

§ 120
Zastupovanie

Iná osoba môže za vlastníka vozidla alebo držiteľa vozidla, len ak jej bolo udelené písomné splnomocnenie s osvedčeným podpisom vlastníka vozidla alebo držiteľa vozidla,47) alebo na základe úradného rozhodnutia. Ak držiteľ vozidla nie je totožný s vlastníkom vozidla, iná osoba môže za držiteľa vozidla konať len ak jej bolo udelené písomné splnomocnenie s osvedčeným podpisom vlastníka vozidla.47) 

TRETIA HLAVA

Evidenčné číslo
§ 121

(1)	Každé vozidlo podliehajúce evidencii musí mať pridelené evidenčné číslo. 

(2)	Evidenčné číslo pridelí a tabuľku s evidenčným číslom vydá orgán Policajného zboru, kde držiteľ vozidla prihlasuje vozidlo do evidencie vozidiel.

(3)	Tabuľka s evidenčným číslom
a)	je vyrobená zo zliatin ľahkých kovov alebo
b)	rozmerov 52 cm x 11 cm, ktoré tvoria vypuklé písmená a číslice čiernej farby na bielom podklade, môže byť vyrobená z priehľadnej zmesi polykarbonátu a polyesteru.  

(4)	Držiteľ vozidla je povinný vydanú tabuľku s evidenčným číslom bezodkladne pripevniť na vozidlo. Ak boli vozidlu vydané dve tabuľky s evidenčným číslom, držiteľ vozidla je povinný bezodkladne pripevniť na vozidlo obe tabuľky.

(5)	Bez pripevnenej tabuľky s prideleným evidenčným číslom alebo                      s nečitateľnou alebo poškodenou tabuľkou sa vozidlo nesmie používať v cestnej premávke ani nechať stáť na ceste.

(6)	Na tabuľke s evidenčným číslom ani v jej blízkosti na vozidle s výnimkou poznávacej značky Slovenskej republiky alebo značky s písmenami CD alebo CC nesmú byť umiestnené nijaké nápisy ani označenia, ktoré by bránili riadnej čitateľnosti evidenčného čísla. 

(7)	 Držiteľ vozidla je povinný bezodkladne odovzdať príslušnému orgánu Policajného zboru tabuľku s evidenčným číslom, ak bolo vozidlu pridelené nové evidenčné číslo alebo ak je tabuľka s evidenčným číslom poškodená. Krádež tabuľky s evidenčným číslom je držiteľ vozidla povinný bezodkladne oznámiť najbližšiemu orgánu Policajného zboru.

(8)	 Príslušný orgán Policajného zboru pridelí nové evidenčné číslo a vydá tabuľku s evidenčným číslom držiteľovi vozidla alebo vlastníkovi vozidla, ak o to požiada.

(9)	 Na žiadosť držiteľa vozidla alebo vlastníka vozidla možno prideliť tabuľku s evidenčným číslom vyrobenú z priehľadnej zmesi polykarbonátu a polyesteru, ktorú možno vydať vozidlám podľa osobitného predpisu.) Ak sa vozidlu prideľuje predná tabuľka aj zadná tabuľka s evidenčným číslom, orgán Policajného zboru na žiadosť držiteľa vozidla alebo vlastníka vozidla vydá jednu tabuľku s evidenčným číslom vyhotovenú zo zliatin ľahkých kovov, ktorá musí byť umiestnená vpredu na vozidle a jednu tabuľku s evidenčným číslom vyhotovenú z priehľadnej zmesi polykarbonátu a polyesteru, ktorá musí byť umiestnená vzadu na vozidle.

(10)	Ak sa vozidlu prideľuje predná aj zadná tabuľka s evidenčným číslom a došlo ku strate alebo krádeži len jednej tabuľky s evidenčným číslom, držiteľ vozidla alebo vlastník vozidla je povinný odovzdať orgánu Policajného zboru druhú tabuľku s evidenčným číslom; pri poškodení len jednej tabuľky s evidenčným číslom je povinný odovzdať obidve tabuľky s evidenčným číslom.

(11)	 Ak sa tabuľka s evidenčným číslom stratila alebo bola ukradnutá, alebo ak je tabuľka s evidenčným číslom poškodená, držiteľ vozidla alebo vlastník vozidla môže požiadať o vydanie duplikátu tabuľky s pôvodným evidenčným číslom; o duplikát tabuľky s pôvodným evidenčným číslom môže držiteľ vozidla alebo vlastník vozidla požiadať najviac dvakrát. Duplikát tabuľky s pôvodným evidenčným číslom sa označuje arabským číslom v krúžku v pravom hornom rohu tabuľky. O vydanie duplikátu tabuľky s pôvodným evidenčným číslom nemôže požiadať držiteľ vozidla alebo vlastník vozidla, ktoré má pridelené osobitné evidenčné číslo podľa § 124 ods. 6.

(12)	 Ak už vozidlo má pridelenú tabuľku s evidenčným číslom podľa odseku 3 písm. a), možno na žiadosť držiteľa vozidla alebo vlastníka vozidla prideliť novú tabuľku s pôvodným evidenčným číslom vyrobenú z priehľadnej zmesi polykarbonátu a polyesteru. Ak bola vozidlu pridelená predná aj zadná tabuľka s evidenčným číslom, orgán Policajného zboru vydá jednu tabuľku s pôvodným evidenčným číslom vyhotovenú zo zliatin ľahkých kovov, ktorá musí byť umiestnená vpredu na vozidle a jednu tabuľku s pôvodným evidenčným číslom vyhotovenú z priehľadnej zmesi polykarbonátu a polyesteru, ktorá musí byť umiestnená vzadu na vozidle. 

(13)	  Ak už vozidlo má pridelenú tabuľku s evidenčným číslom podľa odseku 3 písm. b), možno na žiadosť držiteľa vozidla alebo vlastníka vozidla prideliť novú tabuľku s pôvodným evidenčným číslom vyhotovenú zo zliatin ľahkých kovov. Ak bola vozidlu pridelená predná aj zadná tabuľka s evidenčným číslom, orgán Policajného zboru vydá obe nové tabuľky s pôvodným evidenčným číslom vyhotovené zo zliatin ľahkých kovov.

(14)	 Pridelenie tabuliek s evidenčným číslom podľa odsekov 12 a 13 sa považuje za vydanie duplikátu tabuľky s evidenčným číslom.  
	
(15)	 Držiteľ vozidla, ktorému bola vydaná nová tabuľka s pôvodným evidenčným číslom alebo nová tabuľka s novým evidenčným číslom za stratenú alebo za ukradnutú tabuľku s evidenčným číslom a svoju predchádzajúcu tabuľku s evidenčným číslom našiel alebo inak získal späť, je povinný predchádzajúcu tabuľku s evidenčným číslom bezodkladne odovzdať najbližšiemu orgánu Policajného zboru.

(16)	 Každý, kto nájde tabuľku s evidenčným číslom, je povinný ju bezodkladne odovzdať najbližšiemu orgánu Policajného zboru alebo policajtovi.

(17)	 Evidenčné číslo musí byť vždy dobre čitateľné. 

(18)	 Vzory tabuliek s evidenčným číslom, ich rozmery, miesto upevnenia na vozidle, vyhotovenie, označenie okresov uvádzaných na tabuľkách s evidenčným číslom a okruh vozidiel, ktorým možno vydať príslušné tabuľky s evidenčným číslom ustanoví všeobecne záväzný právny predpis.

§ 122

(1)	Evidenčné číslo tvoria písmená a číslice. Prvá dvojica písmen evidenčného čísla označuje okres, v ktorom je vozidlo evidované. Za prvou dvojicou písmen sa za štátnym znakom Slovenskej republiky uvádzajú tri číslice a dvojica písmen. V poslednej dvojici písmen evidenčného čísla prideleného prípojnému vozidlu, okrem prípojného vozidla za motocykel, motorovú trojkolku a štvorkolku, je prvým písmenom Y.

(2)	Na žiadosť držiteľa vozidla alebo vlastníka vozidla možno prideliť evidenčné číslo, v ktorom sa namiesto písmen a číslic podľa odseku 1 za štátnym znakom Slovenskej republiky uvádzajú
a)	písmená na prvom až piatom mieste,
b)	písmená na prvom až štvrtom mieste a číslica na piatom mieste alebo
c)	písmená na prvom až treťom mieste a kombinácia číslic na štvrtom a piatom mieste.

(3)	Evidenčné číslo podľa odseku 2 nemožno prideliť, ak držiteľ vozidla žiada o pridelenie evidenčného čísla
a)	prideleného inému vozidlu,
b)	v ktorom sa nachádzajú hanlivé, zosmiešňujúce, pohoršujúce alebo urážajúce výrazy alebo ktoré v kombinácii s označením okresu tvorí takéto výrazy,
c)	v ktorom sa nachádza názov alebo skratka názvu štátneho orgánu, politickej strany alebo politického hnutia alebo ktoré v kombinácii s označením okresu tvorí takýto názov alebo jeho skratku,
d)	v ktorom sa nachádza text podporujúci alebo propagujúci hnutie, ktoré preukázateľne smeruje k potláčaniu práv a slobôd občanov alebo hlása národnostnú, rasovú, triednu alebo náboženskú neznášanlivosť alebo ktoré v kombinácii s označením okresu tvorí takýto text alebo
e)	obsahujúceho písmená s diakritickým znamienkom alebo malé písmená.  

(4)	Ustanovenie odseku 2 sa nepoužije pri prideľovaní evidenčného čísla
a)	prípojnému vozidlu vrátane prípojného vozidla za motocykel, motorovú trojkolku                  a štvorkolku,
b)	vozidlám štátnych orgánov, orgánov územnej samosprávy, štátnych fondov a štátnych rozpočtových organizácií a príspevkových organizácií okrem vozidiel podľa § 136 ods. 1.

§ 123

(1)	Evidenčné číslo vozidiel cudzích zastupiteľských úradov na území Slovenskej republiky tvorí dvojica písmen EE a päť číslic.

(2)	Evidenčné číslo vozidiel administratívneho a technického personálu cudzích zastupiteľských úradov so sídlom na území Slovenskej republiky a obchodných zastupiteľstiev zriadených diplomatickou misiou tvorí dvojica písmen ZZ a päť číslic.

(3)	Vozidlám členov cudzích zastupiteľských úradov so sídlom v Slovenskej republike, ktorí požívajú diplomatické imunity a výsady, orgán Policajného zboru vydáva súčasne s tabuľkou s evidenčným číslom aj značku s písmenami CD alebo CC.

(4)	Vzor tabuliek s písmenami CD a CC a ich rozmery ustanoví všeobecne záväzný právny predpis, ktorý vydá ministerstvo vnútra.

§ 124
Osobitné evidenčné číslo

(1)	 Vozidlu podliehajúcemu evidencii môže byť pridelené osobitné evidenčné číslo, ak je to nevyhnutne potrebné na plnenie pracovných alebo obdobných úloh patriacich do pôsobnosti jeho držiteľa.

(2)	Vodič vozidla opatreného tabuľkou s osobitným evidenčným číslom, ak je to nevyhnutne potrebné na plnenie úloh podľa odseku 1, nie je povinný rešpektovať zákaz vjazdu, zákaz zastavenia ani zákaz státia vyplývajúci z dopravných značiek a z ustanovenia   § 64 ods. 2 a 3 o vjazde vozidiel do pešej zóny a o státí v obytnej zóne a pešej zóne. Pritom je povinný dbať na potrebnú opatrnosť a nesmie ohroziť bezpečnosť cestnej premávky. 

(3)	Vodič vozidla opatreného tabuľkou s osobitným evidenčným číslom je povinný na výzvu policajta hodnoverným spôsobom preukázať dôvody postupu podľa odseku 2.

(4)	Osobitné evidenčné číslo tvoria
a)	písmeno P a  päť číslic, ktoré oddeľuje štátny znak alebo
b)	dvojica číslic a päť číslic, ktoré oddeľuje štátny znak.  

(5)	Za osobitné evidenčné číslo podľa odseku 4 písm. a) sa považuje aj evidenčné číslo vozidiel uvedených v odseku 7 tvorené písmenom B a číslicami.

(6)	 Za osobitné evidenčné číslo podľa odseku 4 písm. b) sa považuje aj evidenčné číslo vozidiel uvedených v odseku 8 tvorené dvojicou číslic a za pomlčkou päť číslic. 

(7)	Tabuľkou s osobitným evidenčným číslom podľa odseku 4 písm. a) možno označiť len vozidlo Policajného zboru a ministerstva vnútra.

(8)	Tabuľkou s osobitným evidenčným číslom podľa odseku 4 písm. b) možno označiť len vozidlo ozbrojených síl Slovenskej republiky a Ministerstva obrany Slovenskej republiky.

(9)	Vodiči vozidiel označených tabuľkou s osobitným evidenčným číslom nie sú povinní za podmienok ustanovených zákonom rešpektovať dopravné značky
a)	zákaz vjazdu,
b)	zákaz státia a zastavenia,
c)	iný zákaz,
d)	zóna s dopravným obmedzením,
e)	pešia zóna,
f)	obytná zóna.

(10)	 Za písmenom P podľa odseku 4 písm. a) môže byť uvedené aj ďalšie písmeno. Toto písmeno nesmie byť také, ktorým by sa vytvorila rovnaká skratka na označenie okresu, ako je ustanovená vo vykonávacom predpise k tomuto zákonu podľa § 121 ods. 15.

(11)	 Ak v odsekoch 1 až 10 nie je ustanovené inak, na osobitné evidenčné číslo, vyhotovenie, tvar a rozmery tabuľky s osobitným evidenčným číslom, na spôsob a miesto jej pripevnenia na vozidlo a na osvedčenie o evidencii k nemu vydávanému sa rovnako vzťahujú ustanovenia tohto zákona o osvedčení o evidencii a o evidenčnom čísle.

Zvláštne evidenčné číslo
§ 125

(1)	Motorové vozidlo alebo jeho prípojné vozidlo 
a)	ktorého vlastník požiadal o schválenie jednotlivo dovezeného vozidla, uznanie typového schválenia ES alebo uznanie typového schválenia jednotlivo dovezeného vozidla podľa osobitného predpisu,)
b)	ktoré podlieha evidencii a nemá pridelené evidenčné číslo podľa § 111 ods. 6,
c)	ktoré bolo odhlásené do cudziny podľa § 117 alebo
d)	ktoré nepodlieha evidencii a je historickým alebo športovým vozidlom,  
sa smie použiť v cestnej premávke, len ak má pridelené zvláštne evidenčné číslo, pripevnenú tabuľku so zvláštnym evidenčným číslom a jeho vodič má pri sebe ustanovené doklady.

(2)	Zvláštne evidenčné číslo môže prideliť a tabuľku so zvláštnym evidenčným číslom a ustanovené doklady vydať orgán Policajného zboru príslušný podľa miesta trvalého pobytu alebo podľa sídla žiadateľa; tabuľku so zvláštnym evidenčným číslom obsahujúcim písmeno V môže vydať aj orgán Policajného zboru podľa miesta, kde bolo vozidlo prevzaté.

(3)	Zvláštne evidenčné číslo tvoria písmená a číslice usporiadané v dvoch riadkoch.

(4)	Dvojica písmen v prvom riadku označuje okres, v ktorom bolo zvláštne evidenčné číslo vydané, okrem zvláštneho evidenčného čísla podľa odseku 10.

(5)	V druhom riadku sa uvádza písmeno M, V, H alebo S a tri číslice; za písmeno M, V, H alebo S sa môže uviesť aj ďalšie písmeno.

(6)	Zvláštne evidenčné číslo obsahujúce písmeno M sa môže prideliť novo vyrobenému vozidlu, novokúpenému vozidlu, ktoré doposiaľ nebolo evidované alebo vozidlu používanému na skúšobné jazdy.

(7)	Zvláštne evidenčné číslo obsahujúce písmeno V sa môže prideliť len vozidlu určenému na jednotlivý vývoz zo Slovenskej republiky. Na tabuľke so zvláštnym evidenčným číslom obsahujúcim písmeno V sa vyznačuje doba jej platnosti.

(8)	Zvláštne evidenčné číslo obsahujúce písmeno H sa môže prideliť len historickému vozidlu.

(9)	Zvláštne evidenčné číslo obsahujúce písmeno S sa môže prideliť len športovému vozidlu.

(10)	Zvláštne evidenčné číslo obsahujúce v prvom riadku písmeno C a v druhom riadku päť číslic sa môže prideliť a tabuľky so zvláštnym evidenčným číslom obsahujúcim písmeno C sa môžu vydať len jednotlivo dovezenému vozidlu podľa odseku 1 písm. a); za písmenom C sa môže uviesť aj ďalšie písmeno.

(11)	Tabuľku so zvláštnym evidenčným číslom možno vydať len na nevyhnutne potrebnú dobu, najviac však na jeden rok; to neplatí, ak tabuľka bola vydaná pre historické vozidlo. Orgán Policajného zboru obmedzí platnosť vydaných dokladov k tabuľke so zvláštnym evidenčným číslom obsahujúcim písmeno

a)	C, M alebo S najviac na jeden kalendárny rok odo dňa podania žiadosti  o vydanie tabuľky,
b)	H na dobu uvedenú v dokladoch vydaných príslušným národným orgánom Medzinárodnej organizácie historických vozidiel (FIVA), najviac však na 3 roky.

§ 126

(1)	Tabuľky so zvláštnym evidenčným číslom obsahujúcim písmeno M možno vydať  výrobcovi vozidla, zástupcovi výrobcu vozidla alebo právnickej osobe, ktorej predmetom podnikateľskej činnosti je  predaj vozidiel, ktoré ešte neboli evidované v Slovenskej republike ani v inom štáte, vzdelávacím zariadeniam) a výskumným pracoviskám, ktorých študijné programy respektíve výskumná činnosť sú zamerané na motorové vozidlá. 

(2)	K tabuľke so zvláštnym evidenčným číslom obsahujúcim písmeno M sa súčasne vydávajú aj tlačivá na vedenie prehľadu o manipulácii s tabuľkami so zvláštnym evidenčným číslom a o ich prideľovaní, tlačivá o pridelení zvláštneho evidenčného čísla, osvedčenie o pridelení zvláštneho evidenčného čísla a určia sa podmienky na ich používanie. 

(3)	Vzory tlačív uvedených v odseku 2 a osvedčenia o pridelení zvláštneho evidenčného čísla ustanoví všeobecne záväzný právny predpis, ktorý vydá ministerstvo vnútra.

§ 127

Ten, komu boli podľa § 124 vydané tabuľky so zvláštnym evidenčným číslom a príslušné tlačivá
a)	môže používať tabuľky so zvláštnym evidenčným číslom, osvedčenia o pridelení zvláštneho evidenčného čísla a tlačivá o pridelení zvláštneho evidenčného čísla len na účel, na ktorý boli určené a za podmienok ustanovených orgánom Policajného zboru,
b)	môže používať tabuľky so zvláštnym evidenčným číslom a k nim vydané doklady len na dobu nevyhnutne potrebnú; súčasne sa na takú dobu obmedzí aj platnosť potvrdenia o pridelení zvláštneho evidenčného čísla,
c)	je povinný viesť prehľad o prideľovaní tabuliek so zvláštnym evidenčným číslom a dokladov k nim na predpísaných tlačivách.

§ 128

(1)	Vozidlo označené tabuľkou so zvláštnym evidenčným číslom sa môže použiť na jazdu do cudziny, len ak sa súčasne vydá osvedčenie o evidencii. 

(2)	Na osvedčenie o pridelení zvláštneho evidenčného čísla a na osvedčenie o evidencii takého vozidla sa vzťahujú ustanovenia o osvedčení o evidencii.

§ 129

(1)	Držiteľ vozidla, ktorému bola vydaná tabuľka so zvláštnym evidenčným číslom obsahujúcim písmeno M, S alebo C, osvedčenie o pridelení zvláštneho evidenčného čísla alebo osvedčenie o evidencii, tieto vráti najneskôr v deň skončenia ich platnosti uvedený v príslušných dokladoch tomu, kto ich vydal.

(2)	Držiteľ vozidla, ktorému bola vydaná tabuľka so zvláštnym evidenčným číslom obsahujúcim písmeno H, vráti orgánu Policajného zboru osvedčenie o pridelení zvláštneho evidenčného čísla alebo osvedčenie o evidencii najneskôr v deň skončenia ich platnosti.

§ 130
Spoločné ustanovenia o osobitnom evidenčnom čísle a o zvláštnom evidenčnom čísle

(1)	Na osobitné evidenčné číslo, zvláštne evidenčné číslo a na doklady k nim vydávané sa primerane vzťahujú ustanovenia § 121.

(2)	Orgán Policajného zboru je oprávnený odobrať tabuľku s osobitným evidenčným číslom alebo tabuľku so zvláštnym evidenčným číslom a osvedčenie o pridelení zvláštneho evidenčného čísla alebo osvedčenie o evidencii, ak ich používanie je v rozpore s týmto zákonom alebo s iným všeobecne záväzných právnym predpisom.

§ 131
Vozidlo v medzinárodnej cestnej premávke

(1)	Na vozidlo v medzinárodnej cestnej premávke sa vzťahujú ustanovenia tohto zákona, ak medzinárodná zmluva, ktorou je Slovenská republika viazaná, neustanovuje niečo iné.

(2)	Na vozidlo v medzinárodnej cestnej premávke sa vyžadujú a uznávajú doklady          o vozidle v súlade s medzinárodnou zmluvou, ktorou je Slovenská republika viazaná.

(3)	Vozidlo evidované v Slovenskej republike musí byť počas pobytu v cudzine označené poznávacou značkou Slovenskej republiky; v štáte Európskeho hospodárskeho priestoru postačuje, ak je na vozidle pripevnená tabuľka s evidenčným číslom, ktorá má na ľavom okraji modrú plochu obsahujúcu 12 žltých hviezdičiek a rozlišovací znak Slovenskej republiky.

(4)	Vozidlo s evidenčným číslom cudzieho štátu musí byť pri premávke na pozemných komunikáciách v Slovenskej republike označené poznávacou značkou štátu, v ktorom je evidované, a to v súlade s medzinárodnou zmluvou, ktorou je Slovenská republika viazaná; to neplatí pre vozidlo evidované v štáte Európskych spoločenstiev, ak je na ňom pripevnená tabuľka s evidenčným číslom, ktorá má na ľavom okraji modrú plochu obsahujúcu 12 žltých hviezdičiek a rozlišovací znak štátu, v ktorom je vozidlo evidované.

(5)	Vzor poznávacej značky Slovenskej republiky a jej rozmery ustanoví všeobecne záväzný právny predpis, ktorý vydá ministerstvo vnútra.

ŠTVRTÁ HLAVA

§ 132
Výroba tlačív dokladov a tabuliek s evidenčným číslom a manipulácia s nimi

	Tabuľku s evidenčným číslom a čistopisy tlačív dokladov podľa tohto zákona smie vyrábať alebo s nimi manipulovať len právnická osoba za podmienok určených ministerstvom vnútra; manipulovať s tlačivami dokladov a tabuľkami s evidenčným číslom môže aj právnická osoba, ktorej ich vydal orgán Policajného zboru podľa tohto zákona.

§ 133
Osobitné povinnosti

(1)	Ak v tomto zákone nie je ustanovené inak, každý je povinný dostaviť sa na vlastné náklady na vybavenie vecí týkajúcich sa vozidla alebo dokladov a tabuľky s evidenčným číslom vydávaných podľa tohto zákona a podľa potreby dostaviť sa aj s vozidlom a umožniť porovnanie údajov uvádzaných v dokladoch vozidla priamo s údajmi na vozidle, a to aj na vyzvanie orgánu Policajného zboru, v ním určenej lehote a na určené miesto. 

(2)	Na vozidle, ktoré nepodlieha evidencii, musí byť počas jeho prevádzky v premávke na pozemných komunikáciách čitateľne vyznačené na pravej strane meno, priezvisko a trvalý pobyt alebo názov a sídlo držiteľa vozidla s výnimkou dvojkolesových vozidiel a ich prípojných vozidiel.

§ 134
Osobitné ustanovenia o niektorých vozidlách

(1)	Ustanovenia šiestej časti tohto zákona sa nevzťahujú na vozidlá Ministerstva obrany Slovenskej republiky, rozpočtových a príspevkových organizácií v jeho pôsobnosti s výnimkou vozidiel s tabuľkou s evidenčným číslom podľa § 124, na vozidlá ozbrojených síl, ministerstva vnútra vrátane ním určených rozpočtových organizácií a príspevkových organizácií, Zboru väzenskej a justičnej stráže, Železničnej polície a Slovenskej informačnej služby. Uvedené subjekty prideľujú vozidlám svojich súčastí evidenčné čísla, vydávajú tabuľky s evidenčnými číslami a príslušné doklady, pričom majú oprávnenia obdobné ako orgán Policajného zboru. 

(2)	Vozidlám uvedeným v odseku 1 a vozidlám zastupiteľských úradov, diplomatov, konzulov z povolania a ďalších osôb, ktoré podľa medzinárodného práva požívajú výsady a imunitu počas svojho pôsobenia v Slovenskej republike, môže prideliť evidenčné číslo a vydať tabuľku s evidenčným číslom a osvedčenie o evidencii aj ministerstvo vnútra, pričom má oprávnenia obdobné ako orgán Policajného zboru.

SIEDMA  ČASŤ
VÝKON ŠTÁTNEJ SPRÁVY NA ÚSEKU BEZPEČNOSTI A PLYNULOSTI CESTNEJ PREMÁVKY

§ 135
Pôsobnosť ministerstva vnútra

(1) Ministerstvo vnútra 
a)	zabezpečuje a kontroluje výkon štátnej správy uskutočňovanej podľa tohto zákona vo veciach 
1.vodičských oprávnení,
2.prejednávania dopravných priestupkov,
3.vedenia evidencie dopravných nehôd,
4. vedenia evidencie vodičov, 
5.vedenia evidencie vozidiel, 
6. dopravného značenia,
b)	vedie celoštátnu evidenciu dopravných nehôd,
c)	vedie celoštátnu evidenciu vodičov a osôb, ktoré nie sú držiteľmi vodičského preukazu a dopustili sa priestupku proti bezpečnosti a plynulosti cestnej premávky,
d)	vedie celoštátnu evidenciu vozidiel,
e)	určuje tvar, rozmery a obsah tabuliek s evidenčným číslom,
f)	určuje otázky skúšobných testov na skúšky žiadateľov o vodičské oprávnenie,
g)	vydáva poverenie na vykonávanie skúšok žiadateľov o vodičské oprávnenie a vykonáva skúšky z odbornej spôsobilosti žiadateľov o vodičské oprávnenie,
h)	vydáva vodičské preukazy a medzinárodné vodičské preukazy,
i)	vykonáva dohľad nad bezpečnosťou a plynulosťou premávky, spolupôsobí pri jej riadení a vedie účastníkov cestnej premávky k dopravnej disciplíne,
j)	objasňuje a prejednáva priestupky proti bezpečnosti a plynulosti cestnej premávky,
k)	plní úlohy na úseku trestného konania) o trestných činoch spáchaných v súvislosti s porušením pravidiel cestnej premávky a vedením vozidla,
l)	vykonáva kontrolu technického stavu vozidiel v cestnej premávke,
m)	prideľuje evidenčné číslo, vydáva tabuľky s evidenčným číslom a príslušné doklady,
n)	rozhoduje o neplatnosti vodičského preukazu podľa § 97 ods. 1 písm. b) a f), ods. 2 písm. a), c), e), f) a § 103 ods. 1 písm. b) a ods. 2 písm. c),
o)	rozhoduje o neplatnosti osvedčenia o evidencii podľa osobitného predpisu,)
p)	vydáva poverenie podľa § 63 odsek 3,
q)	koordinuje činnosť služieb Policajného zboru v súvislosti s plnením úloh Policajného zboru podľa tohto zákona,
r)	spolupracuje v rozsahu svojej pôsobnosti s príslušnými orgánmi, obcami, právnickými osobami a fyzickými osobami vo veciach bezpečnosti a plynulosti cestnej premávky a vedenia evidencií ustanovených týmto zákonom.

(2) Pôsobnosť ministerstva vnútra podľa odseku 1 vykonáva Policajný zbor.

ÔSMA ČASŤ
 SPRÁVNE DELIKTY

§ 136

Porušenie povinností ustanovených týmto zákonom sa považuje za porušenie všeobecne záväzných právnych predpisov o bezpečnosti a plynulosti cestnej premávky. 

§ 137

(1)	Orgán Policajného zboru môže uložiť pokutu do 500 000 Sk cestnému správnemu orgánu a obci, ak si neplnia povinnosti orgánu štátneho odborného dozoru nad cestami podľa osobitného predpisu.)

(2)	Orgán Policajného zboru môže právnickej osobe alebo fyzickej osobe – podnikateľovi uložiť pokutu do 100 000 Sk ktorá 
a)	prikáže alebo dovolí, aby sa použilo na jazdu vozidlo, ktoré vrátane nákladu nespĺňa podmienky pre premávku na cestách ustanovené týmto zákonom, všeobecne záväzným právnym predpisom vydaným na jeho vykonanie alebo osobitným predpisom10),
b)	prikáže alebo dovolí, aby sa použilo na jazdu vozidlo na takej ceste, na ktorej je pre také vozidlo jazda obmedzená alebo zakázaná,
c)	užíva diaľnicu, cestu alebo miestnu komunikáciu iným spôsobom než zvyčajným alebo na iné účely, než na ktoré sú určené, 30)
d)	vykoná uzávierku diaľnice, cesty alebo miestnej komunikácie alebo nedodrží termín uzávierky alebo obchádzky, 30)
e)	 v ochrannom  pásme diaľnice, cesty alebo miestnej komunikácie vykoná práce, ktoré ohrozujú premávku vozidiel na nich,
f)	vykoná pripojenie komunikácie na diaľnicu, cestu alebo miestnu komunikáciu alebo zriadi vjazd z týchto komunikácií na priľahlé nehnuteľnosti alebo zruší napojenie komunikácií a vjazdov,
g)	zamení, pozmení, premiestni, odstráni, umiestni alebo zakryje dopravnú značku alebo dopravné zariadenie,
h)	neodstráni prekážku cestnej premávky,
i)	si neplní úlohy správcu diaľnice, cesty alebo miestnej komunikácie,
j)	nedodrží podmienky uvedené v povolení na zvláštne užívanie ciest, 30)
k)	zverí vedenie vozidla osobe, ktorá nespĺňa ustanovené podmienky na jeho vedenie, nemá pri sebe doklady ustanovené na vedenie vozidla, je pod vplyvom alkoholu alebo inej návykovej látky alebo ktorej schopnosť viesť vozidlo je inak znížená,
l)	nezabezpečí, aby sa na jazdu pribral potrebný počet spôsobilých a náležite poučených osôb, ak je mu vopred známe, že to bude vyžadovať bezpečnosť cestnej premávky,
m)	prikáže alebo dovolí neoprávnené vybavenie vozidla zariadením umožňujúcim používanie typického zvukového znamenia alebo zvláštneho výstražného svetla ustanoveného pre vozidlá s právom prednostnej jazdy, alebo prikáže alebo dovolí, aby sa také typické zvukové znamenie, zvláštne výstražné svetlo alebo zvláštne výstražné svetlo oranžovej farby neoprávnene použilo,
n)	prikáže alebo dovolí, aby sa na jazdu použilo vozidlo, ktoré svojim farebným vyhotovením a označením možno zameniť za vozidlo podľa § 6 ods. 5,
o)	v súvislosti s konaním o priestupku proti bezpečnosti a plynulosti cestnej premávky orgánu oprávnenému objasňovať alebo prejednať priestupok neoznámi osobné údaje osoby, ktorej zveril vedenie vozidla, v rozsahu meno, priezvisko a adresa,
p)	poruší ustanovené alebo určené podmienky o vedení, uschovávaní alebo o predkladaní výkazov o tlačivách dokladov a tabuliek s evidenčným číslom vydaných orgánom Policajného zboru alebo o manipulácii s nimi,
q)	si nesplní povinnosť podľa § 43,
r)	poruší alebo si nesplní povinnosť podľa  § 60,
s)	si nesplní povinnosť podľa § 84,
t)	si nesplní povinnosť podľa § 142 ods. 14.

(3)	Pokutu do 200 000 Sk môže uložiť orgán Policajného zboru, ak právnická osoba alebo fyzická osoba – podnikateľ sa dopustí porušenia povinnosti podľa odseku 2 opätovne do jedného roka od nadobudnutia právoplatnosti rozhodnutia o uložení pokuty.

(4)	Ministerstvo vnútra môže uložiť pokutu do 500 000 Sk právnickej osobe alebo fyzickej osobe – podnikateľovi, ak poruší podmienky o vedení, uschovávaní alebo o predkladaní výkazov o výrobe tabuliek s evidenčným číslom alebo o manipulácii s nimi, na ktorých výrobu alebo manipuláciu je potrebné povolenie ministerstva vnútra, alebo osobe, ktorá takéto tabuľky s evidenčným číslom vydávané podľa tohto zákona vyrába alebo s nimi bez povolenia manipuluje.

Ukladanie pokút 
§ 138

(1)	Pokuty podľa § 138 ukladajú orgány Policajného zboru. Pri ukladaní pokuty sa prihliada na závažnosť, následky a čas trvania protiprávnej činnosti.

(2)	Pokutu možno uložiť do dvoch rokov odo dňa, keď sa orgán Policajného zboru dozvedel o porušení povinnosti, najneskôr však do piatich rokov, keď k porušeniu povinnosti došlo.

(3)	Pokuta je splatná do 15 dní odo dňa, keď rozhodnutie o jej uložení nadobudlo právoplatnosť.

(4)	Výnosy pokút sú príjmom štátneho rozpočtu. 

§ 139
Vzťah k správnemu poriadku 

(1)	Ak v tomto zákone nie je ustanovené inak, vzťahujú sa na konanie podľa tohto zákona všeobecný predpis o správnom konaní.)

(2)	Ak sa žiadateľovi o udelenie vodičského oprávnenia, výmenu vodičského preukazu a obnovenie vodičského preukazu vyhovie v celom rozsahu, namiesto rozhodnutia sa vydá vodičský preukaz.

(3)	Ak sa žiadateľovi o zaevidovanie vozidla alebo vykonanie zmeny v evidencii vozidiel vyhovie v celom rozsahu, namiesto rozhodnutia sa žiadateľovi vydajú príslušné doklady  a ak je to potrebné, aj tabuľka s evidenčným číslom.

(4)	Odvolanie nemá odkladný účinok proti rozhodnutiu o 
a)	zadržaní vodičského preukazu,
b)	odobratí vodičského oprávnenia, 
c)	obmedzení rozsahu vodičského oprávnenia,
d)	zrušení vodičského oprávnenia,
e)	preskúmaní zdravotnej spôsobilosti,
f)	preskúmaní psychickej spôsobilosti,
g)	preskúšaní odbornej spôsobilosti,
h)	doškoľovacom kurze,
i)	nariadení odvykacej liečby od alkoholu alebo iných návykových látok v špecializovanom zdravotníckom zariadení.  

(5)	Všeobecný predpis o správnom konaní sa nepoužijú na 
a)	vydanie povolenia podľa § 40 ods. 3,
b)	odstránenie prekážky cestnej premávky,
c)	vydanie osobitného označenia vozidiel,
d)	určovanie dopravných značiek a dopravných zariadení podľa tohto zákona,
e)	vydanie poverenia na zastavovanie vozidiel,
f)	výkon oprávnení policajta pri výkone dohľadu nad bezpečnosťou a plynulosťou cestnej premávky,
g)	zadržanie vodičského preukazu podľa § 71 ods. 2,
h)	zadržanie osvedčenia o evidencii a tabuľky s evidenčný číslom,
i)	vzdanie sa vodičského oprávnenia,
j)	preskúmanie zdravotnej spôsobilosti, psychickej spôsobilosti a vykonanie skúšky z odbornej spôsobilosti podľa § 87 ods. 7,
k)	obnovenie vodičského preukazu; to neplatí pri postupe podľa § 101 ods. 17,
l)	konanie o neplatnosti vodičského preukazu podľa § 96 ods. 1 písm. a, c) až e), ods. 2 písm. b), d), g) a h) a § 103 ods. 1 písm. a), c) až f) a ods. 2 písm. a) a c),
m)	konanie o neplatnosti osvedčenia o evidencii podľa osobitného predpisu,)
n)	výmenu vodičského preukazu,
o)	obnovenie vodičského preukazu,
p)	zrušenie vodičského preukazu,
q)	povolenie výnimky podľa § 140.

DEVIATA ČASŤ
SPOLOČNÉ, PRECHODNÉ A ZÁVEREČNÉ USTANOVENIA

Výnimky
§ 140

(1)	V mimoriadnych a nevyhnutných prípadoch a za predpokladu, že sa tým neohrozí bezpečnosť cestnej premávky, môže sa povoliť výnimka z ustanovení § 35 ods. 1, § 39 ods. 1,  2 a 5. V povolení výnimky sa určia podmienky jej používania, časová a územná platnosť a iné prípadné obmedzenia.
 
(2)	Za podmienok podľa odseku 1 možno povoliť výnimku z dopravnej značky označujúcej zákaz vjazdu, zákaz zastavenia, zákaz státia, iný zákaz, zónu s dopravným obmedzením, pešiu zónu, obytnú zónu a školskú zónu. 

(3)	Výnimku z ustanovení § 35 ods. 1 a § 39 ods. 1, 2 a 5 povoľuje krajské riaditeľstvo Policajného zboru, a ak takáto výnimka presahuje pôsobnosť krajského riaditeľstva Policajného zboru, ministerstvo vnútra. Výnimku z § 39 ods. 5 môže povoliť na miestnych komunikáciách aj okresné riaditeľstvo Policajného zboru, ak jej rozsah nepresahuje pôsobnosť okresného riaditeľstva Policajného zboru. Výnimku podľa odseku 2 povoľuje okresné riaditeľstvo Policajného zboru, ak sa povolenie výnimky dotýka pôsobnosti viacerých okresných riaditeľstiev Policajného zboru krajské riaditeľstvo Policajného zboru, a ak presahuje pôsobnosť krajského riaditeľstva Policajného zboru ministerstvo vnútra.

(4)	Zvláštnym motorovým vozidlám nemožno povoliť výnimku na používanie diaľnice, rýchlostnej cesty, cesty I. a II. triedy a cesty pre medzinárodnú premávku v čase  obmedzenia jazdy niektorých druhov vozidiel podľa § 39 ods. 1 a 2 a v ostatných dňoch v čase od 06.00 hod. do 09.30 hod. a od 14.30 hod. do 18.30 hod..

(5)	Ministerstvo vnútra môže za podmienok podľa odseku 1 vydať všeobecné povolenie výnimky s rozsahom jej platnosti na celé územie Slovenskej republiky. 

(6)	Výnimku podľa odseku 1 možno povoliť najviac na dobu dvoch mesiacov.  Výnimku podľa odseku 2 možno povoliť najviac na dobu piatich rokov.

(7)	Žiadosť o povolenie výnimky sa doručí orgánu podľa odseku 3 najneskôr 15 dní pred začiatkom prepravy, ktorej sa povolenie dotýka. Na žiadosti podané neskôr nemusí orgán, ktorý o povolení výnimky rozhoduje, prihliadať. Žiadosť o povolenie výnimky obsahuje :
a)	meno, priezvisko a trvalý alebo prechodný pobyt fyzickej osoby alebo názov a sídlo podnikateľa,
b)	územný rozsah alebo trasa po ktorej sa bude vozidlo pohybovať,
c)	doba po ktorú je výnimka potrebná,
d)	účel a zdôvodnenie výnimky,
e)	zoznam vozidiel na ktoré sa bude výnimka vzťahovať, s uvedením ich evidenčných čísiel a držiteľov, druhu, továrenskej značky a typu vozidla.

(8)	Vodič vozidla je povinný mať doklad o povolení výnimky vo vozidle na viditeľnom mieste. Povolenie výnimky možno zrušiť, ak sa výnimka používa v rozpore s určenými podmienkami, odpadol dôvod, pre ktorý bola povolená, ak sa skončila jej platnosť, alebo ak je to potrebné z dôvodu bezpečnosti alebo plynulosti cestnej premávky.

(9)	O povolení výnimky a jej zrušení rozhoduje orgán uvedený v odseku 3 s prihliadnutím na dopravnobezpečnostnú situáciu. Žiadateľ o povolenie výnimky podľa odseku 1 nemá nárok na náhradu škody, ktorá mu vznikne jej nepovolením alebo jej zrušením.

(10) Okruh vozidiel a subjektov, ktorým sa môže povoliť výnimka podľa odseku 2, ustanoví všeobecne záväzný právny predpis, ktorý vydá ministerstvo vnútra.

§ 141
Vzťah k medzinárodným zmluvám 

	Ak medzinárodná zmluva, ktorou je Slovenská republika viazaná, obsahuje ustanovenia odchylne od tohto zákona, platia ustanovenia medzinárodnej zmluvy.

§ 142
Prechodné ustanovenia 

(1)	Výnimky povolené pred nadobudnutím účinnosti tohto zákona zostávajú v platnosti do doby v nich vyznačenej.

(2)	Na konanie začaté pred nadobudnutím účinnosti tohto zákona sa vzťahujú doterajšie predpisy. Ustanovenia tohto zákona sa použijú iba vtedy, ak je to výhodnejšie pre toho, v koho veci sa koná.

(3)	Technické preukazy vozidiel a osvedčenia o evidencii vydané pred nadobudnutím účinnosti tohto zákona zostávajú v platnosti.

(4)	Osvedčenia o evidencii vozidla vydané vozidlám, ktoré majú pridelené evidenčné číslo, zostávajú v platnosti.

(5)	Tabuľky s evidenčným číslom vydávané od 1. apríla 1997 zostávajú v platnosti.

(6)	Doklady o zdravotnej spôsobilosti a psychickej spôsobilosti vydané podľa doterajších predpisov platia do dvoch rokov od ich vykonania.

(7)	Od dňa účinnosti tohto zákona pre vodičov vozidiel označených tabuľkou s osobitným evidenčným číslom, obsahujúcim písmeno X na prvom mieste za skratkou okresu, neplatí ustanovenie § 123 ods. 2 a ods. 7.

(8)	Na technický preukaz vozidla a osvedčenie o evidencii vozidla vydané pred dňom nadobudnutia účinnosti tohto zákona sa použijú ustanovenia o osvedčení o evidencii uvedené v § 113 ods. 1, 2, 5 a 6, § 114 ods. 1 a 2, § 115 ods. 1 a 2, § 116 ods. 1, § 117 ods. 1 a § 118 ods. 1 a 2.

(9)	Vodičské oprávnenia udelené pred nadobudnutím účinnosti tohto zákona zostávajú v platnosti.

(10)	 Vodičské preukazy vydávané od 1. januára 1993 zostávajú v platnosti. Vodičské preukazy podľa doterajších predpisov sa vydávajú do doby vyčerpania ich skladových zásob.

(11)	 Medzinárodné vodičské preukazy vydané vydávané pred nadobudnutím účinnosti tohto zákona zostávajú v platnosti až do doby uplynutia platnosti v nich vyznačených. Medzinárodné vodičské preukazy podľa doterajších predpisov sa vydávajú do doby vyčerpania ich skladových zásob. 

(12)	 Vodičské oprávnenia vydané pred 1. májom 2004 platia v tomto rozsahu:
a)	vodičské oprávnenie skupiny A oprávňuje viesť motorové vozidlá v rozsahu terajšej skupiny A, ako aj motorové vozidlá podskupiny A1, 
b)	vodičské oprávnenie skupiny B oprávňuje viesť motorové vozidlá v rozsahu terajšej skupiny B a AM, ako aj motorové vozidlá podskupiny B1,
c)	vodičské oprávnenie skupiny C oprávňuje viesť motorové vozidlá v rozsahu terajšej skupiny B, C, T, ako aj motorové vozidlá podskupiny B1 a C1, 
d)	vodičské oprávnenie skupiny D oprávňuje viesť motorové vozidlá v rozsahu terajšej skupiny B, C, D, T, ako aj motorové vozidlá podskupiny B1, C1 a D1, 
e)	vodičské oprávnenie skupiny E oprávňuje viesť motorové vozidlá v rozsahu terajšej skupiny B + E, C + E, D + E, ako aj motorové vozidlá podskupiny C1 + E a D1 + E, ak bolo jeho držiteľovi udelené oprávnenie viesť motorové vozidlá skupiny B, C alebo D s prípojným vozidlom, ktorého najväčšia prípustná hmotnosť presahuje 750 kg, 
f)	vodičské oprávnenie skupiny T oprávňuje viesť motorové vozidlá v rozsahu terajšej skupiny T, a to len na území Slovenskej republiky, 
g)	vodičské oprávnenie skupiny A/50 oprávňuje viesť motorové vozidlá v rozsahu terajšej skupiny AM, a to len na území Slovenskej republiky. 

(13)	Obmedzenie rozsahu vodičského oprávnenia vyznačené vo vodičskom preukaze na základe doterajších predpisov platí aj naďalej.

(14)	Príslušný cestný správny orgán zabezpečí zosúladenie už umiestnených dopravných značiek a dopravných zariadení a iných vecí umiestnených na ceste a pri ceste podľa podmienok  ustanovených týmto zákonom a všeobecne záväzným právnym predpisom vydaným na jeho vykonanie do 1. januára 2010.

§ 143
Zrušovacie ustanovenie

Zrušujú sa :

1.	Zákon Národnej rady Slovenskej republiky č. 315/1996 Z. z. o premávke na pozemných komunikáciách v znení zákona č. 359/2000 Z. z., zákona č. 405/2000 Z. z., zákona č. 223/2001 Z. z., zákona č. 381/2001 Z. z., zákona č. 441/2001 Z. z., zákona č. 490/2001 Z. z., zákona č. 73/2002 Z. z., zákona č. 396/2002 Z. z., zákona č. 660/2002 Z. z., zákona č. 247/2003 Z. z., zákona č. 430/2003 Z. z., zákona č. 450/2003 Z. z., zákona č. 510/2003 Z. z., zákona č. 534/2003 Z. z., zákona č. 121/2004, zákona č. 174/2004 Z. z., zákona č. 579/2004 Z. z., zákona č. 725/2004 Z. z., zákona č. 69/2005 Z. z., zákona č. 91/2005 Z. z., zákona č. 93/2005 Z. z., č. 558/2005, č. 572/2005, č. 224/2006 Z. z., č. 25/2007 a č. 335/2007 Z. z..

2.	Vyhláška Ministerstva zdravotníctva Slovenskej republiky č. 164/1997 Z. z. o zdravotnej spôsobilosti na vedenie motorového vozidla v znení vyhlášky č. 111/2007 Z. z.

3.	Vyhláška Ministerstva vnútra Slovenskej republiky č. 225/2004 Z. z., ktorou sa vykonávajú niektoré ustanovenia zákona Národnej rady Slovenskej republiky o premávke na pozemných komunikáciách v znení neskorších predpisov v znení vyhlášky č. 227/2006 Z. z. a vyhlášky č. 226/2007 Z. z. 

Čl. II

Zákon č. 135/1961 Zb. o pozemných komunikáciách (cestný zákon) v znení zákona č. 72/1969 Zb., zákona č. 139/1982 Zb., zákona č. 27/1984 Zb., zákona Národnej rady Slovenskej republiky č. 160/1996 Z. z., zákona č. 58/1997 Z. z., zákona č. 395/1998 Z. z., zákona č. 343/1999 Z. z., zákona č. 388/2000 Z. z., zákona č. 416/2001 Z. z., zákona č. 439/2001 Z. z., zákona č. 524/2003 Z. z., zákona č. 534/2003 Z. z., zákona č. 639/2004 Z. z., zákona č. 725/2004 Z. z., zákona č. 93/2005 Z. z., zákona č. 479/2005 Z. z., zákona č. 25/2007 Z. z. a zákona č. 275/2007 Z. z. sa mení takto:

Slová „cesta pre motorové vozidlá“ vo všetkých tvaroch sa nahrádzajú slovami „rýchlostná cesta“ v príslušnom tvare.

Čl. III

	Zákon Slovenskej národnej rady č. 372/1990 Zb. o priestupkoch v znení zákona Slovenskej národnej rady č. 524/1990 Zb., zákona Slovenskej národnej rady č. 266/1992 Zb., zákona Slovenskej národnej rady č. 295/1992 Zb., zákona Slovenskej národnej rady č. 511/1992 Zb., zákona Národnej rady Slovenskej republiky č. 237/1993 Z. z., zákona Národnej rady Slovenskej republiky č. 42/1994 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 250/1994 Z. z., zákona Národnej rady Slovenskej republiky č. 202/1995 Z. z., zákona Národnej rady Slovenskej republiky č. 207/1995 Z. z.,  zákona Národnej rady Slovenskej republiky č. 265/1995 Z. z., zákona Národnej rady Slovenskej republiky č. 285/1995 Z. z., zákon Národnej rady Slovenskej republiky č. 160/1996 Z. z., zákona Národnej rady Slovenskej republiky č. 168/1996 Z. z., zákona č. 143/1998 Z. z., nálezu Ústavného súdu Slovenskej republiky č. 319/1998 Z. z., zákona č. 298/1999 Z. z., zákona č. 313/1999 Z. z., zákona č. 195/2000 Z. z., zákona č. 211/2000 Z. z., zákona č. 367/2000 Z. z., zákona č. 122/2001 Z. z., zákona č. 223/2001 Z. z., zákona č. 253/2001 Z. z., zákona č. 441/2001 Z. z., zákona č. 490/2001 Z. z., zákona č. 507/2001 Z. z., zákona č. 139/2002 Z. z., zákona č. 422/2002 Z. z., zákona č. 190/2003 Z. z., zákona č. 430/2003 Z. z., zákona č. 510/2003 Z. z., zákona č. 515/2003 Z. z., zákona č. 534/2003 Z. z., zákona č. 364/2004 Z. z., zákona č. 533/2004 Z. z., zákona č. 656/2004 Z. z., zákona č. 570/2005 Z. z., zákona č. 650/2005 Z. z., zákona č. 211/2006 Z. z., zákona č. 224/2006 Z. z. a zákona č. 250/2007 Z. z. sa mení a dopĺňa takto:

1.	V§ 8 odsek 2 znie:
„(2) Podľa tohto zákona sa posudzuje tiež priestupok spáchaný v cudzine občanom Slovenskej republiky alebo cudzincom, ktorý má trvalý pobyt na území Slovenskej republiky, ak ním takáto osoba porušila povinnosť, ktorú má podľa slovenských predpisov mimo územia Slovenskej republiky, alebo ak to vyplýva z vyhlásených medzinárodných dohôd, ktorými je Slovenská republika viazaná.“.

2.	V § 13 ods. 1 sa suma „1 000 Sk“ nahrádza sumou „2 000 Sk“.

3.	V § 13 ods. 2 sa suma „4 000 Sk“ nahrádza sumou  „8 000 Sk“.

4.	V § 14 ods. 1 sa slová „dva roky“ nahrádzajú slovami „päť rokov“.

5.	V § 14 odsek 3 znie:
„(3) Od výkonu zvyšku zákazu činnosti možno po uplynutí polovice času výkonu tejto sankcie upustiť na základe žiadosti páchateľa. Na rozhodnutie o upustení alebo neupustení od výkonu zvyšku zákazu činnosti sa nevzťahujú všeobecne záväzné právne predpisy o správnom konaní.“.

6.	V § 19 ods. 1 sa slová „pätnásty rok“ nahrádzajú slovami „štrnásty rok“.

7.	V § 19 ods. 3 sa suma „4 000 Sk“ nahrádza sumou „10 000 Sk“, suma „500 Sk“ sa nahrádza sumou „1 000 Sk“, slová „mladistvému pokutu do 1 000 Sk“ sa nahrádzajú slovami „mladistvému pokutu do 2 000 Sk a slová „vyššiu ako 1 000 Sk“ sa nahrádzajú slovami „vyššiu ako 2 000 Sk“. 

8.	§ 22 vrátane nadpisu znie:
„§ 22
 Priestupky proti bezpečnosti a plynulosti cestnej premávky

(1)  Priestupku proti bezpečnosti a plynulosti cestnej premávky sa dopustí ten, kto
a)	ako vodič motorového vozidla sa odmietne podrobiť vyšetreniu na zistenie požitia alkoholického nápoja alebo inej návykovej látky spôsobom ustanoveným osobitným predpisom3a), hoci by také vyšetrenie nebolo spojené s nebezpečenstvom pre jeho zdravie,
b)	ako účastník dopravnej nehody alebo škodovej udalosti si nesplní povinnosť podľa osobitného predpisu3b),
c)	vedie motorové vozidlo v stave vylučujúcom spôsobilosť viesť motorové vozidlo, ktorý si privodil požitím alkoholického nápoja,
d)	ako vodič počas vedenia vozidla požije alkoholický nápoj alebo vedie vozidlo v takom čase po jeho požití, keď sa na základe vykonaného vyšetrenia podľa osobitného predpisu3a) tento ešte nachádza v jeho organizme,
e)	ako vodič počas vedenia vozidla užije inú návykovú látku alebo vedie vozidlo v takom čase po jej užití, keď sa na základe vykonaného vyšetrenia podľa osobitného predpisu3a) táto ešte nachádza v jeho organizme,
f)	spôsobí dopravnú nehodu, 
g)	ako vodič motorového vozidla prekročí rýchlosť ustanovenú v osobitnom predpise3c) alebo prekročí rýchlosť ustanovenú dopravnou značkou, alebo dopravným zariadením,
h)	sa dopustí iného závažného porušenia pravidiel cestnej premávky podľa osobitného predpisu3d),
i)	iným konaním, ako je uvedené v písmenách a) až h), poruší všeobecne záväzný právny predpis o bezpečnosti a plynulosti cestnej premávky.

(2)  Za priestupok podľa odseku 1 
a)	písm. a) a b) sa uloží pokuta od 10 000 Sk do 30 000 Sk a zákaz činnosti od dvoch rokov do päť rokov,
b)	písm. c) a e) možno uložiť pokutu do 25 000 Sk a zákaz činnosti do päť rokov,
c)	písm. d), f) a g) možno uložiť pokutu do 20 000 Sk alebo zákaz činnosti do troch rokov, 
d)	písm. h) možno uložiť pokutu do 5 000 Sk alebo zákaz činnosti do dvoch rokov,
e)	písm. i) možno uložiť pokutu do 2 000 Sk.

(3) V blokovom konaní možno uložiť za priestupok podľa odseku 1 písm. a) až g) pokutu do 20 000 Sk a podľa odseku 1 písm. h) a i) do 2 000 Sk. 

(4) Priestupky proti bezpečnosti a plynulosti cestnej premávky prejednávajú orgány Policajného zboru.“.

Poznámky pod čiarou k odkazom 3a, 3b, 3c, 3d a 3e znejú:
„3a) Zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb.
3b) § 53 a 54 zákona č. .../2008 Z. z. o premávke na pozemných komunikáciách.
3c) § 16 zákona č. .../2008 Z. z.
3d) § 87 ods. 3 body 5 až 16 zákona č. .../2008 Z. z.“.  

9.	V § 56 ods. 2 sa vypúšťajú slová „za priestupok, prípadne“. 

10.	V § 84 odseky 1 a 2 znejú:
	„(1) Za priestupok možno uložiť pokutu v blokovom konaní, ak je spoľahlivo zistený a obvinený z priestupku je ochotný pokutu (§ 13 ods. 2) zaplatiť.

	(2) Priestupok možno vybaviť aj napomenutím, ak zaň podľa tohto zákona nemožno uložiť inú sankciu ako pokutu. Napomenutie sa nepovažuje za sankciu.“.

11.	V § 84 sa za odsek 2 vkladá nový odsek 3, ktorý znie:
„(3) Zaplatením blokovej pokuty je blokové konanie skončené. Voči skončenému blokovému konaniu sa nemožno odvolať, nemožno ho obnoviť, ani preskúmať mimo odvolacieho konania.“.

Doterajšie odseky 3 a 4 sa označujú ako odseky 4 a 5.

12.	§ 88 vrátane nadpisu znie:
„§ 88
Výkon rozhodnutia

(1) Rozhodnutie o uložení pokuty prevyšujúcej 2 000 Sk možno vykonať na návrh páchateľa priestupku aj vykonaním verejnoprospešných prác v rozsahu uloženej pokuty. Výkon verejnoprospešných prác zabezpečuje obec v územnom obvode správneho orgánu, ktorý návrh na vykonanie verejnoprospešných prác prijal. Počet hodín vykonávania verejnoprospešných prác sa vypočíta ako podiel uloženej pokuty a hodinovej sadzby minimálnej mzdy platnej v deň uloženia pokuty. O prijatí návrhu správny orgán spíše zápisnicu, v ktorej uvedie spôsob, čas a miesto vykonania verejnoprospešných prác, počet hodín a ďalšie nevyhnutné údaje. Zápisnicu podpisuje správny orgán, zástupca obce, v ktorej sa majú verejnoprospešné práce vykonať a páchateľ priestupku. Verejnoprospešné práce je páchateľ priestupku povinný vykonať do jedného roka od spísania zápisnice. Policajný zbor je oprávnený vykonávať dozor nad uloženým vykonaním a  rozsahom verejnoprospešných prác. Ak verejnoprospešné práce páchateľ priestupku nevykoná riadnym spôsobom a v stanovenom rozsahu a čase, obec to bezodkladne oznámi správnemu orgánu, ktorý nariadi výkon rozhodnutia o uložení pokuty za priestupok. Vykonanie verejnoprospešných prác a ich rozsah je páchateľ priestupku povinný preukázať potvrdením, ktoré vydá obec.

(2) Rozhodnutie o uložení pokuty za priestupok, ktorá je príjmom obce (§ 13 ods. 3), vykonáva obvodný úrad.“.

Čl. IV

     Zákon Slovenskej národnej rady č. 564/1991 Zb. o obecnej polícii v znení zákona Národnej rady Slovenskej republiky č. 250/1994 Z. z., zákona č. 319/1999 Z. z. a zákona č. 333/2003 Z. z. sa mení a dopĺňa takto:

1.	V § 3 ods. 1 písmeno f) znie: 
„f) objasňuje priestupky, ak tak ustanovuje osobitný predpis5), prejednáva v blokovom konaní priestupky ustanovené osobitným predpisom4) a  priestupky proti bezpečnosti a plynulosti cestnej premávky5) spáchané neuposlúchnutím pokynu vyplývajúceho
1.	z dopravnej značky6) zákaz zastavenia, zákaz státia, zákaz vjazdu, zákaz odbočovania, zákazu otáčania, prikázaný smer jazdy, prikázaný smer obchádzania, vyhradené parkovisko, obytná zóna, pešia zóna, školská zóna, zóna s dopravným obmedzením a parkovisko vo všetkých tvaroch,
2.	zo všeobecnej úpravy cestnej premávky podľa osobitného predpisu6a), ktorým sa zakazuje zastavenie, státie a vjazd vozidiel,“.

Poznámky pod čiarou k odkazom 5, 6 a 6a znejú:
„5) § 22 ods. 1 písm. i) zákona Slovenskej národnej rady č. 372/1990 Zb. o priestupkoch v znení neskorších predpisov.
6) Vyhláška Ministerstva vnútra Slovenskej republiky č. .../2008 Z. z., ktorou sa vykonávajú niektoré ustanovenia zákona č. .../2008 Z. z. o premávke na pozemných komunikáciách, podmienkach vedenia vozidiel a o zmene a doplnení niektorých zákonov.
6a) Zákon č. .../2008 Z. z. o premávke na pozemných komunikáciách, podmienkach vedenia vozidiel a o zmene a doplnení niektorých zákonov.“.

2.	V § 8 ods. 1 písmeno f) znie:
„f) zastavovať vozidlá, ak vodič vozidla spáchal priestupok proti bezpečnosti a plynulosti cestnej premávky, ktorý je oprávnený prejednať v blokovom konaní podľa § 3 ods. 1 písm. f), alebo ak ide o vozidlo, po ktorom bolo vyhlásené pátranie.“.

3.	§ 16a vrátane nadpisu znie:
„§ 16a
Použitie technického prostriedku na zabránenie odjazdu motorového vozidla

(1) Príslušník obecnej polície je oprávnený použiť technický prostriedok na zabránenie odjazdu motorového vozidla, ak 
a)	motorové vozidlo stojí na mieste, kde je to zakázané osobitným predpisom6) a vodič vozidla sa v blízkosti nezdržuje, 
b)	ide o motorové vozidlo, o ktorom sa zistilo, že je v pátraní. 

(2) Technický prostriedok na zabránenie odjazdu motorového vozidla nemožno použiť, ak ide o vozidlo
a)	viditeľne označené ako vozidlo Policajného zboru, Železničnej polície, Vojenskej polície, Ozbrojených síl Slovenskej republiky, Hasičského a záchranného zboru, 
b)	určené na poskytovanie zdravotníckych služieb, vozidlo prepravujúce ťažko zdravotne alebo ťažko pohybovo postihnutú osobu,
c)	osoby požívajúcej výsady a imunity podľa osobitného predpisu9a) alebo medzinárodnej zmluvy, ktorou je Slovenská republika viazaná.

(3) Použitie technického prostriedky podľa odseku 1 písm. b) je príslušník obecnej polície povinný bezodkladne oznámiť na najbližší útvar Policajného zboru.

(4) Technický prostriedok na zabránenie odjazdu motorového vozidla musí byť viditeľne označený názvom útvaru obecnej polície a musí byť na ňom uvedený spôsob vyrozumenia útvaru obecnej polície alebo príslušníka obecnej polície, ktorý je oprávnený použitý technický prostriedok na zabránenie odjazdu motorového vozidla odstrániť.“.

Poznámka pod čiarou k odkazu 9a znie:
„9a) Vyhláška ministra zahraničných vecí č. 157/1964 Zb. o Viedenskom dohovore o diplomatických stykoch.“.

4.	V § 24 ods. 3 sa nad slovo „vozidiel“ umiestňuje odkaz 17a.

Poznámka pod čiarou k odkazu 17a znie:
„17a) § 112 ods. 2 zákona č. .../2008 Z. z. o premávke na pozemných komunikáciách,  podmienkach vedenia vozidiel a o zmene a doplnení niektorých zákonov.“.

Čl. V

Zákon Národnej rady Slovenskej republiky č. 278/1993 Z. z. o správe majetku štátu v znení zákona č. 374/1996 Z. z., zákona č. 72/1999 Z. z., zákona č. 121/2001 Z. z., zákona č. 509/2001 Z. z., zákona č. 64/2002 Z. z., zákona č. 435/2002 Z. z., zákona č. 161/2003 Z. z., zákona č. 512/2003 Z. z., zákona č. 618/2004 Z. z., zákona č. 534/2005 Z. z., zákona č. 277/2007 Z. z. a zákona č. 325/2007 Z. z. sa mení a dopĺňa takto:

1.	V § 6 sa za odsek 5 vkladá nový odsek 6, ktorý znie:
„(6) Správca pohľadávky štátu môže uzatvoriť s treťou osobou písomnú mandátnu zmluvu o správe pohľadávky štátu13aaa). Treťou osobou môže byť len právnická osoba so 100% majetkovou účasťou štátu; táto osoba je povinná vykonávať správu pohľadávky štátu osobne.“. 

Poznámka po čiarou k odkazu 13aaa znie:
„13aaa) § 566 až 576 Obchodného zákonníka.“

Doterajšie odseky 6 a 7 sa označujú ako odseky 7 a 8.

2.	V § 6 odsek 7 znie:
„(7) Vlastníctvo pohľadávky štátu voči inému dlžníkovi ako správcovi možno odplatne postúpiť13aab) právnickej osobe so 100% majetkovou účasťou štátu; táto osoba môže ďalej pohľadávku štátu postúpiť len právnickej osobe so 100% majetkovou účasťou štátu alebo právnickej osobe zriadenej zákonom.“.

Poznámka pod čiarou k odkazu 13aab znie:
„13aab) § 524 až 530 Občianskeho zákonníka.“ 

3.	V § 6 sa za odsek 7 vkladá nový odsek 8, ktorý znie:
„(8) Správca pohľadávky štátu postupuje podľa odsekov 6 a 7 najmä, ak by vymáhanie pohľadávky vlastnými prostriedkami bolo neúčinné alebo neefektívne.“.

Doterajší odsek 8 sa označuje ako odsek 9.

Čl. VI

Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky  č.  224/1996 Z. z.,  zákona  č.  70/1997 Z. z.,  zákona  č. 1/1998 Z. z.,  zákona č. 232/1999 Z. z., zákona č. 3/2000 Z. z., zákona č. 142/2000 Z. z ., zákona č. 211/2000 Z. z., zákona  č. 468/2000 Z. z.,  zákona  č. 553/2001 Z. z., zákona č. 96/2002 Z. z., zákona č. 118/2002 Z. z., zákona  č. 215/2002  Z. z.,  zákona  č. 237/2002 Z. z.,  zákona č. 418/2002 Z. z., zákona  č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 553/2002 Z. z., zákona  č. 190/2003  Z. z.,  zákona  č. 217/2003 Z. z., zákona č. 245/2003 Z. z.,  zákona  č. 450/2003 Z. z.,  zákona č. 469/2003 Z. z.,  zákona č. 583/2003 Z. z.,  zákona  č. 5/2004 Z. z., zákona  č. 199/2004  Z. z., zákona  č. 204/2004  Z. z.,  zákona č. 347/2004 Z. z., zákona  č. 382/2004 Z. z., zákona  č. 434/2004 Z. z.,  zákona č. 533/2004 Z. z.,  zákona č. 541/2004 Z. z.,  zákona  č. 572/2004 Z. z.,  zákona č. 578/2004 Z. z.,  zákona č. 581/2004  Z. z.,  zákona  č. 633/2004 Z. z., zákona   č. 653/2004  Z. z.,  zákona č. 656/2004 Z. z.,  zákona č. 725/2004  Z. z.,  zákona  č. 5/2005 Z. z., zákona č. 8/2005 Z. z., zákona č. 15/2005 Z. z., zákona č. 93/2005 Z. z., zákona  č. 171/2005  Z. z.,  zákona č. 308/2005  Z. z.,  zákona č. 331/2005 Z. z.,  zákona č. 341/2005 Z. z., zákona  č. 342/2005 Z. z.,  zákona č. 473/2005 Z. z.,  zákona č. 491/2005 Z. z.,  zákona č. 538/2005 Z. z.,  zákona č. 558/2005  Z. z.,  zákona č. 572/2005  Z. z.,  zákona  č. 573/2005 Z. z.,  zákona  č. 610/2005 Z. z.,  zákona  č. 14/2006 Z. z., zákona č. 15/2006 Z. z., zákona  č. 24/2006  Z. z.,  zákona  č. 117/2006  Z. z.,  zákona č. 124/2006  Z. z., zákona  č. 126/2006 Z. z., zákona č. 224/2006 Z. z., zákona č. 342/2006 Z. z., zákona č. 672/2006 Z. z., zákona č. 693/2006 Z. z., zákona č. 21/2007 Z. z., zákona č. 43/2007 Z. z., 95/2007 Z. z., zákona č. 193/2007 Z. z., zákona č. 220/2007 Z. z., zákona č. 279/2007 Z. z., zákona č. 295/2007 Z. z., zákona č. 309/2007 Z. z., zákona č. 342/2007 Z. z., zákona č. 343/2007 Z. z., zákona č. 344/2007 Z. z., zákona č. 355/2007 Z. z., zákona č. 358/2007 Z. z., zákona č. 359/2007 Z. z. a zákona č. 460/2007 Z. z. sa mení a dopĺňa takto:

1.	V sadzobníku správnych poplatkov časti I. VŠEOBECNÁ SPRÁVA položka 1 sa suma „500 Sk“ nahrádza sumou „1 000 Sk“.

2.	V sadzobníku správnych poplatkov časti VI. DOPRAVA položka 64 znie:
„Povolenie výnimky20) z právnych predpisov na úseku bezpečnosti a plynulosti cestnej premávky
a)	okresným riaditeľstvom Policajného zboru
1. na dobu do jedného roka ................................................................................ 500 Sk
2. na dobu dlhšiu ako jeden rok ...................................................................... 1 000 Sk
b)	krajským riaditeľstvom Policajného zboru
1. na dobu do jedného roka ................................................................................ 700 Sk
2. na dobu dlhšiu ako jeden rok .....................................................................  2 000 Sk
c)	Ministerstvom vnútra Slovenskej republiky 
1. na dobu do jedného roka ............................................................................. 1 000 Sk
2. na dobu dlhšiu ako jeden rok .................................................................. 3 000 Sk.“.

Poznámka k odkazu 20 znie:
„20) § 140 zákona č. .../2008 Z. z. o premávke na pozemných komunikáciách, podmienkach vedenia vozidiel a o zmene a doplnení niektorých zákonov.“.

3.	V sadzobníku správnych poplatkov v časti VI. DOPRAVA položka 66 znie:
„Podanie žiadosti o vydanie štatistických údajov z evidencie vozidiel alebo z evidencie dopravných nehôd v písomnej alebo elektronickej podobe, ktoré neobsahujú osobné údaje držiteľa vozidla alebo účastníka dopravnej nehody ................................................ 500 Sk“. 

4.	V sadzobníku správnych poplatkov v časti VI. DOPRAVA v položke 76 písmená c) a f) znejú:
„c) Pridelenie evidenčného čísla a vydanie tabuľky s evidenčným číslom vyrobenej zo zliatin ľahkých kovov pri zápise vozidla do evidencie alebo pridelenie evidenčného čísla a vydanie takejto tabuľky s evidenčným číslom za stratenú, zničenú, poškodenú, odcudzenú alebo neupotrebiteľnú tabuľku, za každú tabuľku ............................ 500 Sk
f) Pridelenie evidenčného čísla a vydanie tabuľky s evidenčným číslom vyrobenej zo zliatin ľahkých kovov vytvoreným na základe požiadavky držiteľa vozidla pri zápise vozidla do evidencie alebo pridelenie evidenčného čísla a vydanie takejto tabuľky za stratenú, zničenú, poškodenú, odcudzenú alebo neupotrebiteľnú, za každú tabuľku ....... ............................................................................................................................5 000 Sk“.

5.	V sadzobníku správnych poplatkov v časti VI. DOPRAVA v položke 76 sa za písmeno f) vkladajú nové písmená g) a h), ktoré znejú:
„g) Pridelenie evidenčného čísla a vydanie tabuľky s evidenčným číslom vyrobenej z priehľadnej zmesi polykarbonátu a polyesteru pri zápise vozidla do evidencie alebo pridelenie evidenčného čísla a vydanie takejto tabuľky s evidenčným číslom za stratenú, zničenú, poškodenú, odcudzenú alebo neupotrebiteľnú tabuľku  alebo vydanie duplikátu takejto tabuľky s pôvodne prideleným evidenčným číslom alebo s evidenčným číslom vytvoreným na základe požiadavky držiteľa vozidla .....................................................................................…….....................….... 5 500 Sk,
 h) Vydanie duplikátu tabuľky s pôvodne prideleným evidenčným číslom alebo s evidenčným číslom vytvoreným na základe požiadavky držiteľa vozidla, vyrobenej zo zliatin ľahkých kovov ………........................……........…..........…..........2 000 Sk“.

Čl. VII

Tento zákon nadobúda účinnosť 1. júla 2008 okrem článku I § 99 ods. 3, ktorý nadobúda účinnosť 29. marca 2011.